Eh thaareeheh, Ihthifaageh, vakivee footboalhaige dhe legendun | Mihaaru\nއެއް ތާރީހެއް، އިއްތިފާގެއް، ވަކިވީ ފުޓްބޯޅައިގެ ދެ ލެޖެންޑުން\nމަރަޑޯނާ (ކ) އާއި ޖޯޖް ބެސްޓް (ވ).\n27 ނޮވެމްބަރ 2020 - 05:48\nނޮވެމްބަރު 25، 2005 ގައި ފުޓްބޯޅަ ދުނިޔެ އަށް ލިބިގެންދިޔަ ބޮޑު ދެރަ އަކީ ކުރީގެ މަޝްހޫރު ފުޓްބޯޅަ ކުޅުންތެރިޔާ ޖޯޖް ބެސްޓް މަރުވުމެވެ. އޭނާގެ ނިމި ދިއުމަށް 15 އަހަރު ފުރުނު މިދިޔަ ބުދަ ދުވަހުގެރޭ އަނެއްކާ ވެސް ދުނިޔޭގެ ފުޓްބޯޅަ ހިތާމައިގެ ފުން ވަޅުގަނޑެއްގެ ތެރެއަށް ވައްޓާލީ ދުނިޔެ ދުށް އެންމެ އެއް ފުޓްބޯޅަ ކުޅުންތެރިޔާ ޑިއޭގޯ މަރަޑޯނާގެ މަރުގެ ހަބަރުންނެވެ. މި ދެ ތަރިންނަކީ ވެސް ފުޓްބޯޅައިގެ ހުނަރު ސާބިތުކޮށްދީ އެތައް ބަޔެއްގެ ތައުރީފު ހޯދި ދެ ކުޅުންތެރިންނެވެ.\nދެ ތަރިންގެ މަރުގެ ބޮޑު އިއްތިފާގަކީ ވަކި ވެދިޔައީ އެއް ތާރީހެއްގައި ކަމަށް ވުމެވެ. ފުޓްބޯޅައިގެ ގިނަ ބަޔަކު މިހާރު ސިފަކުރާ ގޮތުގައި މި ތާރީހަކީ ފުޓްބޯޅައިގެ "ކަޅު ދުވަހެއް" ގެ ގޮތުގައި ގިނަ ބަޔަކު ހަނދާނުގައި ހުންނާނެ ދުވަހެކެވެ. ބެސްޓް އާއި މަރަޑޯނާގެ މަގުބޫލުކަން އެތައް ގޮތަކުން ވަރަށް ބޮޑަށް ތަފާތެވެ. މި ދެ ކުޅުންތެރިން ފުޓްބޯޅައިގައި ހާސިލްކޮށްފައިވާ ކަންތައްތަކަކަށް ބަލާއިރު މި ދެ ތަރިން ގެއްލިމިދިޔައީ މާ އަވަހަށް ކަމަށް ގިނަ ބަޔަކު ދެކެ އެވެ. ބެސްޓް މަރުވީ އުމުރުން 59 އަހަރުގަ އެވެ. މަރަޑޯނާ މަރުވިއިރު އުމުރަކީ 60 އަހަރެވެ.\nޑިއެގޯ މަރަޑޯނާ މަރުވުމުން އޭނާގެ ސަޕޯޓަރަކު ރޮނީ: މަރަޑޯނާ ވަނީ އާޖެންޓީނާ އަށް 1986 ވަނަ އަހަރު ވޯލްޑް ކަޕް ކާމިޔާބުކޮށްދީފައި. --ފޮޓޯ: އޭއެފްޕީ\nމަޝްހޫރު ގިނަ ކްލަބްތަކަށް ކުޅުނު މަރަޑޯނާ އާއި ބެސްޓްގެ ތަފާތުކަން ފުޓްބޯޅަ ދަނޑުމަތީގައި ފެނިގެންދިޔަ ނަމަވެސް އެ ދެ ތަރިންނާ މަރު ބައްދަލުކުރީ ބަލި އެނދުގައި އޮއްވަ އެވެ. ދެ ކުޅުންތެރިންނަށް ވެސް ހަޔާތުގެ ފަހު ކޮޅުގައި ދިމާވީ ކާމިޔާބު ކުޅުމުގެ ކެރިއަރުގައި އުޅެވިފައި ހުރި ގޮތުން ދިމާވި ކަންތައްތަކުގެ ހިތި ނަތީޖާ އެވެ. މަރަޑޯނާ އަކީ ކެރިއަރުގައި މަނާ ބޭހާއި ޑްރަގް ބޭނުންކުރުމުގެ ސަބަބުން އެތައް ފަހަރަކު އަދަބު ލިބިފައިވާ ކުޅުންތެރިއެކެވެ. ބެސްޓްގެ ކެރިއަރަށް އެޅުނު ހިޔަންޏަކީ ރާ ބުއިމާއި ޕާޓީ ކުރުން ފަދަ އަހުލާގީ އެ ފަދަ މައްސަލަތަކެވެ. އޭނާ މަރުވީ ފުއްޕާމޭ ހަލާކުވެ، ބަލި އެނދުގައި ފަރުވާ ހޯދަމުން ދަނިކޮށް ފަހު ވަގުތު ގިނަ ގުނަވަންތަކެއް މަސައްކަތްކުރުން ހުއްޓުމުންނެވެ. މަރަޑޯނާ ހާޓްއެޓޭކެއް ޖެހިގެން މަރުވިއިރު، މީގެ ދެ ހަފްތާއެއްހާ ދުވަސް ކުރިން ސިކުނޑީގައި ލޭ ކޮޅެއް ގަނޑުވެގެން ކުއްލި އޮޕަރޭޝަނެއް ކުރި އެވެ.\nއިންޑިވިޖުއަލް އަދި ޓީމުގައި ވެސް ތަފާތު ދެއްކި ދެ ލީޑަރުން\nމަރަޑޯނާ އާއި ބެސްޓްއާ އެކު ކްލަބް ލެވަލް އާއި ގައުމީ ޓީމުގައި ގިނަ ކުޅުންތެރިން ވެސް ފާހަގަކުރާ އެއް ކަމެއް އޮވެ އެވެ. ދެ ކުޅުންތެރިންނަކީ ވެސް އަމިއްލަ ހުނަރަށް ބަލާއިރު ބޯޅަ ހިފައިގެން ޖާދޫ ހަދާ ފަދަ ހުނަރު ދައްކާ ދެ ކުޅުންތެރިން ކަމެވެ. އަދި އެހެން ކުޅުންތެރިންނާ ގުޅިގެން އާދަޔާހިލާފު ހުނަރެއް ދައްކާ ދެ ކުޅުންތެރިން ކަމެވެ.\nމަރަޑޯނާ އަށް 1986 ވަނަ އަހަރުގެ ފީފާ ވޯލްޑް ކަޕާއި އޭނާގެ ކެރިއަރުގެ ފަހު ކޮޅުގައި ސެވިއްޔާގައި ކޯޗުކޮށްދިން ކާލޯސް ބިލާޑޯ ދިން އިންޓަވިއުއެއްގައި ބުނީ މަރަޑޯނާގެ ޒުވާން އުމުރުގައި ބައްދަލުވިއިރު ވެސް އޭނާ އަކީ ޓީމުގެ އެހެން ކުޅުންތެރިންނަށްޓަކައި ގުރުބާންވާން ތައްޔާރަށް ހުންނަ ވިސްނުމުގައި ކުޅޭ ކުޅުންތެރިއެކެވެ.\nމަރަޑޯނާ 1986 ގެ ވޯލްޑް ކަޕުގެ ތަށި އުފުލާލަނީ. --ފޮޓޯ: އޭއެފްޕީ\nފަހުން ބިލާޑޯ ވަރަށް ބޮޑަށް ބޭނުންވެގެން އޭނާގެ ސެވިއްޔާ އަށް 1992 ވަަނަ އަހަރު މަރަޑޯނާ ގެނައީ މަނާބޭހުގެ ސަސްޕެންޝަނެއްގައި އޭނާ ހުއްޓައި ފީފާގެ ތެރެއިން ވެސް އެތައް ކަމެއް ކޮށްގެންނެވެ. އެންމެ ބޮޑު ސަބަބަކީ ވެސް މަރަޑޯނާ ތަފާތު ދައްކާނެ ކަމާ މެދު އޮތް ޔަގީންކަމެވެ.\nސެވިއްޔާގައި އޭރު މަރަޑޯނާގެ ކައިރިން މުހިއްމު ކަންތައްތަކެއް ދަސްކުރި ގިނަ ކުޅުންތެރިން ފުޓްބޯޅައިގައި ފިޔަ ޖެހި އެވެ. އޭގެ ތެރެއިން އެކަކަކީ 1998 ވަނަ އަހަރުގެ ވޯލްޑް ކަޕްގެ ރަން ބޫޓު ހޯދި ކްރޮއޭޝިއާގެ ފޯވާޑް ޑާވޯ ސުކާ އާއި މިހާރު އެތުލެޓިކޯ މެޑްރިޑްގެ ކޯޗަކަށް ހުރި އާޖެންޓީނާގެ ކުރީގެ ކުޅުންތެރިޔާ ޑިއޭގޯ ސިމިއޯނީ އެވެ.\n"އަހަރެން ހަނދާނުގައި ހުރެ މަރަޑޯނާ އެ ކުޅުންތެރިން (ސުކާ އާއި ސިމިއޯނީ ފަދަ ކުޅުންތެރިން) ވަށާލައިގެން އެތައް އެއްޗެއް ބުނެދެން ހުންނަތަން. މަރަޑޯނާ އަކީ ފުޓްބޯޅައިގެ ކޮންމެ ވާހަކައެއް ދައްކަން ބިރު ގަންނާނެ އަދި ފަސް ޖެހޭނެ މީހެއް ނޫން. އޭނާ އަށް ދެން ހުންނަ މީހާގެ ހަމުގެ ކުލައެއް ގައުމެއް ނޫނީ އެހެން ކަމެއް މުހިއްމެއް ނޫން. އެންމެނަށް އޭނާގެ ދޮރު އޮތީ ހުޅުވިފައި،" ބިލާޑޯ ބުންޏެވެ.\nބާސެލޯނާ އަށް ކުރިން ކުޅުނު އިނގިރޭސި ފޯވާޑް އަދި މިހާރު މަޝްހޫރު ކުޅިވަރު އެނަލިސްޓް ގެރީ ލިނެކާ ބުނީ މަރަޑޯނާއާ ބައްދަލުވި ކޮންމެ ކުޅުންތެރިއަކަށް ވެސް އޭނާގެ ފަރާތުން ފުޓްބޯޅައިގެ ކަމެއް ދަސްވެފައި ހުންނާނެ ކަމަށެވެ. އެ ގޮތުން އޭނާ ވަނީ ދުނިޔޭގެ އެކި ބައްރުގެ ތަރިން ހިމެނޭ ގޮތަށް ދެހާހުގެ ކުރީކޮޅުގައި ކުޅުނު މެޗެއްގެ ތެރޭގައި ކޮންމެ ކުޅުންތެރިއަކާ ވަކިވަކިން ވާހަކަ ދައްކައި ފުޓްބޯޅައާ ގުޅޭ އެކި ނަސޭހަތްތައް ދީފަ އެވެ. އޭގެ ތެރޭގައި ޔުއެފާގެ ކުރީގެ ރައީސް މިޝެލް ޕްލެޓިނީ އާއި ބާސެލޯނާ އަށް ކުރިން ކުޅުނު ބްރެޒިލްގެ ރޮނާލްޑީނިއޯގެ އިތުރުން ރެއާލް މެޑްރިޑްގެ މިހާރުގެ ކޯޗު ފްރާންސްގެ ކުރީގެ މިޑްފީލްޑަރު ޒިނެދިން ޒިދާން ހިމެނެ އެވެ.\nމެންޗެސްޓާ ޔުނައިޓެޑްގެ ހަތް ނަމްބަރު ޖޯޒީގެ ލެގަސީ ފެށިގެންދިޔައީ ބެސްޓްއާ ހަމައިން ކަމަށް އެ ކްލަބްގެ ތާރީހު ދިރާސާކުރާ ގިނަ ފަރާތްތަކުން ބުނެ އެވެ. ޔުނައިޓެޑްގެ ކާމިޔާބު ތާރީހުގައި ބެސްޓްގެ ހިއްސާ އަބަދުވެސް އޮންނާނެ ކަމަށް އެ ކްލަބަށް އެންމެ ގިނަ ކާމިޔާބު ހޯދައިދިން ކޯޗު އެލެކްސް ފާގަސަން ވަނީ އޭނާގެ އޮޓޯބައިގްރަފީގައި ފާހަގަކޮށްފަ އެވެ. ޔުނައިޓެޑުން އެންމެ ފުރަތަމަ ޔޫރަޕްގެ ޗެމްޕިއަންކަން ހޯދައިދިން ތާރީހީ ފަހަރު 1968 ވަނަ އަހަރު ބެސްޓް ވަނީ ތަފާތު ދައްކައިފަ އެވެ. އެއީ މިހާރު މި ފެންނަ މުއްސަނދި ތާރީހެއް އޮތް ޔުނައިޓެޑްގެ ނަން ޔޫރަޕްގައި ގަދަވާން ފެށި ހިސާބެވެ.\nޔުނައިޓެޑްގެ މެޗެއްގެ ތެރެއިން ބެސްޓް ބޯޅަ ހިފައިގެން.-\nޔުނައިޓެޑްގެ ހަތް ނަމްބަރު ޖޯޒީ ލި މަޝްހޫރު ކުޅުންތެރިން ކަމަށްވާ އެރިކް ކެންޓޮނާ އާއި ޑޭވިޑް ބެކަމް އަދި ކްރިސްޓިއާނޯ ރޮނާލްޑޯ ފަދަ ތަރިންނަކީ ބެސްޓްގެ ލެގަސީ ދެމެހެއްޓި ކުޅުންތެރިންނެވެ. އޭގެން ކޮންމެ ކުޅުންތެރިއަކު ވެސް ވަނީ ބެސްޓްގެ ޖޯޒީ ނަމްބަރު ޖަހާލައިގެން ކުޅުމަކީ ޝަރަފެއްގެ ގޮތުގައި ދެކޭ ކަމަށް ބުނެފަ އެވެ.\nބެސްޓްއާ އެކު ނޯދަން އަޔަލެންޑް ގައުމީ ޓީމަށް ކުރިން ކުޅުނު ގެރީ އާމްސްޓްރޯންގް ބުނީ މަރަޑޯނާ އާއި ބެސްޓް އަކީ އޭނާ ވަރަށް ގިނައިން އެ ދެ ކުޅުންތެރިންނާ ބައްދަލުވި ދެ މީހުން ކަމަށާއި އެއީ ފުޓްބޯޅައިގެ އާދަޔާހިލާފު ވިސްނުންތަކެއް ގެންގުޅުނު ދެ ކުޅުންތެރިން ކަމަށެވެ. މަރަޑޯނާ ބޮޑަށް މަޝްހޫރު ވެގެންދިޔައީ ދުނިޔޭގެ ފުޓްބޯޅައިގެ ސަރަހައްދެއްގައި (ދެކުނު އެމެރިކާ) އުޅުމުގެ އިތުރުން އޭނާގެ މީހުންނަށް ސަމާލުކަން ލިބޭ ލައިފްސްޓައިލްގެ ސަބަބުން ކަމަށް އާމްސްޓްރޯންގް ބުންޏެވެ.\nއެހެން އެންމެނެކޭ އެއްގޮތަށް އާމްސްޓްރޯންގްގެ ނަޒަރުގައި ދެ ކުޅުންތެރިންނަށް ވެސް ދިމާވީ ދަނޑު ބޭރުގެ އަހުލާގީ މައްސަލަތަކެވެެ.\n"އަހަރެން ބޭނުންވީ އެ ދެ މީހުން. ބެސްޓް އާއި މަރަޑޯނާ ފުޓްބޯޅަ ދުނިޔޭގައި އެތައް އަހަރުތަކެއް އުޅޭތަން ބަލަން. އެކަމަކު (އެތަނުން) އެއްވެސް މީހަކަށް 60 އަހަރަށް ވުރެ ގިނަ ދުވަހެއް ނުވި. މި ދެ ކުޅުންތެރިންގެ ކިބައިން ދަސްކުރަން ޖެހޭ އަދި ފިލާވަޅު ލިބިގަންނަންޖެހޭ އެތައް ކަމެއް އެބަހުރި،" އާމްސްޓްރޯންގް ބުންޏެވެ.\nނެދަލެންޑްސް އާއި ބާސެލޯނާގެ ފުޓްބޯޅަ ލެޖެންޑް ޔޯހަން ކްރައިފް، ބެސްޓް އަށް ތައުރީފުކޮށް ބުނީ އޭނާ ކިބައިގައި އެ ހުރި ފުޓްބޯޅައިގެ އާދަޔާހިލާފު ވިސްނުން ތޫނު ކަމާއި ކުޅުމުގެ މޮޅު ސްޓައިލަކީ ކޯޗަަކަށް ކިޔައިދެވޭނެ އެއްޗެއް ނޫން ކަމަށާއި އެއީ އުފެދުނުއިރު ވެސް ހުރި ހުނަރެއްކަން ސާފުކޮށް ފެންނަ ކަމަށެވެ.\nމަރަޑޯނާ އަކީ ބެސްޓްގެ ސަޕޯޓަރެއް\nބެސްޓްގެ މަރާ ގުޅިގެން އޭރު 2005 ވަނަ އަހަރާއި 2006 ވަނަ އަހަރު ދުނިޔޭގެ ފުޓްބޯޅައިގެ ގިނަ ތަރިން ވަނީ ޝުއޫރުތައް ފާޅުކޮށްފަ އެވެ. އެ ދުވަސްވަރު މީޑިއާ އަށް މަަރަޑޯނާ ދިން އިންޓަވިއުއެއްގައި ބުނީ އޭނާ އަކީ ބެސްޓްގެ ސަޕޯޓަރެއް ކަމަށާއި ބެސްޓް ކުޅެފައި ހުރި ގިނަ މެޗުތަކެއް ބަލައި އޭގެން ގިނަ ކަންތައްތަކެއް ދަސްކުރި ކަމަށެވެ.\n"އަހަރެން ބެސްޓްގެ ކިބައިން ގިނަ ކަންތައްތަކެއް ދަސްކުރިން. އަހަރެން ވަރަށް ގަޔާވާ ކުޅުންތެރިއެއް އެއީ. އަހަރެންގެ ދެކޭ ގޮތުގައި ބެސްޓް އާއި އަހަރެން ކުޅުމުގައި އެއްގޮތް ކަންތައްތަކެއް އެބަހުރި. އަހަރެމެން ދެ މީހުންނަކީ ވެސް އަމިއްލަ ޓީމުގެ އެހެން ކުޅުންތެރިންނާ މެދު ވަރަށް ވިސްނައިގެން ކުޅޭ ދެ ކުޅުންތެރިން. އަހަރެމެން ދެ މީހުން ބޯޅަ ހިފައިގެން ޑްރިބްލް މި ކުރަނީ ވެސް އެއް ކަހަލަ ގޮތަކަށް. އަބަދުވެސް ޖާދުލެއް ދައްކާލެވޭތޯ މަސައްކަތްކުރަނީ،" މަރަޑޯނާ އޭރު ބުންޏެވެ.\nބެސްޓްގެ ފަރާތުން 1978 ވަަނަ އަހަރު ޕެލޭ އަށް ހާއްސަ ފިލައެއް ދެނީ.\nއެ ފަހަރު މަރަޑޯނާ އޭރު ވަނީ ބެސްޓްގެ ސިއްހީ ކަންތައްތަކާ ބެހޭގޮތުން ވެސް ވާހަކަ ދައްކައިފަ އެވެ.\n"ބެސްޓް ކަށީގައި ހަރުލާފައިވާ ރާބުއިމުގެ ކަންތައްތައް ވެސް އަހަންނަށް އެނގިފައި އޮތީ. އަހަންނަށް އޭގެ އިހުސާސްތައް އެނގޭ. އަހަރެން ވެސް އެ މަގުން ހިތި ތަޖުރިބާތަކެއް ކޮށްފިން. މަރުގެ ތުންފަތް މަތިން ވެސް ސަލާމަތްވި ފަހަރެއް އެންމެ ފަހުން ނިމިދިޔަ ޑިސެމްބަރަކީ،" މަނާބޭހާއި ޑްރަގްގެ ވަބާގައި ޖެހި ގިނަ އަަދަބުތަކެއް ލިބުނު މަރަޑޯނާ ބުންޏެވެ.\nމި ވަގުތު ދުނިޔޭގައި ތިބި ދުވަސްވީ މަޝްހޫރު ގިނަ ކުޅުންތެރިން އަންނަނީ ބެސްޓް އާއި މަރަޑޯނާ ފަދަ ފުޓްބޯޅައަށް ދެ ވަނަ އެއް ނެތް އަގުހުރި އެތައް ކަމެއް ކޮށްދީފައިވާ މި ދެ ލެޖެންޑުންނަށް އެންމެ ފުރިހަމަ އިހުތިރާމް އަބަދުވެސް ލިބެންޖެހޭ ކަމަށް ބުނަމުންނެވެ. ފުޓްބޯޅަ ކުޅުންތެރިންނާއި ކްލަބްތަކުން ބެސްޓްގެ މަރަށް 15 އަހަރުވީ ދުވަހު މަރަޑޯނާގެ މަރާ ކުރިމަތިލާން ޖެހުމުން އަންނަނީ ހިތާމައިގެ ޝުއޫރުތައް ފާޅުކުރަމުންނެވެ. މި ހަފްތާގައި ދުނިޔޭގެ އެކި ކަންކޮޅުތަކުގައި ކުޅުނު މެޗުތަކުގައި މަރަޑޯނާގެ ހަނދާނުގައި ވަނީ ސުކޫތެއް ގެނެސްފަ އެވެ.\nއަގުވަޒަންކުރުމާއި ލެގަސީ ދެމެހެއްޓުން\nޔުނައިޓެޑުން 1963 ވަނަ އަހަރު ކްލަބް ކެރިއަރު ފެށި ބެސްޓް ވަނީ 21 އަަހަރުވީ އޭނާގެ ކްލަބް ކެރިއަރުގައި 18 ޓީމަށް ކުޅެފަ އެވެ. އޭގެ ތެރޭގައި އިންގްލެންޑްގެ އިތުރުން ސްކޮޓްލެންޑާއި އެމެރިކާ އާއި ނެދަލެންޑްސްގެ ކްލަބްތަކަށް ކުޅެފަ އެވެ.\nބެސްޓްގެ ކެރިއަރުގެ އުސްއައްޔަކީ އޭނާ ޔުނައިޓެޑުގައި ހޭދަކުރި 11 އަހަރެވެ. ގިނަ ބަޔަކަށް އޭނާ އެނގެނީ ވެސް ކްލަބް ލެވަލްގައި ޔުނައިޓެޑްގެ ލެޖެންޑެއްގެ ގޮތުގަ އެވެ. ބެސްޓްގެ ހަނދާނުގައި ޔުނައިޓެޑުން އަބަދުވެސް ކޮންމެ އަހަރަކު އެތައް ހަރަކާތެއް ހިންގަ އެެވެ. ބެސްޓްގެ ލެގަސީ ދިރުވުމަށް ޔުނައިޓެޑްގެ އެކެޑަމީގައި ކުޅުންތެރިން ތަމްރީންކުރާއިރު ބެސްޓްގެ ފުޓްބޯޅަ ހަޔާތާ ގުޅޭ ގިނަ ވާހަކަތަކެއް ކިޔައިދެ އެވެ. އެއްވެސް އިރެއްގައި ބެސްޓް ޔުނައިޓެޑަށް ކޮށްދީފައިވާ ކަންތައްތައް ކްލަބްގެ ސަޕޯޓަރުންގެ ހިތުން ފޮހެވިގެން ނުދެ އެވެ.\nމަރަޑޯނާގެ މަގުބޫލުކަން އެހާ ބޮޑުވާ އެއް ސަބަބަކީ އޭނާ ކްލަބް ކެރިއަރުގައި (1976 އިން 1997 އަށްް) ކުޅެފައިވާ މަޝްހޫރު ކްލަބްތަކުގެ ސަބަބުންނެވެ. އާޖެންޓީނޯސް ޖޫނިއާސް އިން ކެރިއަރު ފަށައި އެ ގައުމުގެ ގަދަބާރު ބޮކަ ޖޫނިއާސްއާ ގުޅެ އެ ޓިީމުގައި ކުރިއެރުން ހޯދައި އޭނާ ފުރަތަމަ ބަދަލުވި ފުރަތަމަ ޓީމަކީ ބާސެލޯނާ އެވެ. ފަހުން އިޓަލީގެ ނަޕޯލީ އަށް ކުޅެ އެ ޓީމުގައި ތަފާތު ދައްކައި ދެން އޭނާ ޔޫރަޕްގައި ކުޅުނު އެންމެ ފަހުގެ ޓީމަކީ ސެވިއްޔާ އެވެ. ރިޓަޔާކުރުމުގެ ކުރިން އާޖެންޓީނާގެ ނެވެލްސް އޯލްޑް ބޯއީސް އަށް ކުޅުނުއިރު، ފުޓްބޯޅަ ކުޅުން ހުއްޓާލީ އޭނާ އެންމެ ލޯބިވާ ކްލަބް ބޮކަ ޖޫނިއާސްގަ ހުރެ އެވެ.\nނަޕޯލީ އަށް ދެ ފަހަރެއްގެ މަތިން ލީގު ހޯދައިދިން މަރަޑޯނާ އެ ޓީމުގެ މެޗެއްގެ ތެރެއިން ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: އޭއެފްޕީ\nބޮކަ ޖޫނިއާސް އަކީ މަރަޑޯނާގެ ކެރިއަރުގައި އޭނާ ދެ ފަހަރެއްގެ މަތިން ކުޅުނު ހަމައެކަނި ޓީމެވެ. އެ ޓީމަށް އޭނާ ކޮށްދިން ހިދުމަތުގެ އަގު މިއަދާ ހަމައަށް ވެސް އެ ސަރަހައްދުގެ ސަޕޯޓަރުން ވަޒަންކުރެ އެވެ. މަރަޑޯނާ މަރުގެ ހަބަރު އިވުމުން އޭނާގެ ގޭ ކައިރިއަށް ދިޔަ ސަޕޯޓަރުންގެ ތެރެއިން ގިނަ މީހުން ތިބީ ބޮކަ ޖޫނިއާސް ޖޯޒީގަ އެވެ. އޭނާގެ ޖަނާޒާގެ ތެރޭގައި ގިނަ ބަޔަކު އުޅުނީ ވެސް ބޮކަ ޖޫނިއާސް ޖޯޒީގަ އެވެ. ބޮކަ ޖޫނިއާސް ދަނޑުގައި މަރަޑޯނާ މެޗު ބަލަން އައިސް ހުންނަން ހާއްސަ ކެބިން އެއް ހުރެ އެވެ. އެއީ އެ ކްލަބްގެ މެނޭޖްމަންޓުން އޭނާ އަށް ދީފައިވާ ހަދިޔާއެކެވެ. މަރަޑޯނާގެ ސަޕޯޓަރުންނަށް ހާއްސަ ސަރަހައްދެއް އިޓަލީގެ ނޭޕްލްސްގައި އޮވެ އެވެ. މަރަޑޯނާ ކުޅުނު ނަޕޯލީގެ މެނޭޖްމަންޓުން މިހާރު ވަނީ އެ ކްލަބްގެ ސްޓޭޑިއަމްގެ ނަން އޭނަ އަށް ހާއްސަކުރަން ނިންމައިފަ އެވެ\nމޮނާކޯގައި މަޝްހޫރު ފުޓްބޯޅަ ކުޅުންތެރިންގެ އަގުވަޒަންކުރުމުގެ ގޮތުން ދޭ ގޯލްޑަން ފޫޓް އެވޯޑްގެ ލެޖެންޑް ކެޓަގަރީގެ އެވޯޑް ހޯދާފައިވާ ބެސްޓް އާއި މަރަޑޯނާގެ ނަމުގައި މިހާތަނަށް ވެސް ފުޓްބޯޅައިގައި ގިނަ މަސައްކަތްތަކެއް އެ ދެ ކުޅުންތެރިންގެ ބައިވެރިވުން އަމަލީގޮތުން ހިމެނޭ ގޮތަށާއި ނުހިމެނޭގޮތަށް ވެސް ވަނީ ގެންގޮސްފަ އެވެ. ދުނިޔޭގެ ފުޓްބޯޅައިގެ ގިނަ ފަރާތްތަކުން ދެކޭ ގޮތުގައި ފުޓްބޯޅަ ދެމިއޮތްހާ ހިނދަކު ބެސްޓާއި މަރަޑޯނާ ފަދަ ހުނަރުވެރިތަރިންގެ ލެގަސީ ދާނީ ކުރިއަށެވެ.\nފުޓްބޯޅަ ޑިއޭގޯ މަރަޑޯނާ އާޖެންޓީނާ ފުޓްބޯޅަ ޓީމް\n18 ކޮމެންޓް, 32 ރިއެކްޝަންސް\nޢިލްމުވެރިޔަކު މަރުވިއަސް މިވަރުގެ ހިތާމަިގެ ށުއޫރެއް ފާޅެއްނުކުރާނެ.\nއިލުމުވެރިންނަކީ ސައިންޓިސްޓުން! ރުގްޔާ ހަދާ ބައިގަނޑު އެއީ އިލުމުވެރިންނެއް ނޫން!\nބަލަ އެދުވަހު ފްޓް ބޯޅަ މެޗެއް ލައިވް އެއް ނުކުރާނެ އެވެ. ދެން ކިހިނެއް ފެންނާނީ؟ ދުނިޔެ މަތީގައި ވެސް މަ އޭނާ ނުދެކެން ވިއްޔާ އެވެ.\nބެސްޓާ މެރެޑޯނާއާއި ދެމީހުން އެއް ތަރާދަކުން ކިރާނީ އިނގިރޭސި މީޑިޔާތަކުން.އެފަދަ އާޓިކަލްތައް ތަރުޖަމާކުރީމަ ދެން ފެންނާނެ ނަތީޖާ މިކިޔާލެވުނީ.ބެސްޓް އެއީ މަރަޑޯނާ ލެވެލްގެ ކުޅުންތެރިއެއް ނޫން.\nއަނެއްކާ އަނެއް ހަ ކަންތައް އަންނި ބުނާހެން ތިޔަ އުޅެނީ ދިވެހިން އެންމެ ބޭނުންވާ ގޮތަށް ސެންސޭޝަން ހޯދަންދޯ އެއް ތަރާދަކުން ކިރާފައި އޮތްތަން އާޓިކަލް އަކުން މަޝަކަށް ނުފެނުނު. އޮތީ ދެ މީހުން ކުރި ހިދުމަތުގެ ވާހަކަ. ދެން މަރުވީ އެއް ތާރީހެއްގައިކަން. ދެން މަރަޑޯނާ ވެސް އެ އޮތީ ބެސްޓާ ބެހޭ ވާހަކަ ބުނެފަ. ދެން އެންމެ އެނގެނީ ކަލެޔަށޯ. އަމިއްލަ މީހާ ފޭކުކަން ނުކެޑޭ ދޯ ރަދީފް އޮފިޝަލް ޖެހިޔަކަސް. ބޯހަލާކު\nމިއީ ބެސްޓާ މަރަޑޯނާ އަޅާކިޔާފަ އޮތް ލިޔުމެއްނޫން، ރަދީފް އޮފިޝިއަލް ޖަހައިގެން ރޯނުއެދުރު ހެދިގެން ސަޕޯޓްކުރާނެ ކުލަބެއް ނޭގިގެން އުޅުނަސް ބެސްޓް އެއީ ދުނިޔެ ދުށް އާދަޔާޚިލާފު މޮޅު ކުޅުންތެރިއެއް، މަރަޑޯނާގެ ކާމިޔާބު ގުޅިފަ އޮތީ ގައުމީޓީމާ، ބެސްޓްގެ ކާމިޔާބު ބިނާވެފަ އޮތީ ކްލަބްތަކުގައި ހޯދި ކާމިޔާބީގަ. މަރަޑޯނާ އަކީ އާޖެންޓީނާގެ ލެޖެންޑެއް، ބެސްޓަކީ މެންޗެސްޓަރ ޔުނައިޓެޑްގެ ލެޖެންޑެއް.\n@ޕޮކަޑިމޭން ކަލޭ ވަރަށް މޮޅު.ކަލޭތި ދުނިޔޭގަ ހުރި އެންމެ މޮޅު އެދުރު.\nހޭ ޖެ ހޭ\nމަރަޑޯނާ މަރުވީ އެވެ. ދެން އެބުރި އައުމެއް ނެތެވެ.މަދު ދުވަސް ކޮޅަކު އަހަރެމާ އެކުގާ އުޅެފައި ހިގައްޖެ އެވެ. ދެން ދުވަހަކު ވެސް ނުފެންނާނެ އެވެ. އެދުވަހު ވެސް މެއެވެ.\nއެ ދުވަހުން ތި ދެމީހުން އެއްތާކު ނުތިބޭނެ ކަން ކިހިނެއް އެނގެނީ!؟\nހޭ ޖެ ހޭ ކޮމެންޓްގެ ފަހު ޖުމްލާގައި ދޯ ތި އަޅާއި ގަތީ ؟ ހާދަ ވަރެއް ވެފައޭ ތި ތިބެނީ ދޯ؟ޑިސްލައިކު ކުރުމާއި ފުރައްސާރަ ކުރުމުގައި .\n"އެދުވަހޭ" ބުނީމާ "ޖޭހެހޭ" އަށް ވިސްނުނު ކަން ވެސް ރަގަޅެވެ.އެވަރު ވެސް ތި ގްރޫޕް ގިނަ މިހުން ނުދަނޭ ވިއްޔާ އެވެ.\nޝަހާދަތުގެ ދެކަލިމަ ކިޔާގެން ހިތުން ޤަބޫލް ކޮށްގެން އުޅުނު މީހުނާއި އެ ދެކަލިމަ ޤަބޫލް ނުކޮށް އުޅުނު މީހުން، " އެދުވަހު" އެކުގައި ނުވާނެ ކަން " ޖޭ ހެ ހޭ" އަށް ނޭގެނީ ތާއެވެ؟\nމޭސީގެ ބައްޕަ ޖޯޖް މެސީ\nމާ ޒުވާން އުމުރުގަ މާގިނަ ފައިސާ ލިބޭ އިރު ރަގަޅު ބެލެނި ވެރިން ނުތިބޭތީ ޒުވާނުން މަގުން ކައްސާލުން ގާތެވެ.\nމަރޭ ނެތުމުގެ ހިތާމަގާ\nއާޖެންޓީނާ ވޯލްޑް ކަޕް އުފުލިއިރު ރާއްޖޭގެ ރައްޔިތުން ވޯލްޑް ކަޕް ބެލީ ވަރަށް ހާލުގަ އެވެ. އަސްލުގައި އާޖެންޓީނާގެ ރާއްޖޭގެ ސަޕޯޓަރުން އުފެދުނީ މަރަޑޯނާ އަށް ޓަކާ އެވޯލްޑް ކަޕަށް ފަހު އެވެ. މަރަޑޯނާ އަށް ލޯބިން އަހަރެމެން ކިޔަނީ ވެސް "މަރޭ"އެވެ އަދި މިހާރު ވެސް އެ ވޯލްޑް ކަޕްގައި މަރަޑޯނާ 10 ޖާޒީގައި ކުޅުނު ޕޯސްޓެެއް ފޮރުވާފައި މަގޭ އަތުގައި އެބައޮތެވެ މިވީގޮތުން އެ ޕޯސްޓް އިތުރަށް ރައްކާތެރި ކުރާނަމަވެ.\nއެއީ ރާއްޖޭގެ ގިނަބަޔަކު ވޯލްޑްކަޕެއް އޮންނަކަން ދަސްވި ވޯލްޑްކަޕް.\nޢަހަރުމުން ދަންނަ މީހެއްނޫން ތިޔަ ބެސްޓކީ!!!?\nއަހަރުންމެން ދަންނަނީ ވޯސްޓް...\nއަމައްޔާތް!! ދެން އޭގެ މާނައަކީ ކަލޭ އެހެން މީހުނަށް ވުރެ މާތްވީއޭތަ؟


Mie eh'baaru lun dheynvee vaguthu! Mikamun araigannaanee eku ekee gai!\nރައީސް އިބްރާހިމް މުހައްމަދު ސޯލިހް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު-- ފޮޓޯ: ރައީސް އޮފީސް\nމިއީ އެއްބާރުލުން ދޭންވީ ވަގުތު! މިކަމުން އަރައިގަންނާނީ އެކުއެކީގައި!\n12 ސެޕްޓެމްބަރ 2020 - 09:13:51\nދެހާސްބާރަ ވަނަ އަހަރުގެ ފެބްރުއަރީ ހަތްވަނަ ދުވަހުގެ ފަހުން މޯލްޑިވިއަން ޑިމޮކްރަޓިކް ޕާޓީ (އެމްޑީޕީ)ގެ އާންމު މެމްބަރުން ތަހައްމަލު ކުރަމުން އައީ އުނދަގޫ ދުވަސްތަކެކެވެ. އަމިއްލަ ވެރިކަމެއް އަތުން ގެއްލި އެމްޑީޕީގެ ރައީސް ޖަލަށް ލެވުމުން ޕާޓީގެ މެމްބަރުން ގިނަ ދުވަސް ހޭދަކުރަމުން އައީ މަގުމަތީގައި އިހުތިޖާޖް ކުރުމުގައެވެ. ހާލަތު ނިޔާކުރި ގޮތުން ސިޔާސީ އިތުރު ޕާޓީތަކާއި އެކު ހެދުނު ކޯލިޝަނެއްގެ ތެރެއިން އެމްޑީޕީއަށް އަލުން ވެރިކަން ލިބިގެންދިޔައީ އެވެ. އެމްޑީޕީގެ މެމްބަރުންނާއި ރާއްޖޭގެ ގިނަ ބަޔަކަށް ހިތްހަމަ ޖެހުމުގެ ނޭވާއެއް ލެވުނީއެވެ. ރައީސުލްޖުމްހޫރިއްޔާ ކަމަށް އިބްރާހިމް މުހައްމަދު ސޯލިހް ހުވާ ކުރެއްވީ އެވެ.\nގައުމުގެ ހަމަޖެހުން ހިފަހައްޓާ ހިންގުން ހަރުދަނާ ކުރުމަށް، ގާނޫނާއި ގަވައިދުތަކުގެ ތެރެއިން ނިޒާމު ހަރުދަނާކުރަންޖެހެ އެވެ. އަދި އެކަން ކުރެވެން އޮތް އެންމެ ރިވެތި މަގަކީ އަޅުގަނޑުމެންގެ ރާއްޖޭގައި އޮތް ޑިމޮކްރަޓިކް ހަމަތައް ކަޑަތުކުރުމެވެ. ޤާނޫނީހަމަ ބޭނުންކުރައްވާ ޤާނޫނާއި އެއްގޮތަށް އަމަލުކުރެއްވުމެވެ. އަދި އެހަމަތަކުގެ މަތީގައި ތިބުމަކީ ސިޔާސީ ވެރީން ރައްޔިތުންނަށްވީ ވައުދެކެވެ. ގައުމުގެ މަސްލަހަތާއި އަމަން އަމާންކަމަށް ކޮންމެހެން މުހިންމު ކަމެކެވެ.\nލިބިގެންވާ ބާރާއި އެ ބާރުގެ ތެރެއިން ކަންކުރަންވީ މަގު ގާނޫނުތަކުގައި ބަޔާންކޮށްފައިވެ އެވެ. މިސާލަކަށް އެއީ ވަޒީރަކު މަގާމުން ދުރުކުރުން ކަމުގައި ވީނަމަވެސް ކަންކުރަންވީ ގޮތް ވަރަށް ސާފުކޮށް ޤާނޫނުއަސާސީގައި ވެސް ބަޔާންކޮށްފައި އެބަވެއެވެ. އެހެންނަމަވެސް ރާއްޖެ މިއަދު މިއޮތީ އެފަދަ "ސިޔާސީ މަސައްކަތެއް" ކުރުމަށް ތައްޔާރަށް ތޯއެވެ؟\nއަދު މިރާއްޖެއަށާއި ދުނިޔެއަށް ކުރިމަތިވެފައިވާ ކޮވިޑްގެ ވަބާއިން އަރައިގަތުމަށް ވަނި މަޖުބޫރުވެފައެވެ. އެކަން ކުރެވެން އަންނަނީ ފަރުދީ މަސައްކަތަކަށް ވުރެ އެންމެން ގުޅިގެން ކުރެވޭ ބުރަ މަސައްކަތުންނެވެ. ސަރުކާރާއި ރައްޔިތުންގެ މަޖިލީހާއި ރައްޔިތުންވެސް ހިމެނޭހެން ކުރެވޭ މަސައްކަތުންނެވެ. ގައުމު ރަނގަޅަށް ހިންގުމަށްޓަކައި ރައީސުލްޖުމްހޫރިއްޔާއަށް ދޭންޖެހޭ ފުރިހަމަ އެއްބާރުލުން މިވަގުތު ބޭނުންވާނެ އެވެ. ކުރިން ބުނި "ސިޔާސީ މަސައްކަތް" ކުރުމަށް އަދި ގައުމު ތައްޔާރެއް ނުވެއެވެ.\nއެމްޑީޕީގެ އެންމެ އިސްފަރާތުގެ ގޮތުގައި މިވަގުތު ރައީސް އިބްރާހިމް މުހައްމަދު ސޯލިހް ހުންނެވީ އެމްޑީޕީގެ މެމްބަރުން އެމަނިކުފާނަށް އިތުބާރުކުރައްވާ ދިން ރިޔާސީ ޓިކެޓުގައި ރިޔާސީ އިންތިހާބު ކާމިޔާބު ކުރެއްވީތީ އެވެ. އަސާސީ ގަވައިދު ވަރަށް ސާފެވެ!\nއެމްޑީޕީގެ މެމްބަރުން އެ ޕާޓީގެ އެންމެ އިސްފަރާތަކަށް ރައީސް ސޯލިހް ހަމަޖެއްސެވި އިރު، އެޕާޓީއަށް އަދި ގައުމަށްވެސް ގެއްލުންވާނޭފަދަ ކަމެއް އެމަނިކުފާނެއް ނުކުރައްވާނެއެވެ. އަދި އެމްޑީޕީ ސާފު ޕާޓީއެއްގެ ގޮތުގައި ބޭއްވުމަށް އަދި ސަރުކާރުގެ ސާފުކަން ކަށަވަރުކުރުމަށް ކުރަންޖެހޭ މަސައްކަތްވެސް ރައީސް ސޯލިހް އެގެންދަވަނީ ކޮރަޕްޝަނަށް ދީފައިވާ "ޒީރޯ ޓޮލަރެންސް"ގެ ސިޔާސަތުން ސާބިތު ކޮށްދެއްވަމުންނެވެ.\nބައެއް އެހެން މަގާމުތަކާއި ހިލާފަށް އެމްޑީޕީގެ އެންމެ އިސްފަރާތުގެ ހަމައެކަނި މަސްއޫލިއްޔަތަކީ ސިޔާސީ މަސައްކަތް ކުރެއްވުމެ އްނޫނެވެ. ޤާނޫނީ ހަމަތަކުން ކަންކަން ދޭތޯ ބެލުމަކީވެސް އެމްޑީޕީގެ އެންމެ އިސްފަރާތުގެ ހައިސިއްޔަތުން އަދި ރާއްޖޭގެ ރައީސުލްޖުމްހުރިއްޔާގެ ހައިސިއްޔަތުން ރައީސް ސޯލިހް މިއަދު ކުރައްވަމުން އަންނަ ބުރަ މަސައްކަތްޕުޅެކެވެ.\nސިޔާސީ މަސައްކަތްތައް ހަވާލުކުރެވިފައިވާ ފަރާތަކާއި ހިލާފަށް އެންމެ އިސްފަރާތުގެ ހައިސިއްޔަތުން ރައީސް ސޯލިހް ކަންކަމާއި މެދު މާފުންކޮށް ވިސްނަވާނެ ކަމާއި މެދުވެސް ސުވާލެއް ނެތެވެ. ވީއިރު އެމަނިކުފާނު އައްޔަނު ކުރައްވާ މަގާމެއްގައި ހުންނަވާ ބޭފުޅަކު މަގާމުގެ މަސްއޫލިޔަތުން އެކަހެރިވާން ޖެ ހޭކަމަށް ފެންނަނަމަ، އެކަން އެމަނިކުފާނު ފާހަގަވެސް ކުރައްވާނެ އެވެ.\nއިތުރު "ސިޔާސީ މަސައްކަތް" ކުރުމުގެ ބޭނުމެއް މިވަގުތަކު ނެތެވެ.\nއެމްޑީޕީގެ އެތެރޭގެ ނުތަނަވަސްކަމެއްގައި ވަގުތު ނަގާލެވޭކަށް ނެތެވެ. ރައީސުލްޖުހޫރިއްޔާ އަދި އެމްޑީޕީގެ މިވަގުތުގެ އެންމެ އިސްފަރާތަށް ހުރިހާ ފަރާތްތަކަކުން ވެސް އެއްބާރުލުންދީ ގައުމު ވެއްޓިފައި މިވާ ކޮވިޑްގެ އަނދަވަޅުން ނެގުމަށް އާހިތްވަރަކާއި އެކު މަސައްކަތް ކުރަން ޖެހެ އެވެ. އެތެރޭގެ ސިޔާސީ ވާދަވެރިކަމާއި އިންޓާނަލް ޑިމޮކްރަސީގެ ނަމޫނާ ދެއްކެން އޮތީ ގައުމު ސަލާމަތްކުރުމަށްފަހު އެވެ.\nއެމްޑީޕީރައީސް ޞާލިޙްރައީސް ނަޝީދު


Bodu Muzaaharaa Akah Maadhamaa Ves Palestine Rayyithun Nikunnany - Vaguthu\nބޮޑު މުޒާހަރާއަކަށް މާދަމާ ވެސް ފަލަސްތީނު ރައްޔިތުން ނިކުންނަނީ\n3 އަހަރު ކުރިން ( އޭޕްރީލް 5, 2018 )\nފަލަސްތީނުގެ މިނިވަން ކަމަށްޓަކައި އެގައުމުގެ ރައްޔިތުން ކުރިއަށް ގެންދާ މުޒާހަރާގެ ތެރެއިން އަނެއްކާވެސް މާދަމާ ބޮޑު މުޒާހަރާއަކަށް ނިކުންނަން ތައްޔާރުވެއްޖެއެވެ.\nމި މުޒާހަރާގެ ބައިވެރިއެއް ބުނީ ދޭން ބޭނުންވަނީ މެސެޖެއް ކަމަށާއި ފަލަސްތީނުގެ ބިން މިނިވަން ކުރަން ކުރެވުނު ހުރިހާ މައްސަކަތެއް ކުރާނެ ކަމަށެވެ.\nމި މުޒާހަރާތައް ރަސްމީކޮށް ފަށާފައިވަނީ މިދިޔަ ހުކުރު ދުވަހުއެވެ. އެގޮތުން މުޒާހަރާ ފެށިތާ ފުރަތަމަ ހަފްތާތެރޭވެސް އެތަށް ބަޔަކު ޝަހީދު ކޮށް ޒަހަމުކޮށްފައިވާއިރު މުޒާހަރާގެ ތެރެއަށް އިސްރާއީލުގެ ސަލާމަތީ ބާރުތަކުން ބަޑިޖަހައި ފަލަސްތީނުގެ 17 މީހުން ޝަހީދުކޮށް އިތުރު އެތައްސަތޭކަ ބަޔަކު ވަނީ ޒަހަމްކޮށްލާފައެވެ. މީގެއިތުރުން އިއްޔެ ވަނީ ބަޑިޖަހައި އިތުރު މީހަކު ވެސް ޝަހީދުކޮށްލާފައެވެ.\nފަލަސްތީނުގެ ހެލްތު މިނިސްޓްރީން ބުނެފައިވަނީ، ސިފައިން ބަޑިޖެހުމުގެ އިއްޔެ ޝަހީދުވެފައިވަނީ އުމުރުން 25 އަހަރުގެ ޒުވާނެއް ކަމަށްވާ އަހްމަދު އަރަފާ ކަމަށެވެ.\nމިހާރު ކުރިއަށްދާ މުޒާހަރާގައި ހިނގި ކުރިމަތިލުންތަކުގެ ތެރޭގައި އިސްރާއީލު ސިފައިން ޖެހި ބަޑީގެ ވަޒަން އަރާފައިވަނީ އަފަރާގެ މެޔަށް ކަމަށްވެސް ހެލްތު މިނިސްޓްރީން ބުނެފައި ވެއެވެ.\nއަންނަ މަހުގެ ފަސްވަނަ ދުވަހުގެ ނިޔަލަށް ކުރިއަށްގެންދާ މި މުޒާހަރާގައި ގިނަ ބަޔަކު މަރުވެ ޒަހަމްވަމުން ދަނީ އިސްރާއީލުން މުޒާހަރާގެ ބައިވެރިންނާއި ކުރިމަތިލުމަށް ބަރު ހަތިޔާރާއި ޓޭންކަރު ނެރެ ހަމަލާ ދެމުންދާތީއެވެ. އިސްރާއީލުގެ ސިފައިންދަނީ ލައިވް ވަޒަން މުޒާހަރާގެ ބައިވެރިނާ ދެކޮޅަށް ބޭނުން ކުރަމުންނެވެ.\n" ދަ ގްރޭޓް ރިޓާން " ގެ ނަމުގައި ފެށި މި މުޒާހަރާތަށް ހަ ހަފްތާއަށް ދިގުލައިގެން ދާއިރު މި މުޒާހަރާ ތަކުގައި މިދިޔަ ހުކުރު ދުވަހު 100,000 ފަލަސްތީނުގެ ރައްޔިތުން ވަނީ ބައިވެރިވެފައެވެ.\nއޭޕްރީލް 5, 2018 22:20\nމާތްﷲ އަޅަމެންގެ އަޙުންނަށް ނަޞްރު ދެއްވާ ޔަހޫދީ ދައުލަތް ނެތިކުރައްވާންދޭވެ!މުސްލިމުންނަށް މުސްލިމުންގެ މުޤައްދަޞް ބިން މިންވަރުކުރައްވާންދޭވެ! މުސްލިމުންނަށް ނަޞްރު ދެއްވާންދޭވެ! އާމީން.......\nއޭޕްރީލް 5, 2018 23:48\nމާތްﷲ އަޅަމެން މުށްލިމުންނަށް ނަސްރުދެއްވާންދޭ ފަލަސްތީނުގެ މުޖާހިދުންނަސް ސާބިތުކަންދެއްވާންދޭ. މާތްﷲ އިސްލާމީ އުމްމަތުގެ އަޤީދާ ވަރުގަދަކުރައްވާ މުސްލިމުންދެ ހިތްތައް ހުޅުއްވާން ދޭވެ. ފަލަސްތީނުގައިވާ މުގަދަސް ހަރަންފުޅު އަޅަމެންނަށް އަބްރާ ދެއްވާންދޭވެ.އާމީން ޔާރައްބަލް އާލަމީން


India ge foreign secretary aadhihtha dhuvahu Raajje vadaigannavanee | Mihaaru\nޚަބަރު / ޑިޕްލޮމެޓިކް ގުޅުން\nއިންޑިއާގެ ފޮރިން ސެކްރެޓަރީ އާދިއްތަ ދުވަހު ރާއްޖެ ވަޑައިގަންނަވަނީ\nޝްރިންގްލާ: އޭނާ އަންނަ އާދިއްތަ ދުވަހު ރާއްޖެ ވަޑައިގަންނަވާނެ\nއިންޑިއާގެ ފޮރިން ސެކްރެޓަރީ ހަރްޝް ޝްރިންގްލާ އަންނަ އާދިއްތަ ދުވަހު ރާއްޖެ ވަޑައިގަތުމަށް ހަމަޖެހިއްޖެ އެވެ.\nފޮރިން މިނިސްޓްރީން ބުނީ އާދިއްތައިން އަންގާރަ ދުވަހުގެ ނިޔަލަށް ޝްރިންގްލާ ކުރައްވާ އެ ދަތުރަކީ ރާއްޖޭގެ ފޮރިން ސެކެޓްރީ އަބްދުލްޣަފޫރު މުހައްމަދުގެ ދައުވަތަކަށް ކުރައްވާ ދަތުރެއް ކަމަށެވެ. އެއީ މިިދިޔަ ޖެނުއަރީ މަހު މަގާމާ ހަވާލުވެ ވަޑައިގަތް ޝްރިންގްލާ ރާއްޖެއަށް ކުރައްވާ ފުރަތަމަ ރަސްމީ ދަތުރެވެ.\nފޮރިން މިނިސްޓްރީން ބުނީ ޝްރިންގްލާގެ އެ ދަތުރުގަައި ރައީސް އިބްރާހިމް މުހަައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި ފޮރިން މިނިސްޓަރު އަބްދުﷲ ޝާހިދާއި ފިނޭންސް މިނިސްޓަރު އިބްރާހިމް އަމީރާއި ޕްލޭނިން މިނިސްޓަރު މުހައްމަދު އަސްލަމާއި ޑިފެންސް މިނިސްޓަރު މާރިޔާ އަހުމަދު ދީދީގެ އިތުރުން ޓޫރިޒަމް މިިނިސްޓަރު ޑރ. އަބްދުﷲ މައުސޫމާއި އިކޮނޮމިކް މިނިސްޓަރު ފައްޔާޒް އިސްމާއިލްއާ ބައްދަލު ކުރައްވާނެ ކަމަށެވެ.\nޝްރިންގްލާ ރާއްޖެ ވަޑައިގަންނަވާއިރު، އެމެރިކާގެ ފޮރިން ސެކްރެޓްރީ މައިކް ޕޮމްޕޭ ވެސް މިދިޔަ މަހުު ވަނީ ރާއްޖެ ވަޑަައިގެންފަ އެވެ. އެއީ 16 އަހަރު ފަހުން އެމެރިކާގެ ފޮރިން ސެކްރެޓަރީއަކު ރާއްޖެ ވަޑައިގަތް ފުރަތަމަ ފަހަރެވެ.\nއިންޑިއާ ރާއްޖެ-އިންޑިއާ ޑިޕްލޮމެސީ ޑިޕްލޮމެޓިކް ގުޅުން\n38 ކޮމެންޓް, 85 ރިއެކްޝަންސް\nއެމެރިކާގެ ޑިމޮކްރެޓުން އިންތިހާބު ކާމިޔާބުކުރީމާ އިންޑިޔާގެ ރޭވުން ރާއްޖޭގައި ކާމިޔާބު ނުވާނެކަންއެންގޭތީ އިތުރަށް ހަކުރުދީގެން ހައްދަންކުރާ ދަތުރެއްމީ ﷲ އިރާދަކުރެއްވީއްޔާ އިންޑިޔާގެ ރޭވުން ކާމިޔާބުނުވާނެ އަންނިގެ ރޭވުންވެސް!\nކޮންމެހެން މިރާއްޖެއަށް އައިސްގެން މަނިކުފާނަށް ކެއްކޭނެ އެއްވެސް ރިހައެއް ނެތެވެ. މިހާރު މިއޮތް ސަރުކާރަކީ ފޭލިވެފައިވާ ސަރުކާރެއްކަން އަންނަ ލޯކަލް ކައުންސިލް އިންތިޚާބުގައި ކަލޭމެންނަށް ފެނިގެންދާނެ.\nކޮބައިތަ އިންތިޚާބަށް ވޯޓު ހޯދަން ދުއްވިއިރު ވިލިނގިއްޔާއި ކޫއްޑުއާ ދެމެދު އަޅަން ބުނި ބުރިޖު.\nއެ ބްރިޖް ހުޅުވަން މީނާ އަންނަނީ ކަންނޭނގެ\nއައްޑޫ ކުދިންނަށް ވެސް އުފާވެރި ޙަބަރެއް ދޭނެ. ހުޅުމީދޫ ހިތަދޫ ބުރިޖްގެ ކުރެހުން ރަސްމީގޮތުން ދައްކާލާނެ.\nއެގައުމެއްގެ އަސްކަރިއްޔާގެ އެހާ ގިނަ ބަޔަކު ތިބި ގައުމަކަށް އެހެން ޖައްސާލަންޖެހޭނެދޯ ވާނުވާ ބަލައިލަން ކުޑަކޮށް. ޗައިނާދެކެ ބިރުން އުޅޭ ބަޔަކު އެކަހަލަ އެތައް ދަތުރެއް ދެން ކުރާނެ ރާއްޖެއަށް. ކޮވިޑްބަލި ގިނަވުމުގައި އެހާ ކުރި ހޯދާފަ އޮތް ގައުމަކާ މިސަރުކާރަށް އެންމެ ދޯޅުވެގެން އުޅެން އެނގެނީ. ކޮވިޑް ނައްތާލުމުގަ އެއްވަނަ ގައުމާ ކައިރިވެލަންވެސް ނުކެރޭ އިންޑިއާ ރުޅި އައިސްދާނެތީ.\nވޯރާ ވިޔަފާރި ވެރިންގެ ދުވަސްވަރުން ފެށިގެން ރާއްޖެއަށް ބާރު ހިންގަން އުޅުނު އުޅުން މި ފަހަކަށް އައިސް މޮޑަރންކޮށް ބާރު ހިންގަން ޕޮންޕެޔޯ މެދުވެރިކޮށް މިފަހަކަށް އައިސް ފެށިފެށުން އެމެރިކާގެ އިންތިޚާބުގައި ރިޕަބްލިކަނުން ބަލިވެއްޖެ ނަމަ ހުއްޓުން އަރާފާނެތީ ކުރާ ދަތުރަކާ ވައްތަރީ! އިރާދަކުރެއްވިއްޔާ ރިޕަބްލިކަނުން މިފަހަރު ބަލިވާނެ! އަދި އިންޑިޔާގެ ހަން ފެތުރުމުން ވެސް މި ގައުމު އަބަދުގެ އަބަދަށް ސަލާމަތް ކުރައްވާށި، އާމީން.\nހެޔޮނުވާނެ އިތުރު ތަނެއްނުދޭތި. މިއިންޑިޔާއާހެދި ރާއްޖެ ކުރިއަށް ނުދެވިގެން މިއުޅެނީ. މިމީހުންގެ ތައްޕާހުން ސަލާމަތް ވިޔަކކަނުދޭނެ. ސިއްހީ ހިދުމަތްވެސް އިންޑިޔާއަށް މޮޅުނުވާގޮތަކަށް ކުރިނާރުވާނެ. ޢެމްޑީޕީއަށް ދޭނެ ވޯޓެއްނެތް.\nމީނާ މިގައުމަށް ނައިސް ވާނެގޮތެއްނޯންނާނެތަ?\nބިޔަ ބޮޑު މަޝްރޫއު ތަކުގެ ބަދަލުގައި ބިޔަ ބޮޑު ދަރަނިތައް\nދެން ނާދެބާ! ތިހެން އަންނަ ކޮން މެ ބުރަކު މަގުތައް ބަންދުކުރާތީ ވަރަށް އުނދަގުވޭ


Male gai night market hingan council in hulhuvaalaifi | ThePress\nމާލޭގައި ނައިޓް މާކެޓު ހިންގަން ކައުންސިލުން ހުޅުވާލައިފި\n10 November 2021, 14:15\nމާލޭގައި ކުރިން އޮތް ނައިޓް މާކެޓްގެ ތެރެއިން / ފޮޓޯ: ބިޒްނަސް ރިވިއު\nމާލޭގެ ސަރަހައްދުތަކުގައި ނައިޓް މާކެޓު ހިންގުމުގެ ހުއްދައަށް އެދުމަށް ސިޓީ ކައުންސިލުން މިއަދު ހުލުވާލައިފިއެވެ.\nނައިޓު މާކެޓު ހިންގަން އުސޫލުތަކެއް ކަނޑައެޅުމަށްފަހު، ކައުންސިލުން ކުރި އިއުލާނުގައި ވަނީ މާލޭގައި ނައިޓު މާކެޓު ބާއްވަން ބޭނުންވާ ފަރާތްތަކުން މައުލޫމާތު ފުރިހަމަ ކުރުމަށްފަހު، ކައުންސިލްގެ އިދާރާއަށް ހުށަހަޅަން އެދިފައެވެ.\nސިޓީ ކައުންސިލުން ނައިޓް މާކެޓް ބާއްވަން ހުއްދަ ދޫކުރުމަށް ނިންމާފައިވަނީ ސަރުކާރު ބަންދު ދުވަސްތަކަށާއި ކައުންސިލުން ކަނޑައަޅާ ދުވަސްތަކަށެވެ.\nމަގުމަތީ ބާޒާރު ބޭއްވުމަށް ކައުންސިލުން ހުއްދަދޭން ނިންމާފައިވާ ފަރާތްތައް\nއަމިއްލަ ކުންފުނިތަކާއި ވިޔަފާރިތަކަށް\nހުއްދައަށް އެދުމުން ކައުންސިލުން ހުއްދަ ދޫކުރާ ފަރާތްތަކަށް\nއެ އުސޫލުގައިވާ ގޮތުން، މަގުމަތީ ބާޒާރު ހިންގުމަށް ވިޔަފާރިއަކުން ހުށަހަޅާ ނަމަ، އެ ވިޔަފާރިއަކީ 100 ޕަސެންޓު ދިވެހިން ހިންގާ، މީރާގައި ރަޖިސްޓްރީކޮށްފައިވާ ވިޔަފާރިއަކަށް ވާން ޖެހެއެވެ. އަދި އަމިއްލަ ފަރާތަކުން ނަމަ، އޭނާ އަކީ ވިޔަފާރިއެއް ހިންގުމުގެ އަދި މިފަދަ ކަމެއް ހިންގުމުގެ ގާބިލްކަން ހުރި މީހަކަށް ވާން ޖެހެއެވެ.\nމީގެ އިތުރުން، އެ ފަރާތަކުން ޕްރޮސެސް ފީގެ ގޮތުގައި 20،000ރ. ކައުންސިލަށް ދައްކަން ޖެހޭ ކަމަށް އެ އުސޫލުގައި ބަޔާންކޮށްފައިވާއިރު، ސެކިއުރިޓީ ޑިޕޮސިޓްގެ ގޮތުގައި 50،000ރ. ދައްކަން ޖެހޭ ކަމަށާއި، ކޮންމެ ސްޓޯލަކުން ފަސް ޕަސެންޓު ކައުންސިލަށް ދިނުމަށްވެސް ބަޔާންކޮށްފައިވެއެވެ.\nކައުންސިލުން ބުނީ، ނައިޓް މާކެޓް އިންތިޒާމްކުރާ ފަރާތްތަކުން ސްޓޯލްތައް ވިއްކަން ވާނީ ބައިވެރިވާ ހުރިހާ ފަރާތަކަށް ހަމަހަމަވާ އުސޫލަކުން ދުރާލާ އިއުލާނުކޮށް، އެކަށީގެންވާ އަގެއްގައި ކަމަށެވެ.\nނައިޓް މާކެޓް ބޭއްވުމުގެ ހުއްދައަށް އެދޭ ފޯމު ކައުންސިލުން ދޫކުރަން ފަށާފައިވާއިރު، ރަސްމީ ދުވަސްދުވަހު ހެނދުނު 10:00 އިން މެންދުރު 1:00 އަށް ފޯމް ބަލައިގަންނާނެއެވެ.\nހަބަރު ބާޒާރު ވިޔަފާރި މާލެ ސިޓީ ކައުންސިލް\nރޯދަ މަސް ދެބައި ވި އިރު ބާޒާރުން ކުރުނބާ ހުސްވަނީ\nރޯދަ ބާޒާރު: އަގުތައް ދަނީ އުފުލެމުން\n2020: ލޯކަލް ބާޒާރުގެ ކޮންޓްރޯލް ބިދޭސީންގެ އަތް ދަށަށް!\nމަދު ބަޔަކަށް ވަދެވޭ ގޮތަށް މަސްމާރުކޭޓު މިއަދު ހުޅުވަނީ


Raalhuganduge video album Januarygai nereny | Mihaaru\nރާޅުގަނޑު ބޮޑުބެރު ބޭންޑް ޝޯއެއްގައި ކުޅެނީ: ޖެނުއަރީ މަހު ވީޑީއޯ އަލްބަމެއް ނެރޭނެ.\nރާޅުގަނޑު ބޮޑުބެރު ބޭންޑްގެ މެމްބަރުންތަކެއް: ޖެނުއަރީ މަހު ވީޑީއޯ އަލްބަމެއް ނެރޭނެ.\nރާޅުގަނޑު ބޮޑުބެރު ބޭންޑްގެ ވީޑީއޯ އަލްބަމް ޖެނުއަރީގައި ނެރެނީ\n10 ނޮވެމްބަރ 2016 - 06:143comments\nވީޑިއޯ އަލްބަމް ނެރުމުގެ ކުރިން އޭގެ "ބާރަށް ދުއްވާ" ލަވައިގެ އޯޑިއޯ މިހާރު ވަނީ އާންމުންނަށް ދޫކޮށްލާފައި. އަދި އަލްބަމް ރިލީޒް ކުރުމުގެ ކުރިން އިތުރު ލަވައެއް ވެސް ސައުންޑްކުލައުޑްގައި ރިލީޒް ކުރާނެ.\nއާންމުންގެ މެދުގައި މަޝްހޫރު ބޮޑުބެރު ބޭންޑް ރާޅުގަނޑުން އެ މީހުންގެ ފުރަތަމަ އަލްބަމް، ވީޑިއޯ ލަވަ އަލްބަމެއްގެ ގޮތުގައި ނެރުމުގެ ތައްޔާރީތައް ފަށައިފި އެވެ.\nހަތެއް ނުވަތަ އަށް ލަވަ ހިމަނަން ނިންމާފައިވާ އަލްބަމްގެ ހުރިހާ އޯޑިއޯއެއް މިހާރު ވަނީ ނިންމައިފަ އެވެ.\nމުޅިން ވެސް ރާޅުގަނޑުގެ އަމިއްލަ އުފެއްދުންތައް ހިމެނޭ މި އަލްބަމްގައި ހިމެނޭ "ބާރަށް ދުއްވާ" ލަވައިގެ އޯޑިއޯ މިހާރު ވަނީ ސައުންޑްކުލައުޑް މެދުވެރިކޮށް ޕްރޮމޯޝަނަލް ލަވައެއްގެ ގޮތުގައި ފޭނުންނަށް ދޫކޮށްލައިފަ އެވެ.\nއަދި އަލްބަމް ރިލީޒް ކުރުމުގެ ކުރިން އިތުރު އެއް ލަވަ ނެރޭނެ އެވެ.\nރާޅުގަނޑުގެ ފައުންޑަ މެމްބަރު ހައްމާދު ރަޝީދު (ހަމްޕް) ބުނީ ބޭންޑުގެ އަމިއްލަ ހަރަދުގައި ހަދާ އަލްބަމްގެ ހުރިހާ ލަވަތަކަކީ ވެސް ދިވެހިންގެ ސަގާފަތާއި އާދަކާދަ ކިޔައިދޭ ގޮތަށް ތައްޔާރުކޮށްފައިވާ ލަވަތަކެއް ކަމަށެވެ.\n"އެހެންވެ ލަވަތަކުގެ ވީޑީއޯ ވެސް ހުންނާނީ ލަވަތަކުގައި ކިޔާ އެއްޗަކުން މަންޒަރުތައް ސިފަކޮށް ދޭ ގޮތަށް. މީގެ އަސްލު ބޭނުމަކީ ދިވެހިންގެ ކުރީގެ އާދަކާދަތަކާއި ސަގާފަތް މި ޒަމާނުގެ ޒުވާން ކުދިންނަށް ކިޔައި ދިނުން،" އޭނާ ބުންޏެވެ. "އެހެންވެ މީގެ ކޮންމެ ލަވައަކީ ވެސް ކަމާ ބެހޭ ވަރަށް ގިނަ ބައެއްގެ ހިޔާލާއި ލަފާ ހޯދައިގެން ހަދާފައި ހުރި ލަވަތަކެއް."\nހަމްޕް: އޭނާ ބުނީ ވީޑިއޯ އަލްބަމަކީ ވަރަށް ގިނަ ދުވަހުގެ މަސައްކަތް ކަމަށް.\nހަމްޕް ބުނީ ބޭނުން ވަނީ ފެންވަރު ރަނގަޅު، ބެލުންތެރިން ބަލާ ހިތްވާ ޒާތުގެ އަލްބަމެއް ވުޖޫދަށް ގެނައުން ކަމަށެވެ. އެހެންވެ އަލްބަމްގެ ލަވަތަކުގެ ޑައިރެކްޝަން ހަދާނީ ރާއްޖޭގެ މަޝްހޫރު ބައެއް ޑައިރެކްޓަރުން ކަމަށް ބުންޏެވެ.\n"އެކަމަކު އަހަރެންގެ އައިޑީ އާއި ވިޝަންގެ މައްޗަށް ލަވަތައް ޑައިރެކްޓް ކުރާނީ. ތަޖުރިބާ ހުރި، ރަނގަޅު މީހުން ލައްވައި ލަވަތަކުގެ ޑައިރެކްޝަން ވެސް ހަދާނީ،" ބުންޏެވެ. "މިހާރު އެ ސްޓޭޖްގައި މި އުޅެނީ."\nއަންނަ ޖެނުއަރީ މަހުގެ ތެރޭގައި އަލްބަމް ރިލީޒް ކުރަން ނިންމި ނަމަވެސް އަދި ވަކި ތާރީހެއް ނުނިންމަ އެވެ.\n"ބާރަށް ދުއްވާ" ލަވައިގެ އޯޑިއޯ.\nއަލްބަމްގެ ނަން ރާޅުގަނޑު ހާމަ ކުރާނީ ވެސް އަލްބަމް ރިލީޒް ކުރާ ރޭގަ އެވެ.\n"މި އަލްބަމަށް އަހަރަމެން ތައްޔާރުވަމުން އަންނަތާ ފުދޭ ވަރަކަށް ދުވަސްވެއްޖެ. ވީހާ ވެސް ފެންވަރު ރަނގަޅު އެއްޗެއް ގެނެސް ދިނުން އަމާޒަކީ،" 25 އަށް މެމްބަރުން ހިމެނޭ ބޭންޑާ ބެހޭ ގޮތުން ހަމްޕް ބުންޏެވެ.


Lockdown gai India ge 90 percent anhenun ke ee madhun: dhirasa | ThePress\n29 July 2021, 15:21\nމުގުރިހައާއި ބަތް ރަމްޒުކޮށްދިނުމަށް ބޭނުންކޮށްފައިވާ ތަސްވީރެއް/ފޮޓޯ: ސިނަމަން ޓޭލްސް\nކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމާ ގުޅިގެން 2020 ވަނަ އަހަރު އިންޑިއާ ލޮކްޑައުން ކޮށްފައި އޮތް އިރު، ކޮންމެ 10 އަންހެނަކުން9އަންހެނަކު ކެއީ މަދުން ކަމަށާ، އެ ކަމުގެ އަސަރު، އެމީހުންގެ ހަށިގަނޑުގެ ނިއުޓްރިޝަން ލެވަލްއަށްވެސް ފޯރާފައި ވާ ކަމަށް ދިރާސާއެއް ބުނެފިއެވެ.\nޓާޓާ-ކޯނެލް އިންސްޓިޓިއުޓް ފޮ އެގްރިކަލްޗާ އެންޑް ނިއުޓްރިޝަންއިން ކުރިއަށް ގެންދިޔަ ދިރާސާއަށް މައުލޫމާތު އެއްކޮށްފައި ވަނީ އުއްތަރަ ޕްރަދޭޝް، ބިހާރު އަދި އޮރިއްސާގައެވެ. ގައުމީ، ސްޓޭޓް އަދި ޑިސްޓްރިކްޓް ފެންވަރުގައި ދިރާސާ ކުރިއަށް ގެން ގޮސްފައި ވާއިރު، ކާބޯތަކެއްޗަށް މީހުން ކުރި ހަރަދާއި، ނިއުޓްރިޝަން ފަދަ އެހެން އިންޑިކޭޓާތަކަށް ރިއާޔަތް ކޮށްފައި ވެއެވެ.\nދިރާސާގައި ބައިވެރިވި މީހުންގެ ތެރެއިން 90 ޕަސެންޓް މީހުން، ކެއީ މަދުން ކަމަށް ބުނެފައި ވާ އިރު، 95 ޕަސެންޓް މީހުން ވަނީ، ކެއުމުގައި ބޭނުން ކުރީ މަދު ބާވަތްތަކެއްގެ ތަކެތި ކަމަށް ބުނެފައެވެ. ކެއުން މަދު ކުރި ބާވާތްތަކުގެ ތެރޭގައި އެއްގަމު މަހާ، ބިސް، ތަރުކާރީ އަދި މޭވާގެ ބާވަތްތައް ހިމެނެއެވެ.\nޓީސީއައިގެ ރިސާޗް އިކޮނޮމިސްޓެއް ކަމަށް ވާ، ސޯމްޔާ ގުޕްތާ ވިދާޅުވީ، ކޮވިޑް-19ގެ ބަލިމަޑުކަމުގެ ކުރިންވެސް، ކެއުމުގެ މުހިންމު ބައިތަކެއް އުނިވެފައި ވާ ކަމަށާ، ނަމަވެސް ކޮވިޑް-19އާއެކު ހާލަތު އިތުރަށް ގޯސްވީ ކަމަށެވެ.\nގާތުން ކިރު ދޭ މައިންނާއި މާ ބަނޑު މީހުންނަށް ކާބޯތަކެތި ފޯރުކޮށްދިނުމަށް ހިންގި މަރުކަޒުތައް ބަންދު ކުރުމުގެ ސަބަބުން، 72 ޕަސެންޓް ގޭބިސީއަށް އެކަމުގެ އަސަރު ފޯރި ކަމަށްވެސް މައުލޫމާތު ލިބެއެވެ.\nކޮވިޑް-19 ކޮންޓްރޯލް ކުރަން އިންޑިއާއިން ގައުމީ ފެންވަރުގައި ލޮކްޑައުންގެ ހަރުކަށި އަމުރު ތަންފީޒު ކުރީ މާޗް 24، 2020 އިން މެއި 30، 2020 ގެ ނިޔަލަށެވެ. އޭގެ ފަހުން ލޮކްޑައުން ކޮށްފައި ވަނީ އެކި ސަހަރުތައް ވަކިވަކިންނެވެ.\nކާބޯތަކެތި ކޮވިޑް-19 އިންޑިއާ ލައިފްސްޓައިލް ލޮކްޑައުން


އަލްފާޟިލް މުޙައްމަދު ނަޢީމް - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއަލްފާޟިލް މުޙައްމަދު ނަޢީމް\nނަލަހިޔާ ކ. ހިންމަފުށި\nމުޙައްމަދު ނަޢީމަކީ، ހިންމަފުށީގެ ކަތީބުކަމުގެ މަގާމު އަދާކުރައްވައިފައިވާ އަދި ރަށުގެ ރައްޔިތުންގެ ކުރިއެރުމަށާއި ލާބަޔަށް ބޮޑެތި ޚިދުމަތްތަކެއް ކޮށްދެއްވައިފައިވާ ބޭފުޅެކެވެ. ކަތީބު ކަމުގައި ހުންނެވި ދުވަސްވަރު، ރަށުގެ ބަނދަރު ހެދުމާއި، ރަށުގައި ހިންގި ގިނަ މަސައްކަތްތައް ހިންގެވުމުގައި އިސްކޮށް ހުންނެވީ މުޙައްމަދު ނަޢީމެވެ.\nމުޙައްމަދު ނަޢީމަކީ، ރަށްކުރިއަރުވާ ކޮމިޓީގެ ސެކްރެޓަރީ ކަމާއި، ރަށްކުރިއަރުވާ ކޮމިޓީގެ ނާއިބު ރައީސްކަމާއި، ރައީސްކަން ކުރައްވައިފައިވާ ބޭފުޅެކެވެ. މީގެއިތުރުން، އަތޮޅު ކޮމިޓީގެ މެންބަރުކަންވެސް ކުރައްވައިފައި ވެއެވެ. އަދި ރަށުގައި ކަރަންޓުގެ ޚިދުމަތް ޤާއިމުކޮށްދެއްވުމުގައި މުހިންމު ދައުރެއް އަދާކުރައްވައިފައި ވެއެވެ. މިގޮތުން، ރައްޔިތުންގެ އިންޖީނުގެ ބިނާކުރެއްވުމުގެ މަސައްކަތުގައި އިސްކޮށް ހުންނަވައި، 10 އަހަރު ވަންދެން، އިންޖީނުގެ ހިނގަމުން ގެންދިޔައީ މުޙައްމަދު ނަޢީމްގެ ސީދާ ބެއްލެވުމުގެ ދަށުންނެވެ.\nވަޒީފާއިން ރިޓަޔަރ ކުރެއްވުމުގެ ކުރިން ހިންމަފުށީ ކައުންސިލް އިދާރާގެ ފައިސާއާބެހޭ އެންމެހައި ކަންކަން ބެލެހެއްޓެވުމުގައިވެސް އެންމެ އިސްކޮށް ހުންނެވި ބޭފުޅަކީ މުޙައްމަދު ނަޢީމެވެ. ކައުންސިލް އިދާރާގެ ފައިސާއާބެހޭ ކަންތައްތައްވެސް މުޙައްމަދު ނަޢީމް ބަލަހައްޓަވައިދެއްވީ، ތެދުވެރިކަމާއި، އިޚްލާޞްތެރިކަމާއި، އަމާނާތްތެރިކަމާ އެކުގައެވެ.\nމުޙައްމަދު ނަޢީމް، ސަރުކާރަށް ޚިދުމަތް ކުރައްވަން ފެށްޓެވީ، 1 އެޕްރީލް 1979 ގައި ހިންމަފުށީ އޮފީހުގެ ކާތިބެއްގެ ވަޒީފާއިންނެވެ. އޭގެފަހުން ހިންމަފުށީ ކަތީބު ކަމާއި، ހިންމަފުށީ އޮފީހުގެ ސީނިއަރ ކްލާކް ކަމާއި، އެސިސްޓެންޓް ސެކްރެޓަރީ ކަމާއި، ސެކްރެޓެރީކަން ކުރައްވައިފައިވެއެވެ. އަދި، އޭގެފަހުން އެޑްމިނިސްޓްރޭޓިވް އޮފިސަރު ކަމާއި، އެސިސްޓެންޓް ފައިނޭންސް އޮފިސަރުކަންވެސް ކުރެއްވިއެވެ.\n41 އަހަރަށްވުރެ ދިގު މުއްދަތެއްގައި ޚިދުމަތް ކުރެއްވުމަށްފަހު 1 މާރިޗު 2021 ގައި ވަޒީފާއިން ރިޓަޔަރ ކުރެއްވިއިރު ހުންނެވީ، މާލެއަތޮޅު ހިންމަފުށީ ކައުންސިލް އިދާރާގެ އެސިސްޓެންޓް ޑިރެކްޓަރު ކަމުގެ މަގާމުގައެވެ.


ނެޓްވޯކް އެޅުމުގެ މަސައްކަތް ކޮށްދޭނެ ފަރާތެއް ހޯދުމަށް\nމި ކޯޕަރޭޝަންގެ އޮފީހުގައި ނެޓްވޯކް އަޅައިދޭނެ ފަރާތެއް ހޯދުމަށް ކޮށްފައިވާ ނަންބަރު FDC-IUL/2019/11 (8 އޯގަސްޓް 2019) އިއުލާން އަދި ނަންބަރު FDC-IUL/2019/18 (1 ސެޕްޓެމްބަރ 2019) އިއުލާނާ ޙަވާލާދީ ދަންނަވަމެވެ.\nއިސްވެ ދެންނެވުނު އިއުލާނުގައި ބަޔާންކޮށްފައިވާ މަސައްކަތުގެ ސްކޯޕް ބަދަލުވުމާގުޅިގެން އެ އިއުލާން ބާޠިލުކޮށް، މި މަސައްކަތުގެ އައު ސްކޯޕާ އެއްގޮތަށް ނެޓްވޯކް އެޅުމަށް ޝައުގުވެރިވެލައްވާ ފަރާތްތަކަށް އަލުން ފުރުސަތު ހުޅުވާލަމެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން ތިރީގައި މި ދަންނަވާ ތާރީޚުގައި މި ކޯޕަރޭޝަން (8B، ހ. އޯކިޑް، އަމީރުއަޙްމަދު މަގު، ކ.މާލެ، 20095) އަށް ވަޑައިގެން ބިޑަށް ރަޖިސްޓަރީ ކުރައްވައި، މައުލޫމާތު ސާފުކުރެއްވުމަށްފަހު، އަންދާސީ ހިސާބު ހުށަހެޅުއްވުން އެދެމެވެ.\n10:00 ގެ ކުރިން\nޕްރީ ބިޑް މީޓިންގ އަދި މަޢުލޫމާތު ކަރުދާސް ދޫކުރުން\nއަންދާސީ ހިސާބު ހުށަހެޅުއްވުމާ ގުޅޭ:\n- ބީލަން ހުށަހަޅުއްވަން ވަޑައިގަންނަވާ ކޮންމެ ފަރާތަކަށްވެސް ހުށަހެޅޭނީ އެންމެ ބީލަމެކެވެ. ބީލަން ހުށަހަޅުއްވާނީ ބަންދުކުރެވިފައިވާ ސިޓީއުރައިގައެވެ.\n- މަޢުލޫމާތު ފުރިހަމަ ނޫން ބީލަންތައް ބާޠިލް ކުރުމުގެ ފުރިހަމަ އިޚްތިޔާރު މިކޯޕަރޭޝަނަށް ލިބިގެންވެއެވެ.\n- ބީލަން ހުޅުވުމުގެ ބައްދަލުވުން އޮންނާނީ ބީލަން ހުޅުވުމުގެ ބައްދަލުވުމުގައި ބައިވެރިވެލައްވަން ބޭނުންވެލައްވާ ފަރާތްތަކާއި އެކު މި ކުންފުނީގެ ހެޑް އޮފީސް (8B، ހ. އޯކިޑް، އަމީރުއަޙްމަދު މަގު، ކ.މާލެ) ގައެވެ.\nމި އިއުލާނާގުޅޭގޮތުން އިތުރު މަޢުލޫމާތު ސާފުކުރެއްވުމަށް، ރަސްމީ ދުވަސްތަކުގައި 08:00 – 16:00 ދެމެދު މި ކޯޕަރޭޝަނަށް 3313244 އަށް ގުޅުއްވުން ނުވަތަ [email protected] އަށް އީމެއިލް ކުރެއްވުން އެދެމެވެ.\nޕަބްލިޝްކުރި ގަޑި: 1552


Hulhumale in bin vikkan nimmaifa eh neh: HDC | Mihaaru\nޚަބަރު / އެޗްޑީސީ\nހުޅުމާލެއިން ބިން ވިއްކަން ނިންމައިފައެއް ނެތް: އެޗްޑީސީ\nހުޅުމާލެ ދެ ވަނަ ފިޔަވަހީގައި، ސޯޝަލް ހައުސިންގެ ދަށުން ފްލެޓުތަކެއް އަޅަނީ-.- ފޮޓޯ: ނިޝާން އަލީ/ މިހާރު\n12 ފެބުރުއަރީ 2020 - 00:04\nކުރީގެ ރައީސް އަބްދުﷲ ޔާމީންގެ ސަރުކާރުގައި ހިއްކި ސަރަހައްދުން ބިން ވިއްކަން ނިންމާފައިވާ ކަމަށް ބުނެ ބައެއް މީޑިއާތަކުން ރިޕޯޓުކޮށްފައިވާ ހަބަރާ ގުޅިގެން އެޗްޑީސީން ނެރުނު ބަޔާނުގައި ބުނީ ހުޅުމާލޭގެ ދެ ވަނަ ފިޔަވަހިން ބިން ވިއްކުމާ މެދު އެޗްޑީސީގެ ބޯޑުން ވަކި ގޮތެއް ނިންމާފައިނުވާ ކަމަށެވެ. އެކަމާ ގުޅޭގޮތުން އިތުރު ވާހަކައެއް ބަޔާނުގައި ބުނެފައެއް ނުވެ އެވެ. ހުޅުމާލެެއިން ބިން ވިއްކާ ވާހަކައާ ގުޅިގެން އެކަން ނުކުރުމަށް އާންމުންގެ ގިނަ ބަޔަކު ވެސް ވަނީ ގޮވާލައިފަ އެވެ. އެހެންވެއްޖެ ނަމަ އެ ފުރުސަތު ލިބޭނީ ހަމައެކަނި މުއްސަނދިންނަށް ކަމަށް އާންމުން ބުނެ އެވެ.\nއެ ކުންފުނިން ބުނީ ހުޅުމާލެއަކީ މާސްޓާ ޕްލޭނެއްގެ ދަށުން ތަރައްގީކުރަމުން އަންނަ ތަނަކަށް ވާއިރު، އެ ޕްލޭން ހަދާފައިވަނީ އެކި ބޭނުންތަކަށް ހާއްސަކޮށްގެން ކަމަށެވެ. ރެސިޑެންޝަލް، ކޮމާޝަލް، އިންޑަސްޓްރިއަލް އަދި ކޮމިއުނިޓީ ބޭނުންތަކަށް މާސްޓާ ޕްލޭނުން ޖާގަ ދީފައިވާ ކަމަށް ބުންްޏެވެ.\nއެ ބިންތަކުގެ ބޮޑު ހިއްސާއެއް އަދާކުރަނީ އާއްމު ރައްޔިތުންނަށް އިޖުތިމާއީ އަދި އަތްފޯރާ އަގެއްގައި ބޯހިޔާވަހިކަން ފޯރުކޮށްދޭން ތައާރަފްކުރާ މަޝްރޫއުތަކަށް ކަން ފާހަގަކުރި އެވެ.\nއެކަންކަމުގެ އިތުރުން، މާލެއިން ލިބިފައިވާ ބިންކޮޅުގެ ބަދަލުގައި ހުޅުމާލެއިން ގޯތި ލިބޭނެ ކަމުގެ ލިޔުން ލިބި، މިހާތަނަށް ގޯތި ނުލިބޭ މީހުންނަށް މި އަހަރު ހުޅުމާލެއިން ގޯތި ދޫކުރާނެ ކަމަށް އެޗްޑީސީން ބުންޏެވެ.\nރައްޔިތުންގެ މަޖިލިސް މި އަހަރަށް ހުޅުވުމަށް މިދިޔަ ހަފުތާގެ ހޯމަ ދުވަހު ބޭއްވި ޖަލްސާގައި ރައީސް އިބްރާހިމް މުހައްމަދު ސޯލިހު ވަނީ ވެށިފަހި މާލެ ޕްރޮގްރާމުގެ ތެރެއިން ގޯތި ލިބޭނެކަމުގެ ލިޔުން ހަވާލުކޮށް، ނަމަވެސް ގޯތި ނުލިބޭ މީހުންނަށް މި އަހަރުގެ ތެރޭގައި ގޯތި ހަވާލުކުރާނެ ކަމަށް ވިދާޅުވެފަ އެވެ.\nMussandhinnah Hulhumale' in bin vikkumaa baeh memberun dhekolhu!\n"މިއަހަރުގެ ތެރޭގައި ހައްގުވެރި ފަރާތްތަކަށް ހަވާލުކުރުމަށް ކުރަންޖެހޭ މަސައްކަތްތައް މި ކޯޕަރޭޝަނުން ކުރަމުންދާކަމުގައި ވެސް ފާހަގަކުރަމެވެ،" އެޗްޑީސީގެ ބަޔާނުގައި ބުންޏެވެ.\nހުޅުމާލޭގެ ދެވަނަ ފިޔަވަހިން ބިން ވިއްކަން ނިންމާފައިނުވާ ކަމަށް އެޗްޑީސީން ބުނިއިރު، މުއްސަނދިންނަށް އެތަނުން ބިން ވިއްކުމާ ދެކޮޅަށް ރައްޔިތުންގެ މަޖިލީހުގެ އިއްޔެގެ ޖަލްސާގައި ބައެއް މެމްބަރުން ވަނީ ވާހަކަދައްކަވައިފަ އެވެ. އެ ބޭފުޅުން ވިދާޅުވީ މާލޭގެ ތޮއްޖެހުމަށް ލުޔެއް ހޯދަން ހިއްކި 240 ހެކްޓަރުގެ ބިން "މުއްސަނދިންނަށް" ވިއްކުމަކީ އިންސާފެއް ނޫން ކަމަށެވެ.\nބޮޑު އާބާދީއަކަށް އަމާޒުކޮށްފައިވާ އެތަނުގައި ސޯޝަލް ހައުސިން އަށް 7،000 ފްލެޓާ އެކު ގިނަ އިމާރާތްތަކެއްގެ މަސައްކަތް ކުރަމުން އެބަދެ އެވެ.\nހުޅުމާލެ ބޯހިޔާވަހިކަން އެޗްޑީސީ ހުޅުމާލޭ ދެ ވަނަ ފިޔަވަހި ސުހައިލް އަހުމަދު އެމްޑީ، (އެޗްޑީސީ)\n14 ކޮމެންޓް, 20 ރިއެކްޝަންސް\nއަޅުގަނޑު ހަމަ ކޮސްވެއްޖެ "ހުޅުމާލެއަކީ މާސްޓަރ ޕްލޭންއަކަށް" ތަރައްޤީ ކުރާ ތަނެއްގެ ގޮތުގައި ސިފަކުރުމުން. މައާފް ކުރައްވާ ޝުހޭލް ތިބުނާ ޕްލޭނެއް އޮންނަމަ އެއޮތީ އޮތްތާގައި - ސަރުކާރުތަކުން ހުޅުމާލެ ބޭނުންކުރީ ސިޔާސީ ފައިދާއަކަށް. އެއްގޮތަކަށް ދައުލަތާއި މުޅި ޖުމްލަ ދިވެހިންގެ ފައިދާއަކަށް ވިސްނާފައެއްނުން. ރަގަޅުވާހަކައް - ތަރައްޤީގެ ސިފަޖެހޭނީ ޒަމާނީ އިމާރަތްތަކެއްވެސް އެޅިގެން - ނަމަވެސް އެވެގެން ނުވާނެ ނިކަމެތިމީހާވެސް ބާކީވެގެން -\nސުހޭލު ބިރުގަތީ ޖޮބްލެސް ވެދާނެތީ. އަސުލު ސުހޭލަކީ ބިން އިންތިހާ ބޮޑު އަގުގައި ވިއްކަން ބޭނުންވާމީހެއް. ސިންގަޕޫރޭ ކިޔައިގެން ވޭތުވެދިޔަތާގައި އާދައިގެ މީހަކަށް ތިޔަ ހުޅުމާލޭން ބިންކޮޅެއް ނުލިބޭނެހާ ސިޔާސަތެއް ސުހޭލު ތަންފީޒުކުރި. އަދި މުއްސަދިންނަށް އިންވެސްޓް ކުރަންށޭ ކިޔައިގެން ބޮޑެތި ބިންދިން. ސޮނީ، އެސްޓަރސް، ރެޑްވޭވް، ޖައުސާ، ވިލާ ފަދަ ކުންފުނިތަކަށް އެރަށުން ބިންދިންގޮތްތައް ބަލަން ބޭނުން.\nޔަގީން ދެން މާގިނަ ދުވަހެއް ނުވެ އިއުލާން ކުރާނެ. ހުޅުމާލޭގެ މާސްޓާރ ޕްލޭން ހެދީ ކޮންބަޔެއްތަ؟ ޕާކް ކުރާނެ ޖާގައެއް ނެތް. ވެހިކަލްތަކުން މުޅި މަގުމަތިތައް ފުރާލާފަ\nމިރާއްޖޭގަ ހުރިހާ ކަމެއްވެސް މުއްސަދިންނަށް...\nހަމަވިއްކަންވީ ހަރުދަނާ އުޞޫލަކުން. އެހެންނޫނީ ދައުލަތަށް އެކައްޗެއްވެސް ނުލިބޭނެ. ދެންވީ ތިޔަ އެޗްޑީސީއަށް ދައުލަތުން ސަބްސިޑީދޭން. އެ ސަބްސިޑީއަކީ އަހަރެމެންގެ ޓެކްސްފައިސާ އެއްބަޔަކަށް ހިލޭ ގޯތިދީގެންނުވާނެ.\nތިޔަ ބިމަކީ މާލޭމީހުންގެ އެކަނިތަނެއްނޫން. އެމީހުންފަހުރުވެރިވާ މާލެ މިއޮތީ އެމީހުންގެ ނަށް ދީ ފުރިފަ. ތިޔައީ ދިވެހި އެންމެހާ ރައްޔިތުންގެ ހައްގެއް. އެންމެންނަށްވެސް ބިމަށް ކުރިމަތިލެވެންޖެހޭނެ. އެނޫން ގޮތަކަށް ކަންކޮށްފިނަމަ އެމްޑީޕީގެ ސިޔާސީ ހަޔާތް ނިމުނީ. ހުޅުމާލެ އެއީ މާލޭގެ ފަޅުގެ ބައެއްވެސް ނޫން. ދެން ތިޔަހެން އުޞޫލުހަދަންޏާ ގުޅީފަޅު ހިއްކާފަވެސް ބުނަންވީ އެއީ ގުޅިމާލެއޭ. ކިޔާފަ މާލޭ މީހުންނަށް އެކަނިދޭންވީ.\nއަންނި އާއި ސުހެއިލު ބޭނުންވާ ގޮތަކަށްނޫން ތިތަނުން ރައްޔަތުންނަށް ބިން ދޭންޖެހޭނީ , އެންމެ އާދައިގެ މީހާ އަށް ވެސް ބިން ލިބެންޖެހޭނެ , އަދި ބިމަށް އެދި ލެވެން ޖެހޭނެ.\nސާބަސް ދޮގުހަދާ ހަދާ އެތައްކަމެއްގެ ދޮގު މަކަރުވެރި ސަރުކާރު\nހަމައެކަނި މާލޭމީހުން ނަކަށް ނޫން ބިންކޮޅު ބަދަލުގަ ތިތަނުން ބިންދޭންޖެހޭނީކީ. އަހަރުމެން ރަށަކު އެންމެ އަސާސީ ހިދުމަތްތަށްވެސް ނުލިބޭ ވަޒީފާއެއްނެތް ތައުލީމެއްނެތް އާބާދީ މަދުވީމަ އެކަށީގެންވާ ފުރުސަތުތަކެއްނެތް. އެހެންވެ މަޖުބޫރުވެގެން މާލެއައިސް ލިބޭހާ ލާރިއެއް ކުއްޔަށް ދީގެން މިގަނަތެޅެނީ. އަހަރުންގެވެސް ރަށުގަ 5000 އަކަފޫޓުގެ ބިމެއް އެބައޮތް އެބިންކޮޅުގެ ބަދަލުގަ އަހަރުންނަށްވެސް ދައުލަތުން ތިތަނުން އެކަށީގެންވާ ވަރުގެ ބިން ލިބެންވާނެ\nމި ސަރުކާރަށް އަޅުގަޑު އިތުބާރު އެބައޮތް. ހުޅުމާލޭގެ މާސްޓަރ ޕްލޭންގައި ބިން ވިއްކާ ބައެއް ސަރަހައްދުވެސް އެބަހުރި. ނަމަވެސް ބޮޑުބައި އޮތީ ފްލެޓް އަޅަން ޚާއްސަކޮށްފައި.


vnews - Inthikhaabu Kaamiyaabu Kurehvumah Raees Yamin Gengulhuvvee Enmme strategy eh: Dr mausoom\nއިންތިޚާބު ކާމިޔާބު ކުރެއްވުމަށް ރައީސް ޔާމީނު ގެންގުޅުއްވީ އެންމެ ސްޓެރެޓަޖީއެއް: ޑރ މައުސޫމް\nޖުމުހޫރީ ޕާޓީގެ ނައިބުރައީސް ޑރ އަބުދުއްﷲ މައުސޫމް ށ ގޮއިދޫ ރައްޔިތުންނާއި މުޚާތަބު ކުރައްވައި ވާހަކަފުޅު ދައްކަވަނީ --\nމިއަހަރުގެ ރިޔާސީ އިންތިޚާބު ކާމިޔާބު ކުރެއްވުމަށް ރައީސް ޔާމީނު ގެންގުޅުއްވަމުން އައީ އެންމެ ސްޓްރެޓެޖީއެއް ކަމުގައި ޖުމްހޫރީ ޕާޓީގެ ނާއިބުރައީސް ޑރ.އަބްދުﷲ މައުސޫމް ވިދާޅުވެއްޖެއެވެ.\nޑރ މައުސޫމް މިހެން ވިދާޅުވީ އިއްތިހާދުގެ ކެންޑިޑޭޓަށް ތާއީދު ހޯއްދެވުމަށް ޖުމުހޫރީ ވިންދުގެ ފަރާތުން ތިލަދުއްމައްޗަށާއި މިލަދުއްމަޑުލު އުތުރުބުރީގެ ރަށްތަކަށް ކުރަމުންދާ ކެމްޕޭން ދަތުރުތަކުގެ ތެރެެއިން މިއަދު ށ ގޮއިދޫ ރައްޔިތުންނާއި ބައްދަލު ކުރައްވައި ދެއްކެވި ވާހަކަފުޅުގައެވެ.\nޑރ މައުސޫމް ވިދާޅުވީ، އިއްތިހާދަކުން ރައީސް ޔާމީން ވެރިކަމަށް ވަޑައިގެންނެވުމަށްފަހު، ވަރަށް ފަސޭހަ ކަމާއި އެކު އިންތިޚާބު ކާމިޔާބު ކުރައްވާނޭ ކަމުގައި އޭރުވެސް ވިދާޅުވަމުން ގެންދެވި ކަމަށެވެ.\nމިގޮތުން ޑރ މައުސޫމް ވިދާޅުވީ، ރައީސް ޔާމީން ގެންގުޅުއްވި ސްޓްރެޓެޖީއަކީ 2018 ގެ ރިޔާސީ އިންތިޚާބުގައި ވާދަކޮށްފާނެ ހުރިހާ ފަރާތްތަކެއް ނައްތާލުން ކަމަށެވެ. އެސްޓްރެޓެޖީގެ ދަށުން މިއަދު ވަނީ އިދިކޮޅު ހުރިހާ ލީޑަރުން ޖަަލަށް ލައްވާފައި ކަމުގައިވެސް ޑރ މައުސޫމް ވިދާޅުވިއެވެ.\nޑރ މައުސޫމް ވިދާޅުވީ، ރައީސް ޔާމީނު އިދިކޮޅު ހުރިހާ ލީޑަރުންނަށް ފުރުޞަތު ނުދެއްވުމުން މިއަދު ނުކުންނަން ޖެހިފައި މިވަނީ ލީޑަރުންގެ އަނބިއަނބި ކަނބަލުންނާއި އާއިލާގެ މެމްބަރުން ކަމަށެވެ.\n" އެންމެ ސްޓްރެޓެޖީ އެއް، އެންމެ ރޭވުމެއް އޮތީ. ކިރިޔާވެސް ވާދަކޮށްލަފާނެހެން ހީވާ މީހަކު ހުރިއްޔާ ޖަލަށްލުން. ކޮންމެވެސް އުޒުރެއް ދައްކާފައި ޖަލަށްލުން، ބަންދުކުރުން، ވާދަ ނުކުރެވޭ ގޮތް ހެދުން." ޑރ މައުސޫމް ވިދާޅުވިއެވެ.\nޑރ މައުސޫމް ވިދާޅުވީ ލީޑަރުން ބަންދުކޮށް، އެބޭބޭފުޅުންގެ އަނބި އަނބިކަނބަލުންނާއި އާއިލާތަކުގެ މެމްބަރުން ތާއީދު ހޯއްދެވުމަށް ނުކުންނެވުމަށް އާއިލާތަކަށް މަޖުބޫރު ވުމަކީ ޔާމީނަށް ހެއްދެވުނު ވަރަށް ބޮޑު ގޯހެއް ކަމުގައެވެ.\nރައީސް ޔާމީނަށް ރާއްޖޭގެ ރައްޔިތުންގެ ތާއީދެއް ނެތްކަމަށާއި 23 ސެޕްޓެމްބަރުގައި ނަގާވޯޓުން ރައީސް ޔާމީނު ބަލިވެ މިއަނިޔާވެރިކަމަށް ނިމުން އަންނާނެ ކަމުގައި ޑރ މައުސޫމް ވިދާޅުވިއެވެ.


އައިފޯނުގެ ފޭނުންނަށް އުފާވެރި ހަބަރެއް - DhiDaily\nއައިފޯނުގެ ފޭނުންނަށް އުފާވެރި ހަބަރެއް\nއެޕަލް ކުންފުނީގެ އައިފޯން 12 ނެރޭނެ ދުވަސް އެކުންފުނިން އިއުލާން ކޮށްފިއެވެ.\nބައިނަލް އަގްވާމީ މީޑީއާ ތަކަށް އެކުން ފުނިން ވަނީ މިމަހުގެ 13 ވަނަ ދުވަހު އެކުންފުނީގެ ވަރަށް ޙާއްސަ އިވެންޓެއް އޮންނާނެ ކަމަށްބުނެ ދައުވަތު ފޮނުވާފައެވެ. އެހެން ކަމުން ގިނަ ބަޔަކު ބުނަމުން ދަނީ 13 ވަނަ ދުވަހު އެކުންފުނިން އައިފޯން 12 ނެރޭނެ ކަމަށެވެ.\nމީގެ ކުރިން މިދިޔަ މަހު އެކުންފުނިން ވަނީ އައިފޯން ނެރޭނެ ކަމަށް ބުނެފައެވެ. ނަމަވެސް އެދުވަހުގެ އިވެންޓުގައި އެކުންފުނީ ނެރެފައިވަނީ، އެޕަލްގެ ގަޑިއާ އެޕަލް ޕެންސިލް އެވެ. އެކަމާއި ގުޅިގެން ގިނަ ބަޔަކު ވަނީ އެޕަލް އަށް ވަރަށްބޮޑަށް ފާޑުކިޔާފައެވެ.\nއެޕަލް ކުންފުނިން މީޑިއާ ތަކަށް ފޮނުވި ދައުވަތުގައި ބުނެފައި ވަނީ އެކުންފުނީގެ “ ހައި ސްޕީޑް“ އިވެންޓެއް މިމަހުގެ 13 ވަނަ ދުވަހު އޮންނާނެ ކަމަށެވެ. އެހެން ކަމުން ބޭރު ދުނިޔޭގެ މީޑިއާ ތަކުން ބުނެފައިވަނީ، އެއީ އައިފޯން 12 ގައި 5ޖީ ހިމެނޭކަން އަންގަން ކުރި ކަމެއް ކަމަށާއި، އަދި ފަހުގެ ފޯނުގެ ޗިޕްސެޓް ގެ ވަރުގަދަ ކަން ހާމަ ކުރަން ކުރި ކަމެއް ކަމަށެވެ. އަދި އެދުވަހު އައިފޯން 12 ނެރޭނެ ކަމަށްވެސް މީޑިއާތަކުން ވަނީ ރިޕޯޓް ކޮށްފައެވެ.\nއެޕަލް ކުންފުނިން އެކަމާއި ގުޅިގެން މިހާތަނަށް އަދި ބަހެއް ބުނެފައި ނުވާއިރު، އެކުންފުންޏަކީ މީގެ ކުރިންވެސް އެމީހުންގެ ފޯނުތައް ނެރުމުގެ ކުރިން މީޑިއާ ތަކަށް އެވާހަކަތައް ހިއްސާ ކުރާ ކުންފުންޏެއް ނޫނެވެ.


މޫސުން ގޯސްވާނެތީ 3ވަނަ ފަހަރަށް އެލަރޓް ދަމަހައްޓައިފި\nއާމިނަތު ޝާޒިޔާ 12 ޖެނުއަރީ 2021\nމޫސުން ގޯސްވާނެކަމަށް ލަފާކޮށް ހއ.އަތޮޅުންފެށިގެން ވ.އަތޮޅާއި ދެމެދުގެ ރަށްތަކަށް އަނެއްކާވެސް ވައިޓް އެލަރޓް ނެރެފިއެވެ. އެލަރޓް ނެރެފައިވަނީ ހަވީރު 16:00އިން ފެށިގެން މިރޭގެ 21:00އަށެވެ. މިއީ މިއަދު އެލަރޓް ދެމެހެއްޓި ތިންވަނަ ފަހަރެވެ.\nމެޓް އޮފީހުން ވިދާޅުވީ އެލަރޓް ނެރެފައިވާ ވަގުތުތަކުގައި ގުގުރުމާއިއެކު ބޯކޮށް ވާރޭވެހޭނެކަމަށް ލަފާކުރެވޭކަމަށެވެ. އަދި ވިލާގަނޑުގައި 40މޭލަށް ވައިގަދަވާނެކަމަށް ލަފާކޮށްފައިވެއެވެ.\nމިއަދު މެންދުރުވަނީ ޅ.އަތޮޅުން ފެށިގެން މ.އަތޮޅަށް ޔެލޯ އެލަރޓްވެސް ނެރެފައެވެ.\nކުރިއަށް އޮތް 24ގަޑިއިރުވެސް ރާއްޖޭގެ އެކި ހިސާބުތަކަށް ވިއްސާރަވާނެކަމަށާއި ބައެއް ރަށްތަކަށް ބޯކޮށް ވާރޭވެހޭނެކަމަށް ލަފާކުރެވޭކަމަށް މެޓް އޮފީހުން ވިދާޅުވެއެވެ. ވައި ޖެހޭނެކަމަށް ލަފާކުރަނީ ހުޅަނގު އިތުރުން ގަޑިއަކު 10މޭލާ 20މޭލާ ދެމެދުގެ ބާރުމިނުގައެވެ. ނަމަވެސް ވިލާގަނޑުގައި 40މޭލަށް ވައިގަދަވާނެއެވެ. ކަނޑުތައްވެސް އާދައިގެވަރަކަށް ގަދަވެފައި ވިލާގަނޑުގައި ގަދަވާނެކަމަށް މޫސުމާބެހޭ ޤައުމީ އިދާރާއިން ވިދާޅުވެއެވެ. ރާޅުގެ އުސްމުން އުޅޭނީ 3ފޫޓާ 6ފޫޓާ ދެމެދުގައެވެ.\nކަނޑުދަތުރުކުރާ ފަރާތްތަކުން މޫސުމަށް ސަމާލްވުމަށް މުސުމާބެހޭ ޤައުމީ އިދާރާއިންވަނީ އިލްތިމާސްކޮށްފައެވެ. މިއަދު ވިއްސާރަވުމުގެ ސަބަބުން މާލޭގައިވެސް އަދި އަތޮޅުތަކުގެ ބައެއް ރަށްތަކުގައިވެސް ފެންބޮޑުވެގެން އެހީތެރިކަން ފޯރުކޮށްދީފައިވެއެވެ.\nއަރުޝީފަށް ނެގީ 12/01/2021 18:39\nއެންމެފަހުން އަޕްޑޭޓްކުރީ 12/01/2021 18:39


Vagu passport gengulhunukamuge thuhumath ga ronaldinho fuluhah – Iru\nވަގު ޕާސްޕޯޓެއް ގެންގުޅުނުކަމުގެ ތުހުމަތުގައި ރޮނާލްޑިނިއޯ ފުލުހަށް\nވަގު ޕާސްޕޯޓެއް ގެންގުޅުނުކަމުގެ ތުހުމަތުގައި ބުރެޒިލްގެ މައްޝޫރު ފުޓްބޯޅަ ކުޅުންތެރިޔާ ރޮނާލްޑިނިއޯ ޕެރެގުއާއީ ފުލުހުންގެ ބެލުމުގެ ދަށަށް ގެންގޮސްފިއެވެ.\nމިމައްސަލައިގައި ޕެރެގުއާއީގެ ފުލުހުންވަނީ ރޮނާލްޑިނިއޯ ހުންނަ ހޮޓަލްވެސް ޗެކުކޮށްފައެވެ. ޕެރެގުއާއީ ފުލުހުން ތުހުމަތު ކުރަނީ ރޮނާލްޑިނިއޯ އެގައުމަށް އެތެރެވުމުގައި އަސްލު ނޫން ވަގު ޕާސްޕޯޓެއް ބޭނުންކުރި ކަމަށެވެ.\nޕެރެގުއާއީގެ އިންޓީރިއާ މިނިސްޓަރ އީއެސްޕީއެން ބުރެޒިލް އަށް މައުލޫމާތު ދެމުން ބުނެފައިވަނީ، ރޮނާލްޑިނިއޯ ހައްޔަރު ނުކުރާ ކަމަށާއި ނަމަވެސް އެމައްސަލަ ތަހުގީގު ކުރަމުންދާ ކަމަށެވެ. އަދި މިމައްސަލައިގައި ރޯނާލްޑިނިއޯގެ ފުރިހަމަ އެއްބާރުލުން ލިބެމުންދާ ކަމަށެވެ.\nރޮނާލްޑިނިއޯވަނީ އޭނާގެ މައްޗަށް ކުރެވިފައިވާ ތުހުމަތުތައް ދޮގުކޮށްފައެވެ. ރޮނާލްޑިނިއޯ ޕެރެގުއާއީއަށް ގޮސްފައި މިވަނީ އެގައުމުގައި އުޅޭ ފަގީރު ކުޑަކުދިންނާއި ގުޅޭ ކެމްޕެއިނެއްގައި ބައިވެރިވުމަށްޓަކައި ކަމަށް މައުލޫމާތު ލިބެއެވެ.


Youtube gai Mash'hooru India ge "Chef" Maama Maruvejje\nޔޫޓިއުބްގައި މަޝްހޫރު އިންޑިއާގެ “ޝެފް” މާމަ މަރުވެއްޖެ\n“ހައްދަވައި ބޮޑު ކުރެއްވި ރަސްކަލާކޮ! މިއަޅާގެ މަންމައާއި ބައްޕައަށް ފާފަ ފުއްސަވާންދޭވެ!”\nހެނދުނުގެ ނާސްތާ ނުނަގާ އަދި ރޭގަނޑު ދަން ކޮށްފައި ކާނަމަ ހާޓް އެޓޭކްގެ ނުރައްކާ ބޮޑު!\nއޭނާގެ ކެއްކުންތަކުން އެތައް ބަޔަކު ކުޅުދިޔާ ކޮށްލި އިންޑިއާގެ “ޗެފް” މާމަ އުމުރުން 107 އަހަރުގައި މަރުވެއްޖެއެވެ.\nދުނިޔޭގެ އެންމެ މުސްކުޅި ޔޫޓިއުބާގެ ގޮތުގައި ފާހަގަކުރިވިފައިވާ މަސްތާނައްމާ ކިޔާ އެ މާމަ މަރުވީ، އިންޑިއާގެ އިރުދެކުނުގައި އޮންނަ އަންދަ ޕްރަދޭޝްގެ ގުންތަރ ޑިސްޓުރިކްޓުގައި ހުންނަ އޭނާ އުފަން އަވަށުގައި އިއްޔެގެ ވަގުތެއްގައެވެ. ހަބަރުތައް ބުނާގޮތުން، މަސްތާނައްމާ މަރުވީ ބަލިވެ އުޅޭތާ ގާތްގަނޑަކަށް ހަ މަސް ފަހުންނެވެ.\nމަސްތާނައްމާ ގިނަ ބައެއްގެ ސަމާލުކަމަށް އައީ، އިންޑިއާގެ ކެއުންތަކާއި ތަފާތު ކެއުންތައް ދަރު އަންދައިގެން ކައްކާ ތައްޔާރުކުރާ ވީޑިއޯތަކެއް ޔޫޓިއުބް ޗެނަލެއް ކަމަށްވާ “ކަންޓްރީ ފުޑްސް” އަށް އަޕްލޯޑް ކުރުމުންނެވެ.\nއެގޮތުން އޭނާގެ މާމަ ދަރިއަކާއި ރަހްމަތްތެރިއަކު 2016 ލޯންޗުކުރި މަސްތާނައްމާގެ ޗެނަލްގައި 100 އަށްވުރެ ކައްކާ ވީޑިއޯ އަޕްލޯޑް ކޮށްފައިވާއިރު، ވޭތުވެދިޔަ ދެ އަހަރުގެ ތެރޭގައި އެ ޗެނަލް އެއް މިލިއަނަށްވުރެ ގިނަ މީހުން ސަބްސުކްރައިބްސް ކޮށްފައިވެއެވެ.\nކައްކާ އުދުނުގެ ބަދަލުގައި ދަރު އަންދައިގެން ކައްކަން ބޭނުންކުރާ މަދު ތަކެއްޗާއި ކަޓްލަރީ ބޭނުންކޮށްގެން މަސްތާނައްމާ ތައްޔާރުކޮށް އަޕްލޯޑް ކޮށްފައިވާ ބައެއް ކެއުންތަކަކީ، މީގެ ކުރިން ދުވަހަކުވެސް ބަޔަކު ހަދާފައިނުވާ ތަފާތު ކެއުންތަކެވެ. އެގޮތުން އެންމެ ހިޓް ވެގެން ދިޔަ އެއް ކެއުމަކީ މަސްތާނައްމާގެ ހާއްސަ ވޯޓާމެލަން ޗިކެންއެވެ.\nހިތްދަތި ދިރިއުޅެއް އުޅެފައިވާ މަސްތާނައްމާގެ ފިރިމީހާ ވަނީ އޭނާގެ އުމުރުން 22 އަހަރުގައި މަރުވެފައެވެ. އަދި އޭނާއަށް ލިބުނު ފަސް ކުދިންގެ ތެރެއިން ހަތަރު ކުދިން ކޮލެރާ ޖެހިގެން ވަނީ މަރުވެފައެވެ.


Vaguthee deal eh hadhai China gai Premier League dhakkanee | Mihaaru\nވަގުތީ ޑީލެއް ހަދައި ޗައިނާގައި ޕްރިމިއާ ލީގު ދައްކަނީ\n18 ސެޕްޓެމްބަރ 2020 - 11:452comments\nޝަންހާއީ (ސެޕްޓެމްބަރު 18) - އިނގިރޭސި ޕްރިމިއާ ލީގުގެ މި ސީޒަނުގެ ބާކީ މެޗުތައް ޗައިނާގައި ދެއްކުމަށް ޓެންސެންޓް ސްޕޯޓްސްއާ އެކު ވަގުތީ އެއްބަސްވުމެއް ހަދައިފި އެވެ.\nޕްރިމިއާ ލީގުގެ މެޗުތައް ޗައިނާގައި ސްޓްރީމް ކުރަން ކުރިން އޮތީ ޕީޕީޓީވީއާ އެކު އެވެ. އެކަމަކު ޕީޕީޓީވީއާ އެކު ހަދާފައި އޮތް އެއްބަސްވުން ކުއްލި ގޮތަކަށް މި މަހު ކުރީކޮޅު ވަނީ އުވާލައިފަ އެވެ.\nޕްރިމިއާ ލީގުން 700 މިލިއަން ޑޮލަރުގެ އެއްބަސްވުމެއްގައި ޕީޕީޓީވީއާ އެކު ސޮއިކުރީ 2019 އިން 2022 އަށް ކޮންމެ ސީޒަނެއްގެ 380 މެޗު ދެއްކުމަށެވެ. އެ ޑީލަށް އެއްބަސްވި ފުރަތަމަ ސީޒަނުގައި ކޮވިޑް-19ގެ ސަބަބުން ތިން މަސް ދުވަހަށް ޕްރިމިއާ ލީގުގެ މެޗެއް ނުކުޅެ ތިބެން ޖެހުމުން އެ މުއްދަތަށް ކެނޑުމަށް ފަހު ފައިސާ ދޭން ޕީޕީޓީވީ އިން ބޭނުންވި އެވެ. އެކަމަކު ޕްރިމިއާ ލީގުން އެގޮތަށް އެއްބަހެއްނުވި އެވެ. އަދި މާޗް މަހުގެ ކުރިން ޕީޕީޓީވީ އިން ދޭން ޖެހޭ 160 މިލިއަން ޕައުންޑް (212 މިލިއަން ޑޮލަރު) ދޭން ދެކޮޅު ހަދާތީ ދިގު މަޝްވަރާތަކަކަށް ފަހު އެއްބަސްވުން އުވާލަން ނިންމީ އެވެ.\nChina TV deal huttumun premier league ah gellun\nޗައިނާގެ ޕީޕީޓީވީއާ އެކު ޕްރިމިއާ ލީގުގެ ޑީލް ހުއްޓާލުމުން ގެއްލުންތަކެއްވި.\nޗައިނާގައި އެންމެ ގިނައިން ބަލާ ލީގަކީ ޕްރިމިއާ ލީގު ކަމަށްވާއިރު، ޕްރިމިއާ ލީގުގެ އާ ސީޒަންގެ މެޗުތައް ނުފެންނާތީ ގިނަ ސަޕޯޓަރުން ކަންބޮޑުވުން ފާޅުކޮށްފައިވަނިކޮށް ޓެންސެންޓް ސްޕޯޓްސް އިން ޕްރިމިއާ ލީގާ އެކު ސޮއިކުރި އެއްބަސްވުމުގައިވާ ގޮތުން މި ސީޒަނުގައި ބާކީ ދެން އޮތް 372 މެޗު ޗައިނާގައި ދައްކާނެ އެވެ. އޭގެ ތެރެއިން ދެ ބައި ކުޅަ އެއްބައި މެޗު ހިލޭ ދެއްކުމުގެ ވިސްނުމެއް ޓެންސެންޓް ސްޕޯޓްސް އިން ގެންގުޅެ އެވެ. ހުރިހާ މެޗެއް އެއްކޮށް ބެލޭނީ ޓެންސެންޓް ސްޕޯޓްސްގެ މެމްބަޝިޕް އޮތް މީހުންނަށެވެ.\nމި ޑީލުގެ ތެރެއިން ޓެންސެންޓް ސްޕޯޓްސް އިން އެ މީހުންގެ ޕްލެޓްފޯމްތަކުގައި ގިނަ އަދަދެއްގެ ޕްރިމިއާ ލީގުގެ ގޭމިން ވީޑިއޯތައް ވެސް އާންމުކުރާނެ އެވެ. ޓެންސެންޓް ސްޕޯޓްސްގެ ޖެނެރަލް މެނޭޖަރު އެވެލް ޒާއޯ ވިދާޅުވީ ޕްރިމިއާ ލީގުގެ ޗައިނާ ސަޕޯޓަރުންނާއި ހުރިހާ ސަޕޯޓަރުންނަށް ހާއްސަ ގިނަ ކަންތައްތަކެއް ރޭވިފައިވާ ކަމަށެވެ.\nޕްރިމިއާ ލީގާއި ޓެންސެންޓް ސްޕޯޓްސް އިން މި ކޮންޓްރެކްޓްގެ އަގެއް ހާމަކޮށްފައިނުވި ނަމަވެސް ރިޕޯޓްތައް ބުނާގޮތުން މިއީ 200-300 މިލިއަން ޑޮލަރުގެ އެއްބަސްވުމެކެވެ. މި ކޮންޓްރެކްޓްގައިވާ ކަންތައްތައް ފުރިހަމަކޮށް ގޮސްފިނަމަ ދިގު މުއްދަތަކަށް ޓެންސެންޓް ސްޕޯޓްސްއާ އެކު އެއްބަސްވުން ހެދުމުގެ ވިސްނުން ޕްރިމިއާ ލީގުން ގެންގުޅެ އެވެ.\nޗައިނާއާ އެކު ހެދުނު މި ޑީލާ އެކު ޕްރިމިއާ ލީގަށް ކޮންމެވެސް ވަރެއްގެ ހިތްހަމަޖެހުމެއް ލިބޭނެ އެވެ. އެއީ ސަޕޯޓަރުން ނުވައްދައި މެޗުތައް ކުޅެން ޖެހޭތީ ކްލަބްތަކުގެ އާމްދަނީ އަށް ބޮޑު ވެއްޓުމެއް އަައިސްފައިވާއިރު، ޗައިނާ ފަދަ ޕްރިމިއާ ލީގުގެ ބޮޑު މާކެޓަކުން އާމްދަނީއެއް ނުލިބޭނަމަ ކްލަބްތަކަށް ގެއްލޭ ފައިސާ އިތުރުވާތީ އެވެ. ޗައިނާގައި ޕްރިމިއާ ލީގު ނުދައްކާނަމަ ލީގުގެ ކޮންމެ ކްލަބަކަށް އަހަރަކު މަދުވެގެން 10-25 މިލިއަން ޑޮލަރުގެ ގެއްލުމެއްވާނެ ކަމަށް ޕްރިމިއާ ލީގުގެ ތަޖުރިބާކާރުން ބުނެ އެވެ.\nއިތުރު ލިޔުންތައް ޗައިނާ އިންގްލިޝް ޕްރިމިއާ ލީގް


Ibu ge manma aai Aailaa meehun ge form thah ves baathil\nއިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫގެ މަންމަ އާއި އާއިލާގެ ތިން ދައްތައެއްގެ ރީ ރަޖިސްޓްރޭޝަން ފޯމް ބާތިލްކޮށްފައިވާތީ އެ އާއިލާގެ ބޭފޫލުން ކަންބޮޑުވުން ފާޅުކޮށްފި އެވެ.\nއިބޫ މިއަދު އުނގޫރާފުގައި ވާހަކަ ދައްކަވަމުން ވިދާޅުވީ، އޭނާގެ މަންމަ ރީ ރަޖިސްޓްރީ ކުރީ ސްރީލަންކާއަށް ކަމަށެވެ. އަދި އެއަށް ފަހު، މި މަހުގެ 15 ވަނަ ދުވަހު މަންމަ، ރަޖިސްޓްރީކުރެވުނު ކަމުގެ ޗިޓް ވެސް ދިން ކަމަށެވެ. އެކަމަކު މިހާރު އެކަން ބަދަލުކޮށް ފޯމް އޮތީ ބާތިލްވެފައި ކަމަށް އަންގާފައިވާ ކަމަށް އިބޫ ވިދާޅުވި އެވެ.\nއިލެކްޝަން ކޮމިޝަނުން ވަނީ މައުލޫމާތު ސައްހަ ނުވާ ކަމަށް، 5،000 އަށްވުރެ ގިނަ މީހުންގެ ރީ ރަޖިސްޓްރީ ފޯމްތައް ބާތިލްކޮށް އަލުން ރީ ރަޖިސްޓްރީވާން އަންގާފަ އެވެ.\nއިބޫގެ ދައްތައެއް ކަމަށްވާ އައިމިނަތު ސޯލިހު މިއަދު ކުރެއްވި ޓްވީޓެއްގައި ވިދާޅުވީ މަންމަގެ އިތުރުން އިބޫގެ ތިން ބޮޑު ދައިތައެއްގެ ފޯމް ވެސް ބާތިލްކޮށްފައިވާ ކަމަށެވެ. އޭގެ ތެރެއިން އެއް ބޮޑުދައިތަ ހުރީ މިހާރު ހައްޖަށް ގޮހެވެ. އެހެންވެ އޭނާއަށް މާލޭގައި ވޯޓުލާން ރަޖިސްޓްރީވާން ފުރުސަތު ނުލިބޭނެކަމުގެ ކަންބޮޑުވުން އެބަ އޮތް ކަމަށް އޭނާ ވަނީ ބުނެފަ އެވެެ. އެހެން ނަމަވެސް އީސީ އިން ބުނެފައި ވަނީ، ހައްޖަށް ގޮސް ތިބި މީހުންނަށް ރީރަޖިސްޓްރީވާން އިތުރު މުއްދަތު ދޭނެ ކަމަށެވެ.\n"މިއީ އިއްތިފާގެއް ކަމަށް ގަބޫލެއް ނުކުރަން، ކޮންމެ ކަމެއް ދިމާވިޔަސް އެމީހުން ވޯޓުލާ ދުވަހު އިބޫއަށް ވޯޓު ދޭނެ،" އައިމިނަތު ސޯލިހު ވިދާޅުވި އެވެ.\nއިބޫ މިއަދު ވަނީ ފޯމްތައް ބާތިލްކުރި މައްސަލާގައި ވަަރަށް ބޮޑަށް ކަންބޮޑުވުން ފާޅު ކުރައްވާފަ އެވެ. އިބޫ ވިދާޅުވީ ފޯމްތައް ބާތިލްކޮށް މި މަހުގެ 29 ވަނަ ދުވަހުގެ ކުރިން ރީ ރަޖިސްޓްރީ އަލުން ވާން އަންގާފައިވާއިރު އެކަން ވެސް އެ ޕާޓީގެ މެންބަރުން ކުރާނެ ކަމަށެވެ. އެ ޕާޓީ މިފަހަރު ތިބީ ކުރިމަތިކުރާ ހުރަސްތަކާ ހެދި ފަހަތަށް ޖެހޭ ގޮތަކަށް ނޫން ކަމަށް އިބޫ ވިދާޅުވި އެވެ.


Footboalha mubaaraaiy thakaai training thah medhukan'daalaifi | Mihaaru\nފުޓްބޯޅަ މުބާރާތްތަކާއި ޓްރެއިނިންތައް މެދުކަނޑާލައިފި\n15 މާޗް 2020 - 17:36\nރާއްޖޭގައި ކޮރޯނާވައިރަސް ފެތުރެމުންދާތީވެ ރައްކާތެރި ފިޔަވަޅެއްގެ ގޮތުން އެފްއޭއެމުން، އެތަނުން ބާއްވާ ފުޓްބޯޅަ މުބާރާތްތަކާއި ޓްރެއިނިންތައް ވަގުތީ ގޮތުން މެދުކަނޑާލައިފި އެވެ.\nއެފްއޭއެމުން ރާވާ މުބާރާތްތަކުގެ ތެރެއިން މިވަގުތު ކުރިއަށްދާ ހަމައެކަނި މުބާރާތަކީ އެފްއޭ ކަޕެވެ. މާދަމާ ފެށުމަށް ހަމަޖެހިފައި އޮތް އެ މުބާރާތުގެ ސެމީ ފައިނަލް ބުރުގައި ވާދަކުރާ އެއް ޓީމު ކަމަށްވާ ޓީސީ ސްޕޯޓްސް ކްލަބް، ސްރީ ލަންކާގައި ކަރަންޓީނުގައި އޮތުމުން އެމުބާރަތް މިވަގުތު ކުރިއަށް ގެންދެވޭނެ ގޮތެއް ނެތެވެ.\nލަންކާގައި ޓީސީން ކަރަންޓީންވީ، އޭއެފްސީ ކަޕުގައި ބުދަ ދުވަހު ބަންގްލަދޭޝްގެ ބަޝުންދުރާ ކިންގްސްއާ ދެކޮޅަށް ކުޅެން އެ ގައުމަށް އެ ޓީމު ދަތުރުކޮށްފައިވާތީވެ އެވެ. ބަންގްލަދޭޝްގައި ކޮވިޑް-19 ފެތުރޭތީވެ އެ ގައުމުން ރާއްޖެ އަށް މީހުން އައުން މިވަގުތު މަނަލެވެ. އެހެންވެ ދެ ގައުމުގެ މެދުގައި މިހާރު ސީދާ ދަތުރުތަކެއް ނެތެވެ. އެކަމަކު ލަންކާ އިން އެފަދަ ނިންމުމެއް ނިންމާފައިނުވާތީ ޓީސީ އަށް ލަންކާ އަށް އެތެރެވެވޭނެ މަގު އޮތުމުން، ކޮވިޑް-19 ގެ އަލާމާތެއް ފެންނަން ނަގާނެ ކަމަށް ކަނޑައެޅިފައިވާ 14 ދުވަހުގެ މުއްދަތު ހަމަވަންދެން އެ ގައުމުގައި ތިބޭ ގޮތަށް ހަމަޖެއްސީ އެވެ.\nޝެޑިއުލް އޮތްގޮތުން އެފްއޭ ކަޕުގައި ޓީސީ އަށް އޮތީ ސެމީ ފައިނަލުގައި މާދަމާރޭ ކްލަބް އީގަލްސްއާ ދެކޮޅަށް ކުޅޭ މެޗެވެ. އަދި މާދަމާ ހަވީރު އަނެއް ސެމީގައި މާޒިޔާ އާއި ދަ ގްރާންޑޭ ބައްދަލުކުރާ ގޮތަށް އޮތީ ރޭވިފަ އެވެ. އެކަމަކު މިއީ ނޮކްއައުޓް މުބާރާތަކަށް ވާތީ ޓީސީ މެޗު ކުޅެވޭނެ ގޮތެއް ނެތި، މުބާރާތް އިތުރަށް ކުރިއަށް ގެންދެވޭނެ ގޮތެއް ނޯންނާނެ އެވެ.\nއެފްއޭއެމުން ނެރުނު ބަޔާނުގައި ހެލްތު ޕްރޮޓެކްޝަން އެޖެންސީ (އެޗް.ޕީ.އޭ) ގެ ލަފައަކަށް ފަހު ކުރިއަށް ހުރި ހަރަކާތްތަކުގެ ޝެޑިއުލް އަލުން ނެރޭނެ ކަމަށެވެ.\nމި ސީޒަނުގައި ދެން އޮތީ އެފްއޭ ކަޕުގެ އިތުރުން ޕްރެޒިޑެންޓްސް ކަޕެވެ. މި ސީޒަން މިހާރު ވެސް މާބޮޑަށް ދިގުލައިގެން ގޮސްފައިވާތީވެއާ އެކު، އިތުރު ފަސްވުމެއް އައުމާ ސީޒަން މިހާރު އޮތް ތާރީހަށް ނުނިންމޭނެ އެވެ. އެހެންވެ މީގެ ތެރެއިން ޕްރެޒިޑެންޓްސް ކަޕް ކެންސަލްކޮށްފާނެ ކަމަށް ބެލެވެ އެވެ. އެކަމަކު އެފްއޭ ކަޕަކީ، ޗެމްޕިއަން ޓީމަށް އޭއެފްސީ ކަޕުން ފުރުސަތު ލިބޭ މުބާރާތަކަށް ވާތީވެ، ހާލަތު ރަނގަޅުވުމާ އެކު އެފްއޭއެމުން އެ މުބާރާތް ކޮންމެވެސް ގޮތަކުން ކުރިއަށްގެންދާނެ ކަމަށް ވަރަށް ބޮޑަށް ބެލެވެ އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވިދާޅުވީ ކްލަބްތަކާ އެކު މަޝްވަރާކުރެވުނު ކަމަށާއި ވިސްނުމަކީ، މިވަގުތަށް ފަސްކުރި ނަމަވެސް ފަހުން އަދި ހާލަތު ބެލުމަށް ފަހު އިތުރު ނިންމުންތަކެއް ނިންމުން ކަމަށެވެ.\nކުރިން ރޭވިފައި އޮތް ގޮތުން މި މަހު ފަހުކޮޅު ވޯލްޑް ކަޕް ކޮލިފައިންގައި ރާއްޖޭން، ޗައިނާ އާއި ސީރިއާއާ ދެކޮޅަށް ކުޅޭނެ އެވެ. އެކަމަކު ކޮރޯނާވައިރަހާ ގުޅިގެން އެ މެޗުތައް ވެސް ވަނީ ފަސްކޮށްފަ އެވެ.\nމުޅި ދުނިޔެ އަށް ފެތުރިފައިވާ ބަލިމަޑުކަމަކަށް ބަދަލުވެފައި ކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔު.އެޗް.އޯ) އިން ކަނޑައަޅާފައިވާ ކޮރޯނާވައިރަހާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުން ވަރަށް ގިނަ ކުޅިވަރު ހަރަކާތްތައް އަންނަނީ މެދުކަނޑާލަމުންނެވެ. އެގޮތުން ގައުމީ ބެޑްމިންޓަން ސްކޮޑުގެ ޕްރެކްޓިސްތަކާއި ޔޫތު ޑިވެލޮޕްމަންޓް (ވައިޑީޕީ) ހުރިހާ ޕްރޮގްރާމެއް ހުއްޓާލަން ބެޑްމިންޓަން އެސޯސިއޭޝަނުން ވަނީ ނިންމައިފަ އެވެ.\nއެތުލެޓިކްސް އެސޯސިއޭޝަނުން ވަނީ މާލެ އާއި ރާއްޖޭގެ އަތޮޅުތަކުގައި ކުރިއަށް ގެންދާ ޔޫތު އެތުލެޓިކްސް ޓްރެއިނިން އާއި ކިޑްސް އެތުލެޓިކްސް ޓްރެއިނިން މެދުކަނޑާލައިފަ އެވެ. މީގެ އިތުރުން އޭޕްރިލް މަހުގެ ނިޔަލަށް ތާވަލުކޮށްފައިވާ ހުރިހާ އެތުލެޓިކްސް މުބާރާތްތަކެއް ފަސްކުރަން ވެސް ވަނީ ނިންމައިފަ އެވެ. އަދި އެސޯސިއޭޝަނުން ވަނީ އެތަން މެދުވެރިކޮށް ރާއްޖޭން ބޭރަށް އެތުލީޓުން ޓްރެއިނިން އަށް ފޮނުވުމާއި އޭޕްރިލްގެ ނިޔަލަށް އެސޯސިއޭޝަނުން ބައިވެރިވާން ނިންމާފައިވާ މުބާރާތްތަކާއި އެސޯސިއޭޝަން މެދުވެރިވެގެން ރާއްޖޭގެ އެތުލީޓުން ބައިވެރިވާ މުބާރާތްތަކުގައި ބައިވެރިނުވާން ވެސް ވަނީ ނިންމައިފަ އެވެ.


India: Chemical plant ehggai roave, bayaku maruvejje | ThePress\nއިންޑިއާ: ކެމިކަލް ޕްލާންޓެއްގައި ރޯވެ، ބަޔަކު މަރުވެއްޖެ\n08 June 2021, 14:25\nއިންޑިއާގެ ޕޫނާ ސިޓީގެ ރަށްބޭރުގައި ހުރި ކެމިކަލް ޕްލާންޓްގައި ހިނގި އަލިފާނުގެ ހާދިސާގެ ތެރެއިން / ފޮޓޯ: ބީބީސީ\nއަވަށްޓެރި އިންޑިއާގެ ޕޫނާ ސިޓީގެ ރަށްބޭރުގައި ގާއިމު ކޮށްފައިވާ ކެމިކަލް ޕްލާންޓެއްގައި އަލިފާނުގެ ހާދިސާއެއް ހިނގާ، މަރުވި މީހުންގެ އަދަދު 18 އަށް އަރައިފިއެވެ.\nއަލިފާނުގެ ހާދިސާ ހިނގި ވަގުތު، އިމާރާތުގެ ތެރޭގައި 37 މުވައްޒަފަކު ތާށިވެފައި ތިބި ކަމަށް މައުލޫމާތު ލިބެއެވެ. ތާށިވި މީހުން ސަލާމަތް ކުރުމަށްޓަކާ، ކެމިކަލް ޕްލާންޓްގެ ފާރުތަކެއް ތަޅާލާފައި ވާ ކަމަށް ހަބަރު ލިބެއެވެ.\nހާދިސާ ހިނގަން މެދުވެރިވި ސަބަބެއް އަދި ސާފެއް ނުވެއެވެ.\nއަލިފާނުގެ ހާދިސާ ހިނގާފައި ވަނީ، އެސްވީ އަކުއާ ޓެކްނޮލޮޖީޒްގެ ޕްލާންޓެއްގައެވެ. މި ކުންފުންޏަކީ، ކްލޯރިން ޑައިއޮކްސައިޑްގެ އުފެއްދުންތައް އުފައްދާ ކުންފުންޏެކެވެ. މި ކުންފުނީގެ އުފެއްދުންތައް އާންމު ގޮތެއްގައި ހާއްސަ ވަނީ، ފެނަށް ބޭނުންވާ އެކި ކަހަލަ ޓްރީމަންޓްތަކަށެވެ.\nމި ހާދިސާއާ ގުޅިގެން، އިންޑިއާގެ ބޮޑުވަޒީރު ނަރޭންދްރާ މޯދީ ވަނީ މަރުވި މުވައްޒަފުންގެ އާއިލާތަކަށް ތައުޒިޔާ ފޮނުއްވާފައެވެ. އަދި އާއިލާތަކަށް ބަދަލުގެ ގޮތުގައި 200000 ރުޕީޒް ދެއްވާނެކަމަށް ވަނީ ވިދާޅުވެފައެވެ. މީގެ އިތުރުން، ޒަހަމްވީ މީހުންނަށް ބަދަލެއްގެ ގޮތުގައި 690 ޑޮލަރު ދެއްވާނެ ކަމަށްވެސް މޯދީ ވަނީ ވިދާޅުވެފައެވެ.\nހާދިސާ ހިނގި މަހާރާޝްތުރާ ސްޓޭޓްގެ ސަރުކާރުންވެސް ވަނީ ހާދިސާގެ ޝިކާރައަކަށްވީ މީހުންގެ އާއިލާތަކަށް 6800 ޑޮލަރުގެ ބަދަލެއް ދޭނެ ކަމަށް ބުނެފައެވެ.


Kuda kujjehge visnumun mammage furaana salaamayi vejje\nއަޔަލެންޑްގެ ފަސް އަހަރުގެ އަންހެންކުއްޖެއްގެ ވިސްނުމުން އޭނާގެ މަންމަގެ ފުރާނަ ސަލާމަތް ވެއްޖެ އެވެ. ޕްރިޔާ ގެލްވިން ކިޔާ މި ކުޑަ ކުއްޖާގެ ދުރުވިސްނުމަށް ގިނަ ބަޔަކު ދަނީ އޭނާއަށް ތައުރީފު ކުރަމުންނެވެ.\nޕްރިޔާގެ މަންމަ މޭރީ ސްޓްރޯކެއް ޖެހި، ތަޅުންގަނޑު މައްޗަށް ވެއްޓުނުއިރު ގޭގައި ތިބީ ފަސް އަހަރުގެ ޕްރިޔާ އާއި އޭނާގެ ކުޑަ ކޮއްކޮއެއް އެކަންޏެވެ.\nމި ކުދިންގެ ބައްޕަ ޑެމިއެން ގެލްވިން އޭރު ދަތުރު ކުރަމުން ދިޔައީ އޭނާ ވަޒީފާ އަދާކުރާ ތަނަށް ދިއުމަށެވެ. ކުއްލިއަކަށް ދަރިފުޅުގެ ފޭސްޓައިމް ކޯލެއް ގެލްވިން އަށް ކުރި އެވެ. މަންމަ ބިންމައްޗަށް ވެއްޓިފައި އޮތް ކަމަށް ޕްރިޔާ އޭނާގެ ބައްޕަ ކައިރީގައި ބުންޏެވެ. ޕްރިޔާގެ ބައްޕަ ވަނީ އައިޕެޑުން ފޭސްޓައިމް މެދުވެރިކޮށް ގުޅާނެ ގޮތް ޕްރިޔާއަށް ދަސްކޮށްދީފަ އެވެ.\nއަޔަލެންޑްގެ ރޭޑިއޯ ޝޯއެއްގައި ވާހަކަ ދައްކަމުން ގެލްވިން ކިޔައިދިން ގޮތުގައި އާއްމުކޮށް އެގޮތަށް އަންނަ ކޯލް އޭނާ ނުނަގަ އެވެ. ނަމަވެސް އެ ދުވަހު އޭނާގެ ދަރިފުލު ގުޅީމަ ނަގަންވެއްޖެއޭ ހިތަށް އެރީ އެވެ. އޭނާ ފޯނު ނެގިއިރު ދަރިފުޅު ރޯ އަޑު އިވުނެވެ.\nމަންމަ ސައިތައްޓެއް ބޯން އިންދާ ތަޅުގަނޑު މައްޗަށް ވެއްޓި ނުތެދުވެވިފައި އެބައޮތޭ ޕްރިޔާ އޭނާ ބައްޕަ ކައިރީގައި ރޮމުން ރޮމުން ބުންޏެވެ. އައިޕެޑްގެ ކެމެރާ އަނބުރާލާފައި އޭނާގެ މަންމަ ވެއްޓިފައި އޮތް ތަން ވެސް ޕްރިޔާ އޭނާގެ ބައްޕައަށް ދެއްކި އެވެ.\nގެލްވިން ބުނި ގޮތުގައި އެ ވަގުތު އޭނާއަށް ވުރެ އަވަހަށް އެ ގެޔަށް އާދެވޭނީ މޭރީގެ ކޮއްކޮއަށް ކަން ވިސްނިގެން އަވަހަށް އޭނާއަށް ގުޅި އެވެ. މޭރީގެ ކޮއްކޮ ވަގުތުން އެގެޔަށް އޭނާގެ ފިރިމީހާ ފޮނުވުމުން ގޭގެ ދޮރު ވެސް ހުޅުވީ ކުޑަކުޑަ ޕްރިޔާ އެވެ. އެމީހުން އެމްބިއުލަންސަށް ގުޅައިގެން ވަރަށް އަވަހަށް މޭރީ ހޮސްޕިޓަލަށް ގެންދިޔަ ކަމަށާއި މޭރީ އަށް ސްޓްރޯކެއް ޖެހިފައިވާ ކަމަށް އޭނާގެ ސްކޭނުން ދެއްކި ކަމަށް ވެސް ގެލްވިން ބުންޏެވެ.\nމޭރީގެ ސިކުނޑީގެ ވާތްފަރާތުގައި ގަނޑުލޭކޮޅެއް އިނުމުގެ ސަބަބުން ސިކުނޑީގެ އެއްފަޅީގެ މަސައްކަތް އޮތީ މުޅިން ހުއްޓިފަ އެވެ. ނަސީބަކުން އޭނާއަށް އަވަސް ފަރުވާއެއް ލިބި ފުރާނަ ސަލާމަތްވީ އޭނާގެ ކުޑަކުޑަ ދަރިފުޅުގެ ދުރު ވިސްނުމުންނެވެ.\nފޭސްޓައިމް މެދުވެރިކޮށް މީހެއްގެ ފުރާނަ ސަލާމަތް ކުރެވުނު މިއީ ފުރަތަމަ ފަހަރެއް ނޫނެވެ. ޖުލައި 2018 ގައި ވެސް ކުޑަ ކުއްޖަކު އޭނާގެ މަންމަ އަށް ގުޅައިގެން ސްޓްރޯކް ޖެހިފައިވާ ބައްޕައެއް ހޮސްޕިޓަލަށް ގެންދިއުމުގައި އެހީތެރިކަން ފޯރުކޮށްދީފައި ވެއެވެ.


އަތޮޅު ކައުންސިލަރ މުޖުތަބާގެ ބަންދަށް 15 ދުވަސްMikal News\nމުޖޭ ކޯޓުން ނެރިގެން ގެންދަނީ. ފޮޓޯ: މުޖޭ ފޭސްބުކް ޕޭޖް\nއަތޮޅު ކައުންސިލަރ މުޖުތަބާގެ ބަންދަށް 15 ދުވަސް\n3 މެއި 2015, 10:38 |\nފުވައްމުލަކު އަތޮޅު ކައުންސިލްގެ މެމްބަރ އަހްމަދު މުޖުތަބާ އަބްދުﷲ (މުޖޭ) 15 ދުވަސް ވަންދެން ބަންދުގައި ބެހެއްޓުމަށް ކޯޓުން އަމުރުކޮށްފިއެވެ.\nމޭޑޭ އާއި ދިމާކޮށް އިދިކޮޅު ފަރާތްތަކުން މާލޭގައި ބޭއްވި ބޮޑު މުޒާހަރާގައި ބައިވެރިވަމުން ދަނިކޮށް ފުލުހުން މުޖޭ ހައްޔަރުކޮށްފައިވަނީ ހުކުރު ދުވަހުގެ ރޭގެ ވަގުތެއްގައެވެ. އިއްޔެ މުޖޭ ކޯޓަށް ހާޟިރުކޮށްފައިވަނީ މެންދުރު ފަހު ވަގުތެއްގައެވެ. އަދި އޭނާގެ ފުލުހުންގެ ބަންދުގައި ބަހައްޓައިގެން އިތުރަށް ތަހުގީގް ކުރިއަށް ގެންދިޔުމަށް ކޯޓުންވަނީ އަމުރުނެރެފައެވެ.\nމުޖޭއާއި އެކު މުޒާހަރާގައި ބައިވެރިވި މީހަކު ބުނިގޮތުގައި ހަމަހިމޭންކަމާއި އެކު މުޒާހަރާގައި ބައިވެރިވަމުންދަނިކޮށް މުޖޭހައްޔަރުކޮށްފައިވަނީ އެއްވެސް އިންޒާރެއް ދިނުމެއްނެތިކަމަށެވެ. މުޖޭ ހައްޔަރުކޮށްފައިވަނީ ސީގަލް ކެފޭ ކައިރިންނެވެ.\nމުޖޭގެ އިތުރުން ފުވައްމުލަކު އެމްޑީޕީއަށް ނިސްބަތްވާ ގިނަ ކައުންސިލަރުންތަކެއް މޭޑޭގެ މުޒާހަރާގައި ބައިވެރިވެފައިވެއެވެ. ހުކުރުދުވަހުގެ މުޒާހަރާ އާއި ގުޅިގެން 195 މީހަކު ފުލުހުންގެ ބެލުމުގެ ދަށަށް ގެންގޮސްފައިވެއެވެ. އަދި މުޒާހަރާގައި އިސްކޮށް ހަރަކާތްތެރިވި ޕާޓީތަކުގެ އިސްލީޑަރުންވެސް ހައްޔަރުކޮށް ބަންދަށް 15 ދުވަސް ޖަހާދީފައިވެއެވެ.


ހިނގުމާ ދުރުހެލިވުން… ދުޅަހެޔޮކަމާ ވަކިވުން |\nޔޫނާނުގެ މަޝްހޫރު ބޭސްވެރިއެއް ކަމުގައިވާ އަބިޤްރާޠު (ހިޕޮކްރޭޓްސް) ވިދާޅުވިއެވެ: ހިނގުމަކީ އިންސާނާއަށް ލިބިގެންވާ އެންމެ މޮޅު ފަރުވާއެވެ.\nނަފްސާނީ ޢިލްމުވެރީން ވިދާޅުވާގޮތުގައި މީހަކު ހިނގާގޮތުން އެ މީހާގެ ޝަޚްޞިއްޔަތު އެނގޭނެއެވެ. އަދި ކިއެއްހެއްޔެވެ! އެއީ އިންސާނާގެ ނަފްސުގެ ހަމަޖެހުމާއި ތަވާޒުނު އަންގައިދޭ މިންގަނޑެކެވެ. މީހަކު ހިނގަނީ ބަރުހެލިކޮށް ބުރަކަށި ގުދުކޮށްގެންނަމަ އެ މީހަކީ މީހުންނާ އެކަހެރިވެ އުޅުމަށް ލޯބިނުކުރާ، މީހުންނާ ނުގުޅޭ މީހެކެވެ. މިއާ ޚިލާފަށް ރީއްޗަށް ތެދަށް ހުރެ ފިޔަވަޅުތައް ސާބިތުކޮށް އަޅާ މީހެއްނަމަ އެއީ ނަފްސު ހަމަޖެހިފައިވާ މީހެކެވެ. އެއީ ނަފްސު ހަރުދަނާ މީހެކެވެ. ހިނގުމަކީ އެންމެ ފަސޭހަ އަދި އެންމެ ޚަރަދު ކުޑަ ކަސްރަތެވެ. އެކަމަށް އެއްވެސް ސާމާނެއް އަދި ޚާޢްޞަ ހުނަރެއް ބޭނުމެއް ނުވެއެވެ. އެއީ ހަށިގަނޑުގެ ލިޔާޤަތު ރިވެތިކުރުމަށާއި ޞިއްޙަތު ރައްކައުތެރި ކުރުމަށާއި ނުތަނަވަސްކަން ކުޑަކުރުމަށް ލިބިގެންވާ ވަސީލަތެކެވެ. މި ޒަމާނަށް ބަލާއިރު އިންސާނާ ތަރައްޤީވިވަރަކަށް އޭނާ ހިނގުމާ ދުރަށް ޖެހޭތަން ފެނެއެވެ.\nހިނގުމަކީ ކޮންމެ ވަގުތެއްގައި އަދި ކޮންމެ ތަނެއްގައި (ޕާކުތަކުގައްޔާއި، ބާޒާރުމަތީގައްޔާއި ޢާއްމު މަގުތައް މަތީގައްޔާއި، ގޮނޑުދޮށުގައި) ކުރެވިދާނެ ކަސްރަތެކެވެ. ހިނގުމަކީ ވަކި ޢުމުރެއްގެ ބަޔަކަށް ޚާއްޞަ ކުޅިވަރެއް ނޫނެވެ. ދުޅަހެޔޮ މީހުންނަށާއި ދުޅަހެޔޮކަން ކުޑަ މީހުންނަށް ވެސް ހިނގުމުގެ ކަސްރަތު ކުރެވިދާނެއެވެ.\nހިނގާއިރު ހަށިގަނޑުގެ ހުރިހާ ގުނަވަންތަކެއް އެކި މިންވަރަށް ޙަރަކާތް ކުރާނެތެވެ. ދެ ފައިތިލައިގެ މަސްތަކުން ފެށިގެން ގޮސް ދެ އަތުގެ މަސްތަކާ ހަމައަށް ހިނގުމުން ޙަރަކާތް ލިބެއެވެ. މި ކަމުގެ ސަބަބުން ހަށިގަނޑުގެ ހުރިހާ ގުނަވަންތަކަކަށް ލޭ ވާޞިލުވާނެއެވެ.\nބާރަށް، ދިގު، ދުރުމިނަކަށް އާދަކޮށް ހިނގުމުން ލިބޭ ފައިދާ ބޮޑުވާނެއެވެ.\nޑަކްޓަރުންނާއި ޢާއްމު ޞިއްޙަތާ ބެހޭ މާހިރުން ވިދާޅުވާ ގޮތުގައި ދުވާލަކު 30 މިނެޓު އިރަށް ހިނގައިލުން ރަނގަޅުވާނެއެވެ. އެބޭފުޅުން ވިދާޅުވާގޮތުގައި ހަފުތާއަކު ފަސް ދުވަހު މި މިންވަރަށް ހިނގުން އާދަކުރުން ވަރަށް ރަނގަޅު ވާނެއެވެ.\nހިނގާއިރު އަބަދުވެސް އެއް ފައި ހުންނާނީ ބިންމަތީގައެވެ.\nގިނައިން ކައިގެން ނުހިނގުމަށް އެބޭފުޅުން ނަސޭހަތް ދެއްވައެވެ.\nކަމޭބެހޭ ތަޖްރިބާކާރުން ވިދާޅުވާގޮތުގައި ހިނގާއިރު\nބޯ ތިރިނުކޮށް ކުރިމައްޗަށް ބަލަމުން ހިނގާށެވެ.\nބިމަށް ބަލަމުން ނުހިނގާށެވެ.\nކަނދުރާއާއި ބޮލާއި ކޮނޑު ކުރިމައްޗަށް ގުދުނުކޮށް ހިނގާށެވެ.\nހިނގާއިރު މަޑުމަޑުން ވިޔަސް ދެ އަތް ޙަރަކާތްތެރި ކުރާށެވެ.\nހިނގާއިރު ބަނޑުގެ މަސްގަނޑު ވާންކޮށްގެން ބަހައްޓާށެވެ.\nހިނގާއިރު ބުރިކަށި ތެދަށް ބަހައްޓާށެވެ.\nބިންމަތީގައި ފައިތިލަ ޖެއްސުމަށްފަހު އިނގިލިތައް ޖައްސާށެވެ.\nހިނގާއިރު ރައްކައުތެރިވާން ޖެހޭ ބައެއް ކަންތައް\nއަނބުރަން ފަށައިފިނަމަ ނުވަތަ ނޭވައިލާން އުދަނގޫ ވެއްޖެނަމަ ނުވަތަ މާ ބޮޑަށް ވަރުބަލިވެއްޖެނަމަ ވަގުތުން ހިނގުން ހުއްޓައިލުން\nގަދަ އަވީގައި ނުހިނގުން\nހިނގަމުން އެއްޗެހި ކަމުން ނުހިނގުން\nމަގުމައްޗަށް ބަލައިގެން ހިނގުން\nހިނގާއިރު މަދުމަދުން ނަމަވެސް ފެން ބުއިން\nމަގުމަތީ ހިނގުމާ މެޝިން މަތީ ހިނގުން\nތަޖްރިބާކާރުން ވިދާޅުވާ ގޮތުގައި މި ދެ ގޮތުގައި މާ ބޮޑު ތަފާތެއް ނެތެވެ. އެހެނަސް ބޮޑަށް ރަނގަޅީ މަގުމައްޗެވެ. މަގުމަތީގެ ޠަބީޢަތްކަން ބޮޑުވާނެތީއެވެ.\nކީރިތި ރަސޫލާ ހިންގަވާފައިވާ ގޮތް\nހިންދު ބިން އަބީ ހާލަތުގެފާނު ކީރިތި ރަސޫލާ ﷺ ހިންގަވާގޮތް ސިފަކޮށް ދެއްވަމުން ވިދާޅުވި ބަސްފުޅުން އެނގޭގޮތުގައި ކީރިތި ރަސޫލާ ﷺ ހިންގަވާއިރު ހިންގަވާފައި ވަނީ ކުރު ފިޔަވަޅުފުޅުގައެވެ. އުސް ތަނަކުން ފައިބާ ވަޑައިގަންނަވާ ފަދަ ގޮތަކަށެވެ. އެއިން އެނގެނީ ބިންމަތީގައި ބާރަށް ފައިންޕުޅު އަޅުއްވާ ކަމެވެ. މި ބަސްފުޅު ބުނާގޮތުގައި އެކަލޭގެފާނު ހިންގަވާއިރު އަތްޕުޅު ތަޅުއްވައެވެ. ނުވަތަ ޙަރަކާތްތެރި ކުރައްވައެވެ.\nމިއީ ވަރަށް ގިނައިން ކުރާ ސުވާލެކެވެ.\nހިނގަނީ ކަންބޮޑުވުމާއި ނަފްސާނީ ނުތަނަވަސްކަމާ ދުރުހެލިވާށެވެ.\nހިނގަނީ ހަށިގަނޑު ލުއި ކުރާށެވެ.\nހިނގަނީ ހަށިގަނޑުގައި އިތުރަށް ހުންނަ ކެލޮރީތައް އަންދާށެވެ.\nހިނގަނީ ހަށިގަނޑުގެ ބުރަދަން ރަނގަޅު މިންވަރުގައި ބެހެއްޓުމަށާއި ހަށިގަނޑުގެ ލިޔާޤަތު ރަނގަޅު ކުރާށެވެ.\nހިނގަނީ (ހިތުގެ ބަލިތަކާއި، ލޭ މައްޗަށް ދިޔުން ފަދަ) ކްރޮނިކަލް ބަލިތަކުން ހަށިގަނޑު ރައްކައުތެރި ކުރާށެވެ.\nހިނގަނީ ހުޅުތަކުގެ ވިލުންތެރިކަމާއި މަސްތަކުގެ ބާރު ވަރުގަދަ ކުރާށެވެ.\nހިނގަނީ ހަށިގަނޑުގެ ތަވާޒުނު ރަގަޅުކޮށް ލޭގެ ދައުރުވުން ރަނގަޅު ކުރާށެވެ.\nހިނގަނީ ކަށި ފީވުން ހުއްޓުވައި ކަންކާލު ވަރުގަދަކަން މަތީ ދަމަހައްޓާށެވެ.\nހިނގަނީ ހަކުރުބައްޔަށާއި ކްލޮސްޓްރޯލަށް ފަރުވާ ކުރާށެވެ.\nހިނގަނީ ގުރުދާއާއި މޭގަނޑާއި ލޯ ޙަރަކާތްތެރި ކުރުވާށެވެ.\nހިނގަނީ ގޮހޮރާއި ހަޖަމާ ބެހޭ ނިޒާމު ޙަރަކާތްތެރި ކުރުވާށެވެ.\nހިނގަނީ ހަށިގަނޑުގެ ދިފާޢީ ނިޒާމު ވަރުގަދަ ކުރުވާށެވެ.\nމިއިން ކޮންމެ ކަމަކީވެސް ހިނގުމުގެ ބޭނުންތަކުގެ ތެރޭގައި ހިމެނޭ މުހިއްމު ބޭނުމެކެވެ. މިއީ ޑަކްޓަރުންނާއި މުޖައްރިބުން އެކަމާ ދެކޮޅަށް ޖަދަލު ނުކުރައްވާނެ ޙަޤީޤަތެކެވެ. ކުރުކޮށް ބުނާނަމަ މި ހުރިހާ ބަލިތަކެއްގެ ފަރުވާއަކީ ހިނގުމެވެ.\nޑަކްޓަރުން ވިދާޅުވަނީ: އެ ބަލިތަކަށް ފަރުވާ ކުރުމުގައި ހިނގުމަށް ދައުރެއް ލިބިގެންނުވާ ހަމަ އެންމެ ބައްޔެއްވެސް ނުވެއެވެ. ނަފްސާނީ ބައްޔަކަށް ވިޔަސް ގުނަވަނީ ބައްޔަކަށް ވިޔަސް މި ކަމުގައި ތަފާތެއް ނެތެވެ.\nހިނގުމާ އެއްފަދަ ބޭހެއް އުފެއްދިއްޖެނަމަ ހުރިހާ ޑަކްޓަރުން ވެސް އެބޭފުޅުންގެ ކޮންމެ ބޭސް ސިޓީއެއްގައި މި ބޭސް ލިޔުއްވާނެއެވެ. ބަލިމީހުން މި ބޭސް ކިތަންމެ އަގުބޮޑަސް ގަންނާނެއެވެ. ތަފާތަކީ ހިނގުމަކީ ބާރުގަދަ، ފަރުވާ ބޮޑު، ހިލޭ ލިބޭ ބޭހަކަށް ވުމެވެ. އެހެނަސް ބަލިމީހުން މި ބޭސް އިސްތިއުމާލު ކުރުމުގައި ދެ އަތަށް ކިރެއެވެ.\nޑަކްޓަރަކު ވިދާޅުވިއެވެ. ހަސްފަތާލަށް އަންނަ މީހުންނަށް ހަސްފަތާލަށް ވަދެވެނީ އެ ތާނގެ ވަށައިގެން ހިނގަން ހަދާފައި އޮންނަ ބުރެއްގެ ތެރެއިން ކަމުގައި ވާނަމަ ހަސްފަތާލަށް އަންނަ މީހުންގެ ދެ ބައި ކުޅަ އެއްބައި މީހުން ހަސްފަތާލަކަށް ނާންނާނެއެވެ. އަދި ހަސްފަތާލުގައި ތިބި މީހުންގެ ދެ ބައި ކުޅަ އެއްބައި ހަސްފަތާލުން ނުކުމެދާނެއެވެ.\nއިންސާނާ ހެއްދެވުނީ ހިނގާބިނގާވެ އުޅުމަށެވެ. އެހެނަސް އެމީހުން އިންސާނުން ސޯފާތަކުގައި ބައިތިއްބުވީއެވެ. އިންސާނުންނާ ބަލިމަޑުކަމެއް ކުރިމަތިވުމުން ނުހިންގުވާ ހުދު އެދެއްގެ މަތީގައި އިންތިޒާރުގައި ބާއްވަނީއެވެ.\nހިނގަން ފަރުވާ ބަހައްޓާށެވެ! އޭރުން ދުޅަހެޔޮކަން ދެމި ހުންނާނެއެވެ. ބާއްޖަވެރިކަން މެދުނުކެޑޭނެއެވެ.


ރައްޔިތުންގެ މަޖިލިސް – މިއަހަރުގެ ދެވަނަ ދައުރުގެ5ވަނަ ޖަލްސާ މިއަދު ބާއްވައިފި\nމިއަހަރުގެ ދެވަނަ ދައުރުގެ5ވަނަ ޖަލްސާ މިއަދު ބާއްވައިފި\nމިއަދު ބޭއްވުނު ރައްޔިތުންގެ މަޖިލީހުގެ މިއަހަރުގެ ދެވަނަ ދައުރުގެ5ވަނަ ޖަލްސާގައި، ހިއުމަން ރައިޓްސް ކޮމިޝަންގެ ޤާނޫނުގެ (ޤާނޫނު ނަންބަރު6/2006 )5ވަނަ މާއްދާގެ (ރ) ގައިވާ ގޮތުގެމަތިން، ހިއުމަން ރައިޓްސް ކޮމިޝަނަށް ޢައްޔަންކުރެއްވުމަށްޓަކައި ރައީސުލްޖުމްހޫރިއްޔާ ފޮނުއްވާފައިވާ، ދަފްތަރު ނަންބަރ ރސ. 1548 އަލްފާޟިލް މުޙައްމަދު ޒާހިދު އެކޮމިޝަންގެ މެންބަރުކަމަށް ޢައްޔަންކުރެއްވުމަށް 57 މެންބަރުންގެ އަޣުލަބިއްޔަތުން ފާސްކުރައްވައިފިއެވެ. މިމައްސަލަ، މިނިވަން މުއައްސަސާތަކުގެ ކަންތައްތަކާބެހޭ ކޮމިޓީއިން ދިރާސާކުރައްވައި ނިންމެވި ގޮތުގެ ރިޕޯޓް މަޖިލީހަށް ހުށަހަޅުއްވައިދެއްވީ އެ ކޮމިޓީގެ މުޤައްރިރު ފުނަދޫ ދާއިރާގެ ޢިއްޒަތްތެރި މެންބަރު އަލީ ސަލީމްއެވެ.\nއަދި ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 115 ވަނަ މާއްދާގެ (ފ) ގެ2ވަނަ ނަންބަރުގައި ބަޔާންކޮށްފައިވާ ގޮތުގެ މަތިން “އެގްރީމެންޓް ބިޓްވީން ދަ ގަވަރމެންޓް އޮފް ދަ ޔުނައިޓެޑް އެރެބް އެމިރޭޓްސް އެންޑް ދަ ގަވަރމެންޓް އޮފް ދަ ރިޕަބްލިކް އޮފް މޯލްޑިވްސް އޮން ދަ ޕްރޮމޯޝަން އެންޑް ރެސިޕްރޯކަލް ޕްރޮޓެކްޝަން އޮފް އިންވެސްޓްމަންޓްސް“ ގައި ދިވެހި ސަރުކާރުގެ ފަރާތުން ސޮއިކުރުމުގެ މައްސަލަ ޤައުމީ ސަލާމަތުގެ ކޮމިޓީއިން ދިރާސާކުރައްވައި ނިންމެވިގޮތުގެ ރިޕޯޓު، އެ ކޮމިޓީއިން ދިރާސާކުރައްވައި ނިންމެވިގޮތަށް ފާސްކުރެއްވިއެވެ. މި ރިޕޯޓް މަޖިލީހުން ފާސްކުރެއްވީ، ވޯޓުގައި ބައިވެރިވެވަޑައިގެންނެވި 65 މެންބަރުންގެ އަޣުލަބިއްޔަތުންނެވެ. މި މައްސަލަ، ޤައުމީ ސަލާމަތުގެ ކޮމިޓީއިން ނިންމެވި ގޮތުގެ ރިޕޯޓް މަޖިލީހަށް ހުށަހަޅުއްވައިދެއްވީ އެ ކޮމިޓީގެ މުޤައްރިރު ގުރައިދޫ ދާއިރާގެ ޢިއްޒަތްތެރި މެންބަރު އިބްރާހިމް ރިޒާއެވެ. މިއަދުގެ ޖަލްސާގައި މިރިޕޯޓަށް2މެންބަރަކު ވާހަކަފުޅުދެއްކެވިއެވެ.\nއަދި ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 115 ވަނަ މާއްދާގެ (ދ) ގައި ބަޔާންކޮށްފައިވާ ގޮތުގެމަތިން، ކިންގްޑަމް އޮފް ތައިލެންޑަށް ދިވެހިރާއްޖެއިން ކަނޑައަޅާ ސަފީރުކަމަށް ޢައްޔަންކުރެއްވުމަށް ރައީސުލްޖުމްހޫރިއްޔާ ފޮނުއްވާފައިވާ ހ. ފޮއްދޫގެ، އަލްފާޟިލް މުޙައްމަދު ނަޝީދުގެ ނަންފުޅު ވޯޓުގައި ބައިވެރިވެވަޑައިގެން 70 މެންބަރުންގެ އިއްތިފާގުން ފާސްކުރެއްވިއެވެ. މިމައްސަލަ، ޤައުމީ ސަލާމަތުގެ ކޮމިޓީއިން ދިރާސާކުރައްވައި ނިންމެވި ގޮތުގެ ރިޕޯޓް މަޖިލީހަށް ހުށަހަޅުއްވައިދެއްވީ އެ ކޮމިޓީގެ މުޤައްރިރު ގުރައިދޫ ދާއިރާގެ ޢިއްޒަތްތެރި މެންބަރު އިބްރާހިމް ރިޒާއެވެ. މިއަދުގެ ޖަލްސާގައި މިރިޕޯޓަށް 1 މެންބަރަކު ވާހަކަފުޅުދެއްކެވިއެވެ.\nއަދި ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނު (ޤާނޫނު ނަންބަރު 7/2010) އަށް7ވަނަ އިސްލާޙު ގެނައުމުގެ ޤާނޫނުގެ 62 ވަނަ މާއްދާގެ (ހ)ގައި ބަޔާންކޮށްފައިވާ ގޮތުގެމަތިން، ލޯކަލް ގަވަރމަންޓް އޮތޯރިޓީގެ ބޯޑު އެކުލަވާލުމަށްޓަކައި ރައީސުލްޖުމްހޫރިއްޔާ ފޮނުއްވާފައިވާ3ނަންފުޅެއް މަޖިލީހުގެ މިއަދުގެ ޖަލްސާގައި ފާސްކުރެއްވިއެވެ. މިގޮތުން މިއަދުގެ ޖަލްސާގައި ލޯކަލް ގަވަރމަންޓް އޮތޯރިޓީގެ ބޯޑަށް ޢައްޔަންކުރެއްވުމަށް މަޖިލީހުން ފާސްކުރައްވާފައިވާ ނަންފުޅުތަކަކީ، ގއ. ކަނޑުހުޅުދޫ/ ހެޕީ ކޯނަރ، އަލްފާޟިލް ޢާމިރު ޢަލީ، ސ. ހިތަދޫ /ފަރުދާބަގީޗާގެ، އަލްފާޟިލް އަޙްމަދު ޙަސަން އަދި ފ. ނިލަންދޫ/ ހަތިކޮޅު، އަލްފާޟިލާ މިންނާ ރަޝީދުގެ ނަންފުޅެވެ. މި މައްސަލަ، ޤައުމީ ސަލާމަތުގެ ކޮމިޓީއިން ނިންމެވި ގޮތުގެ ރިޕޯޓް މަޖިލީހަށް ހުށަހަޅުއްވައިދެއްވީ އެ ކޮމިޓީގެ މުޤައްރިރު ގުރައިދޫ ދާއިރާގެ ޢިއްޒަތްތެރި މެންބަރު އިބްރާހިމް ރިޒާއެވެ.\nދެން ރައްޔިތުންގެ މަޖިލީހުގެ ޖަލްސާއެއް އޮންނާނީ 14 ޖޫން 2017 ވާ ބުދަ ދުވަހު ހެނދުނު 10:30 ގައި ރައްޔިތުންގެ މަޖިލީސްކުރާ ގޭގައެވެ.


ކޮވިޑު-19: ޔޫކްރޭނުން ރެކޯޑު އަދަދަކަށް މީހުން ފައްސި ވެއްޖެ – Dhen.mv\nކޮވިޑު-19: ޔޫކްރޭނުން ރެކޯޑު އަދަދަކަށް މީހުން ފައްސި ވެއްޖެ\nމުޙައްމަދު ޝިފާއު November 4, 2020 - 6:01 pm\nމުޅި ދުނިޔެއަށް ފެތުރެމުންދާ ޢާލަމީ ވަބާ، ކޮވިޑު-19އަށް ފައްސިވި މީހުންގެ އަދަދު ޔޫކްރޭނުގައި ރެކޯޑު އަދަދަކަށް އަރައިފިއެވެ.\nމިއަދު އެކަނި ވެސް ޔޫކްރޭނުން ޖުމްލަ 9،524 މީހުން މިބައްޔަށް ފައްސިވެފައިވާއިރު، އިއްޔެ 8،899 މީހުން އެގައުމުން ވަނީ ފައްސި ވެފައެވެ. މިއަދަކީ ޔޫކްރޭނުން މީހުން މިބައްޔަށް އެއް ދުވަސް ތެރޭގައި ފައްސިވި މިންވަރު އެންމެ ގިނަ ދުވަހެވެ.\nބަލި ފެތުރިފައިވާ ގައުމުތަކުގެ ތެރެއިން ޔޫކްރެއިން 22 ވަނައިގައި އުޅޭއިރު، މިހާތަނަށް އެގައުމުން ޖުމުލަ 411،093 މީހުން ކޮވިޑަށް ފައްސި ވެފައި ވެއެވެ. އަދި މީގެ ތެރެއިން ޖުމުލަ 168،868 މީހުން މިބަލިން ރަނގަޅު ވެފައިވާއިރު، 234،693 މީހަކަށް އަންނަނީ މިވަގުތު ފަރުވާ ދެމުންނެވެ. އަދި އޭގެ ތެރެއިން ވެސް 177 މީހަކަށް އަންނަނީ އައިސީޔޫގައި ފަރުވާ ދެމުންނެވެ.\nކޮވިޑު-19 މުޅިދުނިޔެއަށް ފެތުރިފައިވާއިރު، މިބަލީގައި ގިނަ މީހުންތަކެއް ވަނީ ދުނިޔެ ދޫކޮށްފައެވެ. އަދި ސިއްހީ މާހިރުން އަންނަނީ ކެނޑިނޭޅި މިބައްޔަށް ލިބޭނެ ދާއިމީ ފަރުވާ އަކަށް މަސައްކަތް ކުރަމުންނެވެ،\nކޮވިޑް-19: އަލްޙަމްދުލިﷲ. ރާއްޖެއިން އިތުރު 32 މީހުން މިބަލިން ފަސޭހަވެއްޖެ\nކޮވިޑް-19: އުކުޅަހުން އިތުރު ފަތުރުވެރިއަކު ފައްސިވެއްޖެ\nހަކުރު ބައްޔާއި ހިތުގެ ބަލިތައް ހުންނަ މީހުންނަށް ކޮވިޑް-19 ގެ ނުރައްކާ ބޮޑީ ކީއްވެ؟


SunOnline: AFC Cup ah Dhagandey, Baka adhi Messi Eagles ah\nއޭއެފްސީ ކަޕަށް ދަގަނޑޭ، ބަކާ އަދި މެސީ އީގަލްސްއަށް\nޢަބްދުﷲ އައިމަން 28 Jul 2021, 12:14\nއަންނަ މަހަށް ޝެޑިއުލްކޮށްފައިވާ އޭއެފްސީ ކަޕްގެ ދެކުނު އޭޝިއާ މެޗުތަކަށް ތައްޔާރުވަމުން އަންނަ ރާއްޖޭގެ އީގަލްސްގެ ޕްރެކްޓިހުގައި ވެލެންސިއާއަށް ކުޅެމުން އަންނަ އަލީ އަޝްފާގު (ދަގަނޑޭ) އާއި އިސްމާއިލް އީސަ (މެސީ) އަދި މުހައްމަދު އާރިފް (ބަކާ) ބައިވެރިވެއްޖެ އެވެ.\nއޯގަސްޓް 15 ގައި، އިންޑިއާގެ ބެންގަލޫރު އެފްސީއާ ދެކޮޅަށް މާލޭގައި އީގަލްސް ކުޅޭ މެޗަށް، ޓީމު ވަރުގަދަ ކުރުމުގެ ގޮތުން، އެ ކްލަބުން ވަނީ ކުރިން ވެސް އެ ކްލަބަށް ކުޅުނު އަލީ ފާސިރު (ސެންޓޭ) ގެނެސްފަ އެވެ. ބެލެވޭ ގޮތުގައި ވެލެންސިއާއަށް ކުޅެމުން އަންނަ ސެންޓޭއާއި އަޝްފާގު އީގަލްސްއަށް ގުޅިފައިވަނީ ހަމައެކަނި އޭއެފްސީ މެޗުތައް ކުޅުމަށެވެ.\nއޭއެފްސީ ކަޕުގެ އެންމެ ހިތްގައިމު ގޯލު ޖެހި ކުޅުންތެރިޔާގެ ޝަރަފުވެސް ހޯދާފައިވަނީ އަޝްފާގު އެވެ. އީގަލްސް އަކީ ދަގަނޑޭގެ ކެރިއާގައި އޭނާ ކުޅޭ ނުވަ ވަނަ ކްލަބެވެ.\nއީގަލްސް ދަތުރުކުރީ ޕްރިލިމިނަރީ މަރުހަލާގެ ފުރަތަމަ ބުރުގައި މިދިޔަ އޭޕްރީލް މަހު މާލޭގައި ބޫޓާންގެ ތިމްޕޫ ސިޓީ އާދެކޮޅަށް ކުޅުނު މެޗު ކާމިޔާބުކޮށްގެންނެވެ. ޕްރިލިމިނަރީ މަރުހަލާގެ ދެ ވަނަ ބުރުގައި އީގަލްސް ވާދަކުރަން ހަމަޖެހިފައި އޮތީ، ބަންގްލަދޭޝްގެ ޑާކާ އަބަހާނީ އާއެވެ.\nނަމަވެސް ކޮވިޑްގެ ސަބަބުން ދަތުރު ކުރުމުގެ ހުއްދަ ނުލިބި ގައުމުގައި މަޑުކުރަން ޖެހުމުގެ ސަބަބުން އެ ޓީމަށް އޭރު މުބާރާތުގައި ކުޅުމުގެ ފުރުސަތު ގެއްލުމުން އޭއެފްސީން އީގަލްސްއަށް ވަނީ ޕްލޭ އޮފް ބުރުން ޖާގަ ދީފަ އެވެ.\nއޭއެފްސީ ކަޕްގެ ދެކުނު އޭޝިއާގެ މެޗުތައް އޮންނާނީ މާލޭގަ އެވެ. އަންނަ މަހު އީގަލްސް އާއި ބެންގަލޫރު ކުޅޭ ޕްލޭއޮފް މެޗުން މޮޅުވާ ޓީމަކަށް ދެކުނު އޭޝިއާ ގްރޫޕްގެ ފަހު ޖާގަ ލިބޭއިރު، އެ ގްރޫޕްގައި މި ވަގުތު އޮތީ ރާއްޖޭގެ ޗެމްޕިއަން މާޒިޔާ، ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އަދި އިންޑިއާގެ އޭޓީކޭ މޯހަން ބަގާން އެވެ.\nބަޝުންދަރަ މެޗު އެއްވަރުކޮށް މޯހަން ބަގާން ދެވަނަ ބުރަށް\nބަޝުންދަރަ އާއި ބެންގަލޫރުގެ މެޗު ނިމުނީ އެއްވަރުވެގެން\nޗެތުރީގެ ކުރީގެ ކުޅުން ނުފެނޭ: އޮސްކާ


vnews - Islamee fatwa dhey enme mathee majileehuge idhaaraa rasmeekoh hulhuvaifi\nއިސްލާމީ ފަތުވާ ދޭ އެންމެ މަތީ މަޖިލީހުގެ އިދާރާ ރަސްމީކޮށް ހުޅުވައިފި\nރާއްޖޭގައި އިސްލާމީ ފަތުވާ ދޭ އެންމެ މަތީ މަޖިލީހުގެ އިދާރާގެ ނަމުގައި މިއަދު ދައުލަތުގެ މުއައްސަސާއެއް ރަސްމީކޮށް ހުޅުވައިފި އެވެ.\nމި މުއައްސަސާ މިއަދު ރަސްމީކޮށް ހުޅުވައިދެއްވީ އިސްލާމިކް މިނިސްޓަރު ޑރ. އަހްމަދު ޒިޔާދު ބާގިރު އެވެ.\nމިރަސްމިއްޔާތުގައި އިސްލާމިކް މިނިސްޓަރު ޑރ. ޒިޔާދު ވިދާޅުވީ ފަތުވާ އިސްލާމީ ފަތުވާ ދޭ އެންމެ މަތީ މަޖިލީހުގެ އިދާރާ މިއަދު ރަސްމީކޮށް ހުޅުވި ނަމަވެސް އެތަނުން މިހާތަނަށް ބައެއް މަސައްކަތްތައް ކޮށްފައިވާ ކަމަށެެވެ. އެގޮތުން ހަތަރު ފަތުވާއެއް ނެރެ މުހިއްމު ދެ މައްސަލައެއްގައި ލަފާ ދީފައިވާ ކަން މިނިސްޓަރު ވަނީ ފާހަގަކުރައްވާފަ އެވެ.\nމީގެއިތުރުން ފަތުވާ މަޖިލީހުގެ މެންބަރުންނަށް އިތުރު ތަމްރީން ދިނުމުގެ ގޮތުން ރާއްޖެއިން ބޭރަށް ފޮނުވުމާއި، ބައެއް ގައުމުތަކުގައި ފާހަގަކޮށްލެވޭ ފަތުވާތައް ދިވެހި ބަހަށް ތަރުޖަމާކުރުމުގެ މަސައްކަތް ފަށާފައިވާ ކަމަށްވެސް މިނިސްޓަރު ވަނީ ވިދާޅުވެފަ އެވެ.\nމިރަސްމިއްޔާތުގައި އިސްލާމީ ފަތުވާ ދޭ އެންމެ މަތީ މަޖިލީހުގެ ރައީސް ޝައިހް މުހައްމަދު ރަޝީދު އިބްރާހީމް ވިދާޅުވީ ފަތުވާ މަޖިލީހުގެ އިދާރާއަކީ ހުޅުލެއާއި މާލެއާއި ދެމެދު އަޅާ ބްރިޖަށް ވުރެ ވެސް އަގު މުއައްސަސާއެއް ކަމަށެވެ. އެގޮތުން ޝައިހް ވިދާޅުވީ ރާއްޖެ އިސްލާމްވިތާ 800 އަހަރުވީ އިރުވެސް ރާއްޖޭގައި ފަތުވާ މަޖިލީހުގެ އިދާރާއެއް މިނޫނީ ގާއިމުކުރެވިފައި ނެތުމަކީ ކުޑަކަމެއް ނޫން ކަަމަށެވެ.\n"މިސާލަކަށް ޗައިނީޒް މޯލްޑިވްސް ފްރެންޑްޝިޕް ބްރިޖް އެއީ އަޅުގަނޑުމެންނަށް މާއްދީ ގޮތުން 200 ނުވަތަ 300 މިލިޔަން ޑޮލަރުގެ އަގު ހުންނަ އެއްޗެއް ކަމަށް ވާނަމަ މި މަޖިލިހަކީ އެއަށް ވުރެ މާނަވީ ގޮތުން ކުޑަ މަޖިލީހެއެއް ނޫން،" ކުރީގެ އުއްތަމަ ފަނޑިޔާރު ޝައިހު ރަޝީދު ވިދާޅުވި އެވެ.\nދުނިޔޭގެ ބައެއް ގައުމުތަކުގައި ފަތުވާދޭ މަޖިލީހާއި އެތަންތަނުގެ މެންބަރުންނަކީ ދައުލަތުން އެންމެ އިސް މަގާމުތަކުގެ ތެރޭގައި ދަރަޖަކުރެވި ޝަރަފުވެރިން ކަމުގައި ދެކޭ ކަން ފާހަގަކުރައްވަމުން ޝައިހް ރަޝީދު ވިދާޅުވީ ބައެއް ގައުމުތަކުގައި ފަތުވާ ދޭ މަޖިލީހުގެ މެންބަރުންނަކީ ވަޒީރުންނަށް ވުރެވެސް ދަރަޖަ ބޮޑު ބޭފުޅުންގެ ގޮތުގައި ބަލާ ކަމަށެވެ.\nއިސްލާމީ ފަތުވާ ދޭ އެންމެ މަތީ މަޖިލީސް އުފައްދާފައި ވަނީ ދީނީ އެއްބައިވަންތަކަމުގެ ގާނޫނަށް ގެނައި އިސްލާހެއްގެ ދަށުން 2016 ވަނަ އަހަރު އެވެ. މިމަޖިލިސް އުފައްދާފައިވަނީ އިސްލާމިކް މިނިސްޓްރީގެ ދަށުން ހިންގަން ޖެހޭ ގޮތަށް އިސްލާމިކް މިނިސްޓްރީއަށް ޖަވާބުދާރީވާން ޖެހޭ ގޮތަށެވެ.\nދީނީ އެއްބައިވަންތަކަމުގެ ގާނޫނުގައި ބުނެފައިވަނީ މިފަދަ މަޖިލީހެއް އުފެއްދުމުގެ ބޭނުމަކީ ދީނީ އެއްބައިވަންތަކަން ދިވެހިންގެ މެދުގައި ގާއިމްކުރުމުގެ ގޮތުން، ދީނީ ގޮތުން ދިމާވާ ގޮންޖެހުންތަކާއި ރައްޔިތުންގެ މެދުގައި ދީނީ ގޮތުން ހިޔާލު އުފެދޭ މައްސަލަތައް ގައުމީ ފެންވަރުގައި ހައްލުކުރުމަށާއި އަދި އިސްލާމީ ފިޤުހީ އާ މައްސަލަތައް ދިރާސާކޮށް އެކަންކަމާ ގުޅޭ ދީނީ ލަފާ އެކަށީގެންވާ ހަލުވިކަމާ ހަރުދަނާ ކަމާއެކު ފޯރުކޮށްދިނުމަށް ކަމަށެވެ. ދީނީ މައްސަލަތަކުގައި އިސްލާމީ ފަތުވާ ދޭ އެންމެ މަތީ މަޖިލީހުން ދޭ ފަތުވާތަކަށް ހަމަ އެމައްސަލާގައި އާންމު ފަރާތްތަކުން ދޭ ފަތުވާތައް ނުވަތަ ފާޅުކުރާ ހިޔާލުތަކާއި ބަޔާންތަކަށް ވުރެ އިސްކަންދޭން ވާނެ ކަަމަށްވެސް ގާނޫނުގައި ވަނީ ބުނެފަ އެވެ.\nއިސްލާމީ ފަތުވާ ދޭ އެންމެ މަތީ މަޖިލިސް އެކުލެވިގެން ވަނީ ރައީސުލްޖުމްހޫރިއްޔާ އައްޔަންކުރައްވާ ފަސް މެންބަރުންގެ މައްޗަށެވެ. އަދި މި މަޖިލީހުގެ ރައީސްއާއި ނައިބް ރައީސް އައްޔަންކުރުމުގެ ބާރާއި، މެންބަރު ކަމުން ބޭފުޅަކު ވަކިކުރަންޖެހޭ ހާލަތެއް އައިސްފިނަމަ އެ ބާރުވެސް ދީފައިވަނީ ރައީސުލްޖުމްހޫރިއްޔާ އަށެވެ.


BREAKING: Majilihah Nurakkaleh Ovegen Salaamathee Fiyavalhu Thah Varugadha Kofi - Vaguthu\nކުރިއަށް އޮތް ސުވާލު: ދޭންވީ ކޮންލުއިތަކެއް؟ - 1 ދުވަސް ކުރިން\nމަޖިލިހަށް ނުރައްކަލެއް އޮވެގެން، ސަލާމަތީ ފިޔަވަޅުތައް ވަރުގަދަކޮށްފި\nރައްޔިތުންގެ މަޖިލިހުގެ އިދާރާއަށް ނުރައްކަލެއް އޮތް ކަމުގެ މައުލޫމާތާއެކު، ސަލާމަތީ ފިޔަވަޅުތައް ވަރުގަދަކޮށްފިއެވެ.\nމަޖިލީހުގެ ރައީސް މުހައްމަދު ނަޝީދަށް ހަމަލާ ދިން މީހުން ރައްޔިތުންގެ މަޖިލިސް ގޮއްވާލަން އުޅުނު ކަމުގެ މައުލޫމާތު ފުލުހުން ކުރިން ދީފައިވަނިކޮށް އޭގެ ފަހުން ޓީވީ ޗެނަލަކުން ފޭސްބުކް މެދުވެރިކޮށް މަޖިލީހުގެ ޖަލްސާ ކުރިއަށް ދަނިކޮށް ވަނީ މަޖިލިސް ގޮއްވާލަން ޖެހޭ ކަމަށް ލިޔެފައެވެ.\nމަޖިލީހުގެ މިއަދުގެ ޖަލްސާގައި، ރިޔާސަތުގައި އިންނެވި މަޖިލީހުގެ ނައިބު ރައީސް އީވާ އަބްދުﷲ ހާމަކުރެއްވި ގޮތުގައި، އެ އިދާރާއިން މިހާރު މި މައްސަލަ ވަނީ އެމްއެންޑީއެފްއާއި ފުލުހުންގެ ސަމާލު ކަމަށް ގެނެސްފައެވެ.\nމިކަމާ ގުޅިގެން އެމްއެންޑީއެފުން ވިދާޅުވީ މަޖިލީހަށް ނުރައްކާ އޮތް ކަމުގެ މައުލޫމާތު ލިބިގެން، މަޖިލީހުގެ އިދާރާ ވަށައިގެން އެ ސަރަހައްދުގެ ސެކިއުރިޓ މިހާރު މަތިކޮށް ސަލާމަތީ ފިޔަވަޅުތައް ވަރުގަދަކޮށްފައިވާނެ ކަމަށެވެ.\n"މި ވަގުތުގެ ހާލަތަށް ބަލައި، ސެކިއުރިޓީގެ މި ކަންކަން ދަނީ ދަމަހައްޓަމުން،" އެމްއެންޑީއެފްގެ އިންފޮމޭޝަން އޮފިސަރު މޭޖާ އިބްރާހީމް އާޒިމް މީޑިއާތަކަށް ޚިއްސާ ކުރެއްވި މެސެޖްގައިވެއެވެ.\nމި މައްސަލައާ ގުޅިގެން ފުލުހުން ވިދާޅުވީ މި މައްސަލަ ލިބިފައިވާ ކަމަށާއި ޓެރަރިޒަމަށް ހިތްވަރު ލިބޭ ގޮތަށް ކުރާ މިފަދަ ކަންކަން ސީރިއަސް މައްސަލަތަކެއްގެ ގޮތުގައި ބަލަމުން ދާނެ ކަމަށެވެ.\nނަޝީދަށް މި ހަމަލާގައި ގިނަ ޒަޚަމްތަކެއް ލިބިވަޑައިގެން އޭޑީކޭގައި ހަފުތާއެއްހާ ދުވަހު ފަރުވާދީ، އޮޕަރޭޝަންތަކެއް ވެސް ކުރައްވާފައިވެއެވެ. އެމަނިކުފާނު މިހާރު ހުންނެވީ މިހާރު ހުންނެވީ އިތުރު ފަރުވާއަށް ޖަރުމަން ވިލާތުގައެވެ.\nމެއި 18, 2021 14:13\nމެއި 18, 2021 14:23\nމީކޮން ފިލްމެއްބާ ، އެހާ ނުރައްކާ ބޮޑީއްޔާ ، ބަންދު ކޮއްފަ ގެޔައްވަޑައި ގަންނަވަން ވީނޫންތޯ ، މިހާރުވެސް ވާކަމެއް ހަރާން.\nއަނެއްކާ ސެކުރިޓީ ވަރުގަދަކޮއްގެން ބޭކާރު ހަރަދު ތަކެއް ދުއްވާލުމައްވުރެ. ދެން އެހެން ނޫނަސް ތިޔަ ބުނަނީ ސިފައިންނައް ފުލުހުންނައް އިތުބާރުކުރެވޭކައް ނެތޭ ދެން އެކަމަކު ހައި ރިސްކް ވެގެން އަނެއްކާވެސް އެމީހުން އައިސް ސެކުރިޓީ ބަލަހައްޓަދޭންވީ އެމީހުން......\nމެއި 18, 2021 14:26\nމެއި 18, 2021 14:50\nއިސްލާމްދީންގަ އޮންނަ ރިވެތި ގޮތުގަ އުޅޭނަމަ ދެދުނިޔޭގަ ވެސް ބާއްޖަ ވެރިކަމެވެ. ބިރެއް ގަންނާ ކަށް ނުޖެހޭނެ އެވެ.\nމެއި 18, 2021 15:42\nމީއާދަޔާހިލާފު ސެކިއުރިޓީއެއްބަލަހައްޓާ ގައުމެއް މަޖުލިސް އިދާރާވަށައުގެން ސެކިއުރިޓީ މަޖުލިސްޖަލްސާނިމުމުން މެންބަރުން ގްރޫޕްހަދާފަ މަގުތައްމަތީ ސެކިއުރިޓީ އެއްނުލާ ؟\nމެއި 18, 2021 17:05\nއިސްލާމް ދީނަށް ފާޅުގަ ކުރާ ފުރައްސާރަ ސީރިއަސްކަމެއްގެ ގޮތުގައި ނުބަލިނީ ކީވެގެން. ދީނެއް ނެއް ވަރީފާއާ ދުނިޔެ އޮތީ ދެއްތޯ.\nމެއި 18, 2021 22:10\nތިޔަހެން ބުނާމީހުން އުޅެނީ ކިހިނެއްބާއޭ ހިތަށް އަރާ\nމެއި 18, 2021 17:09\nދެން ނުރައްކާ ބޮޑިއްޔާ އޮންލައިންކޮށް ނަޖިލިސް ބާއްވަންވީނުންތޯ. ނުރައްކާ އޮތް ތަނަކަށް ވަދެތިބުން ވަރަށް މޮޔަކަމެއް. ނުރައްކަލެއް ނެތްކަން ޔަގީން ނުވާހާ ހިނދަކު އެކަން ބެލުމަށް ސިފައިންނާ ހަވާލުކޮއްފަ ގޭގަތިބެގެންވެސް ކުރިޔަށް ގެނދެވޭނެކަން ނަޝީދު ވަނީ ދައްކާފަ. ކީއްވެ މިހާރު ނުވާންވީ؟؟؟\nމެއި 18, 2021 21:11\nމާލޭގަ މައި މަގެއް އެއްކޮށް ބަންދު ނޮކޮށް ސެކިއުރިޓީ ދެވޭނެ ގޮތެއް ނުވިސްނުނީ ތޯ.


SunOnline: Kan'duthah rakkaatheri kurumah govaalai, Seychelles ge raees kan'du adin thagureerukuravvaifi\nކަނޑުތައް ރައްކާތެރިކުރުމަށް ގޮވާލައި، ސީޝެލްސްގެ ރައީސް ކަނޑުއަޑިން ތަގުރީރުކުރައްވައިފި\nރުގިއްޔާ މުހައްމަދު މޫސާ 15 Apr 2019, 12:43\nސީޝެލްސްގެ ރައީސް ކަނޑުއަޑީގައި އޮތް އުޅަނދަކުން ތަގުރީރު ކުރައްވަނީ -- ފޮޓޯ: އޭޕީ\nވިކްޓޯރިއާ (އޭޕްރިލް 15): ދުނިޔޭގެ ކަނޑުތައް ރައްކާތެރި ކުރުމަށް ގޮވާލައްވައި، ސީޝެލްސްގެ ރައީސް ޑެނީ ފޯ ކަނޑުއަޑީގައި އޮތް އުޅަނދަކުން ތަގުރީރުކުރައްވައިފި އެވެ. އެއީ ކަނޑުއަޑީގައި އޮތް އުޅަނދަކުން ރައީސަކު ލައިވްކޮށް ދެއްވި ފުރަތަމަ ތަގުރީރެވެ.\nރައީސް ޑެނީ ފޯ އެތަގުރީރު ދެއްވީ އިންޑިއާ ކަނޑުގެ އަޑި ހޯދާ ދިރާސާކުރުމަށް އިނގިރޭސިވިލާތުން ފަށާފައިވާ އެކްސްޕެޑިޝަނެއްގައި ބައިވެރިވެވަޑައިގަތުމަށްފަހުގަ އެވެ. އަދި އެތަގުރީރު ލައިވް ކުރީ ސީޝެލްސް ކައިރީ، ކަނޑުގެ 120 މީޓަރު އަޑީގައި އޮތް ސަބްމާސިބަލްއަކުންނެވެ.\n"ދުނިޔޭގެ ތިންބައިކުޅަ ދެބަޔަކީ ކަނޑުތައް. ނަމަވެސް ކަނޑުގެ ބޮޑުބައެއް އަދި ވެސް ޗާޓުކުރެވިފައި ނުވޭ. އަޅުގަނޑުމެންގެ އަތުގައި ހުރި މާސްގެ މެޕްތައް ވެސް ކަނޑުއަޑީގެ މެޕްތަކަށް ވުރެ ރަނގަޅު. މިއީ އަޅުގަނޑުމެންނަށް ވުރެ ބޮޑު މައްސަލައެއް އަދި އަންނަން އޮތް ޖީލުން މިމައްސަލަ ހައްލު ކުރަންދެން އަޅުގަނޑުމެންނަކަށް ނުތިބެވޭނެ،" ފޯ ވިދާޅުވި އެވެ.\nސީޝެލްސްގެ ރައީސް ސަބްމާސިބުލް ތެރޭގައި -- ފޮޓޯ: އޭޕީ\nމީގެ އިތުރުން ފޯގެ ތަގުރީރުގައި އޭނާ ވަނީ އިންސާނުންގެ ދިރުމަށް ޓަކައި ކަނޑުތައް ހިމާޔަތް ކުރުމަކީ ކޮންމެހެން ކުރަން ޖެހޭ ކަމެއް ކަމަށް ވިދާޅުވެފަ އެވެ. އަދި ކަނޑަކީ "ދުނިޔޭގެ ހިތް" ކަމަށާއި މިހާރު ކަނޑުތައް އޮތީ ނުރައްކާތެރި ހާލަތެއްގައިކަން ފާހަގަ ކުރައްވައިފަ އެވެ.\n"މޫސުމަށް އަންނަ ބަދަލުތަކުގެ ސަބަބުން ތިމާވެއްޓަށް އޭގެ އަސަރު ކުރޭ. އަޅުގަނޑަށް އެބަ ފެނޭ ރައްކާތެރިކަން ބޭނުންވާ ކަނޑުގެ ދިރުންތައް. މިމައްސަލަތައް އުފެއްދީ އަޅުގަނޑުމެން އަދި އަޅުގަނޑުމެން ގުޅިގެން މިމައްސަލަތައް ހައްލު ކުރަން ޖެހޭ،" ފޯ ވިދާޅުވި އެވެ.\nއޮކްސްފޯޑް ޔުނިވާސިޓީގެ މެރިން ސައިންޓިސްޓުން ބައިވެރިވާ އެއެކްސްޕެޑިޝަންގައި ވަނީ ކަނޑުއަޑީގެ ދިރުންތައް ދިރާސާކޮށް، ކަނޑުގެ އަޑި ޗާޓުކޮށްފަ އެވެ. އަދި އެމަސައްކަތުން ލިބޭ މައުލޫމާތު ބޭނުން ކުރާނީ އަންނަ އަހަރާ ހަމަޔަށް ސީޝެލްސްގެ ކަނޑުގެ 30 ޕަސެންޓު ހިމާޔަތް ކުރުމަށް ތާއިދު ހޯދުމަށެވެ.\nމިދިޔަ އަހަރުގެ ފެބްރުއަރީ މަހު ސީޝެލްސް އިން ވަނީ އެމެރިކާގެ ނޭޗާ ކޮންޒަވެންސީ ގުރޫޕާއެކު ހެދި އެއްބަސްވުމެއްގެ ދަށުން، ސީޝެލްސްގެ 210،000 އަކަ ކިލޯމީޓަރުގެ ކަނޑުގެ ސަރަހައްދު ހިމާޔަތް ކުރަން އެއްބަސްވެފަ އެވެ. އޭގެ ސަބަބުން ހިމާޔަތްކޮށްފައިވާ ސަރަހައްދުތަކުގައި ފަތުރުވެރިކަމާއި މަސްވެރިކަން ވަނީ މަދުކޮށްފަ އެވެ.\nދުނިޔޭގެ ކަނޑުތަކުގެ ތެރެއިން ހިމާޔަތްކޮށްފައި އޮންނަނީ އެންމެ ފަސް ޕަސެންޓުގެ ސަރަހައްދެކެވެ. އަދި ދުނިޔޭގެ ގައުމުތަކުން ވަނީ އަންނަ އަހަރު އަންނަންވާއިރަށް ހިމާޔަތްކޮށްފައިވާ ކަނޑުގެ ސަރަހައްދު 10 ޕަސެންޓަށް އިތުރު ކުރަން އެއްބަސްވެފަ އެވެ.\nސީޝެލްސްގެ ރައީސް ކަނޑުއަޑިން ތަގުރީރުކުރައްވައިފި\nރައީސް ސޯލިހުއާއި ޗަންދްރިކާ ބައްދަލުކުރައްވައިފި\nއިބޫ ހުވަކުރައްވާ ރަސްމިއްޔާތަށް ޗަންދްރިކާ ރާއްޖެއަށް


EPL: West Brom aiyy dhashun Chelsea salaamaiyyvee kiriyaa - One Online\nޗެލްސީގެ ކެޕްޓަން ބޭންޑް އަޅައިގެން މިރޭގެ މެޗަށް ނުކުތް ސިލްވާ --- ފޮޓޯ/ ބީބީސީ\nއިނގިރޭސި ޕްރިމިއާ ލީގުގައި ވެސްޓް ބްރޮމްއާ ދެކޮޅަށް ޗެލްސީން ކުޅުނު މެޗު 3-3ގެ ނަތީޖާއަކުން އެއްވަރުވެގެން ނިމިއްޖެއެވެ.\nވެސްޓްބްރޮމްގެ ދަނޑުގައި ރޭ ކުޅުނު މެޗު އެއްވަރުވެގެން ނިމުނިއިރު، މެޗުގެ ފުރަތަމަ ހާފްގައި ވެސްޓް ބްރޮމްއިން ވަނީ ތިން ގޯލްގެ ލީޑެއް ނަގައިފައެވެ. ޗެލްސީން ދެވަނަ ހާފުގައި ތިން ގޯލް ޖަހައި އެއްވަރުކުރިއިރު، ތިންވަނަ ގޯލް ޖެހީ މެޗުގެ ފަހު ވަގުތުކޮޅުގެ ތެރޭގައެވެ.\nމިރޭގެ މެޗަށް ޗެލްސީ ނުކުތީ މިސީޒަނަށް ޓީމާ ގުޅުނު ތިއާގޯ ސިލްވާގެ ކެޕްޓަން ކަމުގެ ދަށުގައެވެ. އާންމުކޮށް ޓީމުގެ ގޯލް ބަލަހައްޓަމުން އަންނަ ކެޕާ އަރީޒާބަލާގާގެ ފޯމް ގެއްލިފައި ހުރުމުން އޭނާގެ ބަދަލުގައި ވިލީ ކަބަލޭރޯ ކުޅެން ނުކުތްއިރު، ޕުލިސިޗާއި ހަކިމް ޒިޔެޗް މިރޭގެ މެޗަށްވެސް ފިޓް ވެފައެއް ނުވެއެވެ. ހަފްތާ ތެރޭގައި ކުޅުނު ލީގު ކަޕްގައި ކުޅެން ނުކުތް ބެން ޗިލްވެލް މިރޭގެ ސްކޮޑުގައި ލެމްޕާޑު ހިމަނައިފައެއް ނުވެއެވެ.\nމެޗުގެ ހަތަރުވަނަ މިނެޓުގައި ވެސްޓް ބްރޮމްއިން ލީޑު ނެގިއެވެ. ޗެލްސީގެ ޑިފެންސުން ހެދުނު ގޯހެއްގެ ބޭނުން ހިފައި، ރޮބިންސަން ގޯލް ހުޅުވާލިއިރު، އޭގެ 15 ވަރަކަށް މިނެޓް ފަހުން އޭނާގެ ދެވަނަ ގޯލެއްވެސް ޖެހިއެވެ. ޗެލްސީގެ ކެޕްޓަން ބޭންޑް އަޅައިގެން ހުރި ސިލްވާގެ ފަރާތުން ހެދުނު ގޯހަކުން ރޮބިންސަން ކާމިޔާބުކުރީ ފަސޭހަ ގޯލެކެވެ.\nހާފް ނިމުމުގެ ކުރިން ވެސްޓް ބްރޮމްއިން އިތުރު ގޯލެއް ޖަހައި ޗެލްސީ އުނދަގޫ ހާލަތަކަށް ވައްޓާލިއެވެ. ކޯނަރަކުން އެގޯލް ކާމިޔާބު ކޮށްދިނީ ބާޓްލޭއެވެ.\nދެވަނަ ހާފަށް ނުކުމެ ޗެލްސީން އެޓޭކް ވަރުގަދަ ކުރިއެވެ. ހާއްސަކޮށް މެދުތެރެއިން ރަނގަޅު ޕާސްތަކެއް ޖަހައި ޓީމު ކުރިއަށް ޖެހިލިއެވެ. މެޗުގެ 55 ވަނަ މިނެޓުގައި މޭސަން މައުންޓް ދުރުން ފޮނުވާލި ބާރު ހަމަލާއާއެކު ޗެލްސީން ނަތީޖާގެ ފަރަގު ކުޑަކުރިއިރު، އޭގެ 10 މިނެޓް ފަހުން ހަޑްސަން އޮޑޯއީ ވަނީ ދެވަނަ ގޯލެއް ވެސް ޖަހައިފައެވެ. ދެވަނަ ހާފްގައި ކުޅެން ނުކުތް ހަޑްސަން އޮޑޯއީ އެ ގޯލް ޖެހީ ކައި ހަވާޓްސްގެ ރަނގަޅު ޕާހަކުންނެވެ.\nޗެލްސީން ކުރިއަށް ޖެހި އެޓޭކަކަށްފަހު އެޓޭކެއް އުފެއްދިއިރު، އެޓީމުން އެއްވަރުކުރީ މެޗު ނިމެން ދެ މިނެޓެއް ވެފައި ވަނިކޮށެވެ. އެޓީމަށް ނަތީޖާ ހަމަހަމަކޮށްދިނީ ޓެމީ އަބްރަހަމް އެވެ.\nޗެލްސީން މިހާތަނަށް ކުޅުނު ތިން މެޗުގެ ތެރެއިން މޮޅުވެފައި ވަނީ އެންމެ މެޗަކުންނެވެ. ފުރަތަމަ މެޗުގައި ބްރައިޓަން އަތުން ޗެލްސީ މޮޅުވިއިރު، ދެވަނަ މެޗުގައި ލިވަޕޫލް އަތުން ބަލިވީ 2-0ގެ ނަތީޖާއަކުންނެވެ.


Bandhuge usoolaa hilaafu vejje nama 10,000 pound ge joorimanaa eh | Mihaaru\nލަންޑަންގެ އިރުމަތީގެ ސަރަހައްދެއްގައި މީހަކު ހިނގާލާފައި ދަނީ: އިނގިރޭސި ވިލާތުން ދަނީ ހަރުކަށި ފިޔަވަޅުތަކެއް އަޅަމުން. --ފޮޓޯ:އޭއެފްޕީ\n20 ސެޕްޓެމްބަރ 2020 - 09:50\nސެޕްޓެމްބަރު 28 ގައި އަމަލްކުރަން ފަށާ އާ ގަވާއިދުގައި ބުނެފައިވާ ގޮތުގައި ކޮވިޑް-19 އަށް ޕޮޒިޓިވްވެއްޖެ ނަމަ އަމިއްލައަށް އެކަހެރިވާން ޖެހޭ މީހުންގެ އިތުރުން ގާތް ކޮންޓެކްޓުންގެ ގޮތުގައި ކަނޑައަޅާ މީހުން ވެސް އެކަހެރިވާން ޖެހޭނެ އެވެ. އެކަމާ ދެކޮޅުހަދައިފި ނަމަ، ބޮޑު ޖޫރިމަނާއަކާ ކުރިމަތިވާނެ ކަމަށް، ސަރުކާރުން ބުނެ އެވެ.\nއިނގިރޭސިވިލާތުގައި ކޮވިޑްގެ އާ ކޭސްތައް ފެނުން މިހާރު ވަނީ ގިނަވެފަ އެވެ.\nއާ އުސޫލުގައި، އާމްދަނީގެ ގޮތުން އެންމެ ދަށް ފަންތީގެ މީހުން އެކަހެރިވާން ޖެހިއްޖެ ނަމަ، އެހީގެ ގޮތުން 500 ޕައުންޑް (10،000ރ)ގެ މާލީ އެހީއެއް ލިބޭނެ އެވެ. އަދި މުވައްޒަފަކު އެކަހެރިވާން ދެކޮޅުހަދާ ކުންފުނިތައް ނުވަތަ ވިޔަފާރިތަކަށް އަދަބު ވެސް ވަނީ ކަނޑައަޅައިފަ އެވެ. ޖޫރިމަނާގެ އެންމެ ހަރުކަށި އަދަބު ބޮޑަށް އަމާޒުކޮށްފައި ވަނީ، މުވައްޒަފުން އެކަހެރިވާން ދެކޮޅުހަދާ ފަރާތްތަކަށެވެ.\nއިއްޔެ އިންގްލެންޑްގައި އަލަށް ކޮވިޑް ޖެހުނު މީހުންގެ އަދަދު 4،422 އަށް އަރަ އެވެ. އަދި 27 މީހުން މަރުވި އެވެ.\nއާ ޖޫރިމަނާ ފަށަނީ 1،000 ޕައުންޑުންނެވެ. އެކަމަކު ތަކުރާރުކޮށް ހިލާފުވާ ނަމަ އެ އަދަދު 10،000 ޕައުންޑަށް ބޮޑުކުރެވެ އެވެ.\nއާ އުސޫލު އާންމުކުރައްވަމުން ބޮޑުވަޒީރު ބޮރިސް ޖޯންސަން ވިދާޅުވީ ބަލިން ރައްކާތެރިވުމުގެ އެންމެ މުހިންމު ފިޔަވަޅަކީ އުސޫލުތަކަށް ތަބާއަވުން ކަމަށެވެ.\n"މީގެ މުހިންމުކަން އެއްވެސް މީހަކު ނުވާނެ އާދައިގެ ކަމަކަށް ނަގައިގެންނެއް. އާ އުސޫލުތަކުގެ މާނައަކީ ގާނޫނީ ގޮތުން އެންމެން ވެސް އެއަށް ބޯލަނބަން ޖެހޭކަން،" ޖޯންސަން ވިދާޅުވި އެވެ.\n"މި ވައިރަސް ފެތުރުނަނުދޭން އަހަރެމެންނަށް ކުރެވެން އޮތް މަސައްކަތެއް ކުރަން ޖެހޭ."


Covid vaccine jehi meehunge adhadhu 80,159 ah araifi\nކޮވިޑް ވެކްސިން ޖެހި މީހުންގެ އަދަދު 80،159 އަރައިފި\nރާއްޖޭގައި މިމަހު އެއްވަނަ ދުވަހު ކޮވިޑް-19 ވެކްސިން ދޭން ފަށާފައިވާއިރު ހޯމަ ދުވަހުގެ ރޭގެ ނިޔަލަށް 80،159 މީހުން ވަނީ ވެކްސިން ޖަހާފައެވެ.\nހޯމަ ދުވަހު 5085 މީހަކު ވަނީ ވެކްސިން ޖަހާފައެވެ. އެއީ މާލެ ސަރަހައްދުން 3،497 މީހުން އަދި އަތޮޅު ތެރެއިން 1،588 މީހެކެވެ. ރިސޯޓްތަކުގައި ވެސް ހޯމަ ދުވަހު ވެކްސިން ޖެހުމުގެ ކަންކަން ކުރިއަށް ގެންގޮސްފައިވާ އިރު، ރިސޯޓްތަކުން 443 މީހަކު ވަނީ ވެކްސިން ޖަހާފައެވެ.\nމިއަދު ވެސް ވެކްސިން ޖެހުން ކުރިއަށް ދާއިރު އުމުރުން 18 އަހަރާއި 30 އަހަރާއި ދެމެދުގެ އުމުރުފުރައިގެ މީހުންގެ ތެރެއިން ދިގު މުއްދަތަކަށް ބޭސް ބޭނުންކުރާ މީހުންނަށާއި، 30 އަހަރުން މަތީގެ އެންމެނަށް ވެކްސިން ދިނުމަށް ވަނީ ނިންމާފައެވެ.\nއުމުރުން ދުވަސްވީ މީހުންނާއި، ބައްޔެއްގެ ސަބަބުން ނުވަތަ ނުކުޅެދުންތެރިކަމެއްގެ ސަބަބުން އެނދުމަތިވެފައިވާ މީހުންގެ ރައްކަލަކަށް އެފަދަ މީހުންގެ އެހީތެރިން ވެކްސިން ޖެހުން މުހިންމު ކަމަށް އެޗްޕީއޭއިން ވަނީ ބުނެފައެވެ.\nކުންފުނިތަކާއި ކުޅިވަރު ކުލަބު ޖަމިއްޔާތަކާއި ފަތުރުވެރިކަމުގެ ހިދުމަތް ދޭ ތަންތަނާއި މަސްވެރިކަމާއި ދަނޑުވެރިކަމުގެ ދާއިރާއާ ގުޅުންހުރި މުވައްޒަފުން ގުރޫޕު ވެކްސިނޭޝަނަށް ރަޖިސްޓްރީވުމުގެ ފުރުސަތު ވެސް ވަނީ ހުޅުވާލާފައެވެ.\nރާއްޖޭގައި މިހާރު ޖަހަމުން އަންނަނީ އިންޑިއާއިން ހަދިޔާ ކުރި އޮކްސްފޯޑް-އެސްޓްރާޒެކެނާ ކޮވިޝީލްޑެވެ.\nއާބާދީގެ 50 ޕަސެންޓް ވެކްސިން ފުރިހަމަކޮށްފި\nޖަޕާނުން ރާއްޖެެއަށް ކޮވިޑް ވެކްސިން ހަދިޔާ ކުރަނީ\n9 ޖަހަންވާއިރަށް ވެކްސިން ކިއު ފުރިއްޖެ


Jeff Bezos anekkaa ves dhuniyeyge emme mussandhi meeha ah | Mihaaru\nޖެފް، ބެޒޯސް އަނެއްކާ ވެސް ދުނިޔޭގެ އެންމެ މުއްސަނދި މީހާ އަށް\n03 ޖެނުއަރީ 2020 - 06:03 1 comment\nއެ މަގާމު ޖެފް 55، އަށް މިދިޔަ އަހަރު ގެއްލުނީ އުމުރުން 25 އަހަރުވީ ކައިވެނި ވެސް ރޫލައިލަން ޖެހުމާއި ކުންފުނީގެ އާމްދަނީ ވެސް ދަށްވުމުންނެވެ. ޖެފްގެ ކުންފުންޏަށް މިދިޔަ އަހަރު 10 ބިލިއަން ޑޮލަރުގެ ގެއްލުމެއް ވި އެވެ. ނަމަވެސް އަލުން ދުނިޔޭގެ އެންމެ މުއްސަނދި މީހާގެ މަގާމަށް އޭނާ ރުޖޫއަވީ އިރު، މިލްކިއްޔާތު މިހާރު 115 ބިލިއަން ޑޮލަރަށް އަރާ ކަމަށް ބްލޫބާގް ބިލިއަނާޒް އިންޑެކްސް އިން ދައްކަ އެވެ.\nގޭޓްސް 64، ގެ މިލްކިއްޔާތަކީ މިހާރު 113 ބިލިއަން ޑޮލަރެވެ.\nއެންމެ މުއްސަނދި މީހުންގެ ލިސްޓުގެ ތިން ވަނަގައި އަދިވެސް އޮތީ މިދިޔަ އަހަރު އެ މަގާމު ލިބުނު ފްރާންސްގެ މަޝްހޫރު ވިޔަފާވެރިޔާ ބާނާޑް އާނޯލްޓް 70، އެވެ. ލުއީ ވިޓޯންގެ ވެރިޔާގެ މިލްކިއްޔާތު 108 ބިލިއަން ޑޮލަރަށް އަރަ އެވެ.\nބްލޫމްބާގުން ބުނިގޮތުގައި ޖެފާއި ގޭޓްސް އާއި ބާނާޑް އަކީ އެންމެ މުއްސަނދި މީހުންގެ ލިސްޓްގައި މިލްކިއްޔާތު 100 ބިލިއަނަަށް އަރާ ހަމައެކަނި ތިން މަހުޖަނުންނެވެ.\nBill Gates alun emme mussandhi meegehaa ge magaamah\nއެންމެ މުއްސަނދި 10 މީހުންނަށް ބަލާ އިރު ހަތަރު ވަނައިގައި އުޅެނީ ބާކްޝަޔާ ހެތަވޭގެ ވެރެން ބުފެޓް (89.9 ބިލިއަން ޑޮލަރު) އެވެ. ފަސް ވަނައިގައި ފޭސްބުކްގެ ބާނީ މާކް ޒަކަބާގް (74.9 ބިލިއަން ޑޮލަރު)، ހަ ވަނައިގައި އޮރޭކަލްގެ ވެރިޔާ ލެރީ އެލިޒަން (69.2 ބިލިއަން ޑޮލަރު)، ހަތް ވަނައިގައި ޒާރާގެ ބާނީ އަމެންޝިއޯ އޯޓެގާ، އަށް ވަނައިގައި ގޫގުލްގެ ލެރީ ޕޭޖް (61.2 ބިލިއަން ޑޮލަރު). ނުވަ ވަނައިގައި އެމެރިކާ މޯވިލްގެ ކާލޯސް ސްލިމް (60.4 ބިލިއަން ޑޮލަރު) އަދި 10 ވަނައިގައި އުޅެނީ ރިލައިންސް ލިމިޓެޑްގެ ވެރިޔާ މުކޭޝް އަމްބާނީ (60 ބިލިއަން ޑޮލަރު) އެވެ.\nއިތުރު ލިޔުންތައް އެމޭޒަން ބިލް ގޭޓްސް މާކް ޒުކަބާގް އެމެރިކާ


ކޯވިޑް-19އަށް އިއްޔެ ފައްސިވީ 79 ދިވެހިންނާއި 27 ބިދޭސީން! | Sandhaanu\nކޯވިޑް-19އަށް އިއްޔެ ފައްސިވީ 79 ދިވެހިންނާއި 27 ބިދޭސީން!\nކޯވިޑް-19 އަށް ރާއްޖެއިން އިތުރު 106 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 99 ކޭސް ފެނިފައިވަނީ މާލެ ސަރަހައްދުންނެވެ. އަނެއް7ކޭސް ފެނިފައިވަނީ އަތޮޅު ތެރެއިންނެވެ.\nމިއަދު ފައްސިވީ މީހުންގެ ތެރޭގައި 79 ދިވެހިން ހިމެނޭއިރު، އޭގެ އިތުރުން ހިމެނެނީ ބަނގްޅަދޭޝްގެ 21 މީހަކާއި، އިންޑީޔާގެ5މީހަކާއި އަދި ނޭޕާލްގެ އެކަކެވެ. މިހާތަނަށް އަތޮޅުތެރޭގެ 16 ރަށަކުން ވަނީ ކޯވިޑް-19ގެ އެކްޓިވް ކޭސްތައް ފެނިފައެވެ. އޭގެ ތެރޭގައި ހިމެނެނީ:\nމިރަށްތަކެވެ. މިއަދު ފައްސިވީ މީހުންނާއިއެކު މިބައްޔަށް ރާއްޖެއިން ފައްސިވީ މީހުންގެ ޖުމްލަ އަދަދު މިވަނީ 5785 އަށް އަރައިފައެވެ. އަދި މިވަގުތު އެކްޓިވް ކޭސްތަކުގެ ގޮތުގައި 2414 ކޭހެއް ފާހަގަ ކުރެވޭއިރު، 146 މީހަކަށް ހޮސްޕިޓަލްގައި ފަރުވާ ދެމުން އެބަދެއެވެ.


Covid-19 Jehe Meehunge Bolun Isthashi Faibaa: Dhiraasaa - Vaguthu\nކޮވިޑް-19 ޖެހޭ މީހުންގެ ބޮލުން އިސްތަށި ފައިބާ ކަމަށް ދިރާސާއަކުން ދައްކައިފިއެވެ.\nމެޑިކަލް ޖާނަލް 'ދި ލޭންސެޓް'ގައި އާންމު ކުރި ދިރާސާއެއްގައި ބުނެފައި ވަނީ ބޮލުން އިސްތަށި ފޭބުމާއި ވަރުބަލިވުމާއި ނޭވާ ކުރުވުމާއި، ބޮލަށް އެނބުރުން އަދި ހުޅުތަކުގައި ރިއްސުމަކީ ކޮވިޑް-19 ގެ ދިގު މުއްދަތަކަށް ފެންނަ އަލާމާތްތަކެއް ކަމަށެވެ.\nމި ދިރާސާކޮށްފައި ވަނީ ޖިން ޔިން-ޓަން ހޮސްޕިޓަލުގައި މިދިޔަ މެއި 29 އިން ހަތެއް ޖެނުއަރީ އާ ދޭތެރޭގައި ކޮވިޑް-19 އަށް ފަރުވާ ކޮށްފައިވާ މީހުންގެެ ހާލަތަށް ރިއާޔަތް ކޮށްފައެވެ. ދިރާސާ ކުރި މީހުން ވަނީ ހަ މަސް ފަހުން ފަރުވާ ހޯދި މީހުންނާއި އިންޓަވިއުކޮށް ފެންނަމުންދާ އިތުރު އަލާމާތްތަކާ ބެހޭ ގޮތުން ސުވާލުކޮށް ޓެސްޓުތަކެއް ހަދައިފައެވެ.\nދިރާސާއިން ދައްކާ ގޮތުން ބަލިން ރަނގަޅުވެފައިވާ މީހުންެގެ ތެރެއިން 63 އިންސައްތަ މީހުން ވަރުބަލިވުން، 26 އިންސައްތަ މީހުންނަށް ނިދަން އުނދަގޫވެ،، 23 އިންސައްތަ މީހުން ޑިޕްރެސްވެ، 22 އިންސައްތަ މީހުން ބޮލުން އިސްތަށި ފައިބައެވެ.\nމި ދިރާސައިގައި ހަށިގަނޑުގެ ގުނަވަންތައް މަސައްކަތް ކުރާ ވަރުވެސް ބެލިއެވެ. މީގެ ތެރެއިން ބައެއް މީހުން އަލަށް ހަކުރު ބަލި ހުންނަ ކަން އެނގިފައި ވެއެވެ.\nފެބުރުއަރީ 24, 2021 17:33\n15 އަހަރު ބޮލުން އިސްތަށި ފައިބާތާ ދެންފައިބާ މިންވަރު އިތުރުވީތާ ތިޔަ ދިރާސާއިން.


ވަޒީފާއާބެހޭ ޓްރައިބިއުނަލުގެ ގަވާއިދު ކޮމެންޓަށް ހުޅުވާލުން\nވަޒީފާއާބެހޭ ޓްރައިބިއުނަލުގެ ގަވާއިދު (17 ފެބުރުވަރީ 2010 ގައި ގެޒެޓުގައި ޝާއިޢުކޮށް ޢަމަލުކުރަން ފެށުނު) އިޞްލާޙު ކުރެވެމުންދާތީ ގަވާއިދު ކޮމެންޓަށް ހުޅުވާލުން\nވަޒީފާއާބެހޭ ޓްރައިބިއުނަލުގެ ގަވާއިދު އިޞްލާޙު ކުރެވެމުންދާތީ ގަވާއިދަށް ގެނައުމަށް ހުށަހަޅާ އިޞްލާޙުތަކާ ގުޅޭގޮތުން ޚިޔާލެއްވާނަމަ، މިއޮފީހަށް ހުށަހެޅުއްވުމުގެ ފުރުޞަތު ޢާންމުކޮށް ހުޅުވާލެވިފައިވާ ވާހަކަ ދަންނަވަމެވެ. ވީމާ، މި ގަވާއިދާ ގުޅޭގޮތުން އެއްވެސް ފަރާތެއްގެ ޚިޔާލެއްވާނަމަ، 16 އޮކްޓޫބަރު 2014 ވާ ބުރާސްފަތި ދުވަހުގެ 15:30 ގެ ކުރިން info@employmenttribunal.gov.mv މެދުވެރިކޮށް ނުވަތަ ލިޔުމުން މި އޮފީހަށް އެ ޚިޔާލެއް ފޮނުއްވައިދެއްވުން އެދި ދަންނަވަމެވެ.\nއިޞްލާޙުކުރެވެމުންދާ ގަވާއިދުގެ ކޮޕީ މި ޓްރައިބިއުނަލުގެ ވެބްސައިޓް www.employmenttribunal.gov.mv އިން ލިބެން ހުންނާނެއެވެ. އިތުރު މަޢުލޫމާތު ހޯއްދެވުމަށް 3308772 ނުވަތަ 3308773 އަށް ގުޅުއްވުން އެދެމެވެ.\n4 ޛުލްޙިއްޖާ 1435\n28 ސެޕްޓެންބަރު 2014\nޕަބްލިޝްކުރި ތާރީޚު: 02 އޮކްޓޫބަރު 2014\nސުންގަޑި: 16 އޮކްޓޫބަރު 2014 1530


PSG in ves Pochettino beynunvey: Report | Mihaaru\nޕީއެސްޖީން ވެސް ޕޮޗެޓީނޯ ބޭނުންވޭ: ރިޕޯޓް\n09 ނޮވެމްބަރ 2020 - 11:29\nޕެރިސް (ނޮވެމްބަރު 9) - ޕީއެސްޖީން ވެސް އާޖެންޓީނާގެ މަޝްހޫރު ކޯޗު މައުރީސިއޯ ޕޮޗެޓީނޯ އެ ޓީމުގެ ކޯޗަކަށް ގެންނަން ޝައުގުވެރިވާ ކަމަށް ފްރާންސްގެ މީޑިއާ ރިޕޯޓްތައް ބުނެފި އެވެ.\nމި ވަގުތު އެއްވެސް ޓީމަކާ ހަވާލުނުވެ ހުރި ޕޮޗެޓީނޯ ގެންދަން އިނގިރޭސި ކްލަބް މެންޗެސްޓާ ޔުނައިޓެޑުން ވެސް ވަނީ ޝައުގުވެރިކަން ފާޅުކޮށްފަ އެވެ. ޕޮޗެޓީނޯ ހޯދުމުގެ ރޭހަށް ޕީއެސްޖީން ވަދެފައިވަނީ މި ސީޒަނަށް ފަހު އެ ޓީމުގެ ކޯޗަކަށް މިހާރު ހުރި ތޯމަސް ޓުޗެލްގެ އެއްބަސްވުން ހަމަވާތީ އެވެ.\nދާދި ފަހުން ޓުޗެލް ވަނީ ޕީއެސްޖީގައި އޭނާގެ މުސްތަގުބަލާ ބެހޭގޮތުން ވާހަކަ ދައްކައިފަ އެވެ. ޓުޗެލް ބުނީ ކޮންޓްރެކްޓްގެ ފަހު އަހަރު ތެރޭގައި މަސައްކަތްކުރާއިރު އެއްބަސްވުން އާ ކުރުމުގެ ވާހަކަތަކުގައި މާ ބޮޑު ކުރިއެރުމެއް ނުލިބޭނަމަ އަންނަ އަހަރު އޭނާ އެ ޓީމުން ނުފެނުމުގެ ފުރުސަތު ވެސް އެބައޮތް ކަމަށެވެ.\nމިދިޔަ ސީޒަނުގެ ޗެމްޕިއަންސް ލީގުގެ ފައިނަލުގައި ކުޅުނު ޕީއެސްޖީން މި ފަހަރު އެ މުބާރާތުގައި ކުޅުނު ތިން މެޗުގެ ތެރެއިން ދެ މެޗުން ވަނީ ބަލިވެފަ އެވެ. ފްރެންޗް ލީގުގެ އެއް ވަނައިގައި އެންމެ ފަހުން ކުޅުނު ހަތް މެޗުން ވެސް މޮޅުވެގެން ޕީއެސްޖީ އޮތްއިރު، އެ ޓީމު ލީގުގެ ފުރަތަމަ ދެ މެޗުން ވަނީ ބަލިވެފަ އެވެ.\nކުރިން ޑޯޓްމަންޑަށް ކޯޗުކޮށްދިން ޓުޗެލް އަށް ޕީއެސްޖީގައި ތިބި ތަރިން ގޮވައިގެން އެންމެ އެކަށީގެންވާ ކާމިޔާބެއް ހޯދިފައިނުވާތީ އޭނާގެ ކޮންޓްރެކްޓް ހަމަވުމުން ދޫކޮށްލަން ޕީއެސްޖީގެ ބޯޑް މެމްބަރުންގެ މެޖޯރިޓީ ބޭނުންވާ ކަމަށް ފްރާންސްގެ މީޑިއާ ރިޕޯޓްތައް ބުނެ އެވެ. ޓުޗެލް ދޫކޮށްލުމަށް ފަހު ޕީއެސްޖީން ގެންނަން ބޭނުންވަނީ ކުރިން އެ ޓީމަށް ކުޅެފައިވާ ޕޮޗެޓީނޯ އެވެ.\nނޫސްވެރިންގެ ބައްދަލުވުމެއްގެ ތެރެއިން ޓުޗެލް ވާހަކަދައްކަނީ.-- ފޮޓޯ: އޭއެފްޕީ\nޕޮޗެޓީނޯ ވަނީ 2001 އިން 2003 އަށް ޕީއެސްޖީ އަށް ކުޅެފަ އެވެ. އެ ޓީމާ އެކު ޕޮޗެޓީނޯ ވަނީ ޔުއެފާ އިންޓަޓޯޓޯ ކަޕް ކާމިޔާބުކޮށްފަ އެވެ. މިއީ ޕީއެސްޖީ އަށް ޔުއެފާ ކަޕް ވިނާސް ކަޕް ނުލައި ދެން ޔޫރަޕްގައި ލިބުނު ހަމައެކަނި މުބާރާތެވެ. ސިޓީއާ ގަތަރުގެ މަހުޖަނު ނާސިރު އެލް ހެއްލާފީ ހަވާލުވެ އެ ޓީމަށް ހޯދައިދޭން އެންމެ ބޭނުންވަނީ ޗެމްޕިއަންސް ލީގެވެ. އެކަންކުރަން ގިނަ ކޯޗުންތަކެއް ގެނެސްގެން ވެސް މިހާތަނަށް އަދި ކާމިޔާބުވާގޮތެއްނުވެ އެވެ. ޕޮޗެޓީނޯ ވަނީ މިދިޔަ އަހަރު ޗެމްޕިއަންސް ލީގު ފައިނަލުގައި ލިވަޕޫލް އަތުން ބަލިވެފަ އެވެ.\nއުމުރުން 48 އަހަރުގެ ޕޮޗެޓީނޯ ކޯޗިން ކެރިއަރު ފެށީ 2009 ވަނަ އަހަރު ކުރިން އޭނާ ކުޅުނު ކްލަބް ކަމަށްވާ ސްޕެއިންގެ އެސްޕަންޔޯލުންނެވެ. އޭނާ އެންމެ ފުރަތަމަ ހަވާލުވި އިނގިރޭސި ކްލަބަކީ 2013 ވަނަ އަހަރު ސައުތެމްޓަންއާ އެެވެ. އެ ޓީމުގައި ކުރި މަސައްކަތް ރަނގަޅުވުމުން 2014 ވަނަ އަަހަރު ޓޮޓެންހަމްގެ ކޯޗުކަން އޭނާއާ ހަވާލުކުރި އެވެ. ޓޮޓެންހަމްގައި ޕޮޗެޓީނޯ ވަނީ ވަރުގަދަ ޓީމެއް އެކުލަވާލައި ލީގުގެ ގަދަ ހަ ޓީމުގެ ތެރެއިން އެ ޓީމަށް ފުރުސަތު ހޯދައިދީފަ އެވެ. އެކަމަކު އޭނާ އަށް ކާމިޔާބެއް ނުހޯދި ޕްރެޝަރު ބޮޑުވެ އެންމެ ފަހުން ޕޮޗެޓީނޯ ވަކިކުރީ އެވެ.\nޓޮޓެންހަމުން 2019 ވަނަ އަހަރުގެ ނޮވެމްބަރު ތެރޭގައި ވަކިކުރި ފަހުން ޕޮޗެޓީނޯ ހުރީ ކްލަބަކާ ހަވާލުނުވެ އެވެ. ދާދި ފަހުން ސްކައިސްޕޯޓްސްގެ ފުޓްބޯޅަ ޝޯއެއްގައި ވާހަކަ ދައްކަމުން ޕޮޗެޓީނޯ ވަނީ ރަނގަޅު ޕްރޮޖެކްޓެއް ލިބިއްޖެނަމަ ހަވާލުވާން ތައްޔާރަށް ހުރި ކަމަށް ބުނެފަ އެވެ.


ހއ. ކެލާ ލިލީ ޕްރީސްކޫލް އިމާރާތުގައި ތަށިމުށި ޖަހައިދޭނެ ފަރާތެއް ހޯދުން\nހއ ކެލާ ލިލީ ޕްރިސްކޫލް އިމާރާތުގައި ތަށިމުށިޖަހައިދޭނެފަރާތެއް ހޯދުން\nހއ ކެލާ ލިލީ ޕްރީސްކޫލް އިމާރާތުގައި ތަށިމުށިޖަހައިދޭނެ ފަރާތެއްހޯދުމަށް ބޭނުންވެއެވެ.\nވީމާ މި މަސައްކަތްކޮށްދިނުމަށް ޝައުގުވެރިވާ ފަރާތްތަކުން ތިރީގައި މިދަންނަވާ ދުވަސްތަކުގައި ކެލާކައުންސިލްއިދާރާގެ މީޓިންރޫމަށް ވަޑައިގެން މައުލޫމާތުސާފުކުރެއްވުމާއި އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރުމާއި އަންދާސީހިސާބު ހުށަހެޅުމުގައި ބައިވެރި ވެވޭނީ ކޮންމެވެސް އެއް ހައިޞިށްޔަތަކުންނެވެ. އަދި ބަދަލުގައި މީހަކު ފޮނުވާނަމަ އެކަން އެނގޭނެ ލިއުމެއް ހުށަހެޅުއްވުން އެދެމެވެ. އަދި މަޢުލޫމާތު ސާފު ކުރެއްވުމަށް ބާއްވާ ބައްދަލުވުމުގައި ބައިވެރިނުވާ ފަރާތްތަކުން ހުށަހަޅުއްވާ އަންދާސީހިސާބު ބަލައި ގަނެވެން ނެތްވާހަކަ ދަންނަވަމެވެ.


2020: Aamdhanee ge gothugai 10.5 billion rufiyaa - vNews.mv\n2020: މީރާއަށް އާމްދަނީގެ ގޮތުގައި 10.5 ބިލިއަން ރުފިޔާ\nމަރްޔަމް ލީން 11 January 2021, 13:22\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން 2020 ވަނަ އަހަރު ޖުމްލަ 10.5 ބިލިއަން ރުފިޔާ ބަލައިގަނެފައިވާ ކަމަށް އެ އޮތޯރިޓީން ބުނެފިއެވެ.\nމިދިޔަ އަހަރު 10.5 ބިލިއަން ރުފިޔާ އާމްދަނީގެ ގޮތުގައި ލިބިފައިވާއިރު، މިއީ 2019 ވަނަ އަހަރާ އަޅައިބަލާއިރު 37.7 އިންސައްތަ ދަށް އަދަދެކެވެ.\n2020 ވަނަ އަހަރު މީރާއަށް ބަލައިގަތް ޖުމުލަ އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއެވެ. އެއީ 41.1 އިންސައްތަ ނުވަތަ 4.31 ބިލިއަން ރުފިޔާއެވެ.\nދެވަނައަށް އެންމެ ބޮޑު އާމްދަނީއެއް އިންކަމް ޓެކްސްއިން ލިބުނުއިރު، އެއީ 18 އިންސައްތަ ނުވަތަ 1.89 ބިލިއަން ރުފިޔާއެވެ. ދެން އެންމެ ބޮޑު އާމްދަނީ ލިބިފައިވަނީ ބީޕީޓީއެވެ. އެއީ 1.77 ބިލިއަން ރުފިޔާއެވެ.\nމީގެއިތުރުން ޓޫރިޒަމް ލޭންޑް ރެންޓްގެ ގޮތުގައި 702.78 މިލިއަން ރުފިޔާ މިދިޔަ އަހަރު ބަލައިގެންފައިވާއިރު، ގްރީން ޓެކްސްގެ ގޮތުގައި 351.95 މިލިއަން ރުފިޔާ ބަލައިގެންފައިވެއެވެ.\n2020 ވަނަ އަހަރު ލިބިފައިވާ އާމްދަނީގެ ތެރެއިން ޑިސެމްބަރު މަހު ބަލައިގަތް ޖުމްލަ އާމްދަނީއަކީ 1.04 ބިލިއަން ރުފިޔާއެވެ. މިއީ 2019 ވަނަ އަހަރުގެ ޑިސެމްބަރު މަހާ އަޅައިބަލާއިރު 34.1 އިންސައްތަ ދަށް އަދަދެކެވެ.\nމީރާއިން މައުލޫމާތު ދޭގޮތުގައި، ޑިސެމްބަރު 2019 ގައި ލިބުނު އާމްދަނީއާ އަޅާބަލާއިރު ޑިސެންބަރު 2020 ގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 އާ ގުޅިގެން ފަތުރުވެރިން ރާއްޖެއަށް ޒިޔާރަތްކޮށްފައިވާ މިންވަރު ދަށްވެފައިވުމުގެ ސަބަބުން ޓޫރިޒަމް ދާއިރާގެ އިޤްތިސާދީ ހަރަކާތްތައް މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބިފައިވާ އާމްދަނީ ދަށްވެފައިވުމެވެ.\nއެގޮތުން، ޖީއެސްޓީ އަދި ގްރީން ޓެކްސްފަދަ ޓެކުހުން ލިބިފައިވާ އާމްދަނީ ވަނީ ދަށްވެފައެވެ.\nމީގެ އިތުރުން، 2019 ވަނަ އަހަރުގެ ޑިސެންބަރު މަހުގައި ލީސް ޕީރިއަޑް އެކްސްޓެންޝަން ފީގެ ގޮތުގައި އާމްދަނީ ލިބިފައިވުމަކީ ޑިސެންބަރު 2019 ގައި ލިބުނު އާމްދަނީއާ އަޅާބަލާއިރު ޑިސެންބަރު 2020 ގައި ލިބިފައިވާ އާމްދަނީ ދަށްވުމުގެ އިތުރު ސަބަބެއްކަމަށް މީރާއިން ބުނެފައިވެއެވެ. މީރާއިން ބުނީ މި ފީ ޑިސެމްބަރު 2020 ގައި ލިބިފައި ނުވާކަމަށެވެ.\nމިދިޔަ އަހަރުގެ ޑިސެމްބަރު މަހުގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއެވެ. އެއީ 39 އިންސައްތަ ނުވަތަ 404.66 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓުންއެވެ. އެއީ 30.1 އިންސައްތް ނުވަތަ 311.80 މިލިއަން ރުފިޔާއެވެ.\nމީގެއިތުރުން، ބީޕީޓީގެ ގޮތުގައި 138.75 މިލިއަން ރުފިޔާ، އިންކަމް ޓެކްސްގެ ގޮތުގައި 50.19 މިލިއަން ރުފިޔާ، ރެސިޑެންޓް ޕަރމިޓް ގޮތުގައި 26.19 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 105.69 މިލިއަން ރުފިޔާ ހިމެނެއެވެ.\nމިދިޔަ އަހަރުގެ ޑިސެމްބަރުގައި މީރާއިން ބަލައިގަތް އާމްދަނީގެ ތެރޭގައި 39.13 މިލިއަން އެމެރިކާ ޑޮލަރު ހިމެނެއެވެ.